
Ai vend i çuditshëm – Shqipëria

Parathënien për një përmbledhje monumentale
dokumentesh të lidhura me historinë e Shqipërisë në
Mesjetë1, studiuesi i shquar kroat Milan Shuflaj e ka
shkruar latinisht dhe e nis me këto fjalë: “Kemi ndër
mend të ilustrojmë ngjarjet e një regio mirabilissima” –
një shprehje kjo që shqip mund të jetë e njëvlefshme
me një vend shumë i veçantë ose me një vend nga më të
mrekullueshmit, në rastin e parë kuptimi është ai që e
ka pasur mirabilissima në latinishten mesjetare. Meqë
Shuflaj ka qenë historian i mesjetës, na lejohet të
mendojmë se ai kishte ndër mend të na jepte më tepër
idenë e diçkaje të mrekullueshme sesa të veçantisë. Sido
që ta ketë kuptuar ai, Shqipëria prej kohësh ka pushuar
së qeni e mahnitshme në çdo drejtim dhe shpejt po e
humbet veçantinë e saj, prandaj po pushon së qeni e
çuditshme. Por nga shumë anë ajo ka qenë e çuditshme
dhe e mahnitshme në të kaluarën dhe mbetet
interesante në të tashmen.

Të shkruash qoftë edhe një libër të vogël për të
shkuarën e Shqipërisë, është një punë e vështirë, në rast
se nuk kënaqesh vetëm duke përsëritur me fjalë të reja
pohimet e kufizuara të ditura, që përmbajnë
enciklopeditë e zakonshme dhe doracakët për një farë
“historie”. Vështirësia del sepse për të gjitha ngjarjet që
kanë kaluar, ne kemi vetëm njërën anë të
ashtuquajturit informacion, e më konkretisht, kemi atë
të armiqve të Shqipërisë, kurse varianti shqiptar mungon
tërësisht. Është, pra, njësoj sikur dikush duhet të japë
gjykimin për një varg çështjesh duke pasur dëshminë e
paditësve dhe duke mos pasur në dorë asnjë fjalë nga
ana e të paditurve. Për këtë mangësi e kanë fajin vetë
shqiptarët. Ndonëse në kundërshtim me mendimin e
disa profesorëve të përgjumur, të cilët e përfytyrojnë me
mirëbesim se përdorimi i gjuhës shqipe si gjuhë e shkruar
ka nisur vetëm në shekullin e shtatëmbëdhjetë, ajo ka
qenë e ngulitur mirë dhe e rrënjosur në shekullin e
trembëdhjetë, kur normanët e Robert Guiskardit
zbarkuan në bregun e Shqipërisë. Mund ta marrim me
mend se shkrimi ka qenë i kufizuar për çështje të
zakonshme të tilla si: shkëmbimi i shënimeve të shkurtra
ndërmjet njerëzve të farefisit larg njëri-tjetrit ose i
urdhrave të krerëve për pasuesit e tyre. Gjatë gjithë
këtyre shekujve të një historie shumëngjyrëshe, nuk i
ka ndodhur asnjëherë një shqiptari që të shkruante një
përkujtesë rreth ngjarjeve lokale ku kishte qenë
dëshmitar vetë. Nga gjithë evropianët e juglindjes
shqiptarët janë të vetmit që nuk kanë as monumente
historike, as arkiva kombëtare. Studiues dhe historianë
me prejardhje shqiptare me siguri kanë qenë shumë, por
gjithnjë në vende të huaja dhe në gjuhë të huaja. Po citoj
vetëm nja dy shembuj: Estienët, një familje e madhe
filologësh francezë të Rilindjes, kanë qenë me prejardhje
shqiptare, ndërsa Koçi Beu, “Monteskieja i osmanëve”,
i cili më 1630 ka shkruar një histori të shkëlqyer e të
guximshme për shkaqet e rënies së Perandorisë Osmane,
ka qenë një shqiptar nga Korça, ndërsa pasardhësit e tij
anësorë janë ende gjallë.

Megjithatë, në përgjithësi duket sikur trualli i Shqipërisë
nuk ka qenë i përshtatshëm për prodhimin e librave.

Kjo mungesë e zhvillimit kulturor është në themel
pasojë e pushtimit turk, që zgjati pesëqind vjet të mira.
Është interesante të hamendësosh se çfarë do të kishte
ndodhur me kulturën shqiptare, nëse do të ishte mundur
Turqia. Studiuesit e Shqipërisë besojnë se po të kishte
jetuar më gjatë Skënderbeu dhe ta kishte mbrojtur
Shqipërinë nga pushtimi turk, ajo do të ishte bërë një
shtet i vërtetë Perëndimor, për shkak të lidhjeve me
papatin dhe me princër të ndryshëm të shteteve italiane,
si Ferdinandi i Napolit. Mirëpo me vdekjen e
Skënderbeut më 1468 dhe me rënien e Shqipërisë në duar
të turqve, zhvillimi i kulturës shqiptare u ndërpre
plotësisht e madje pati kthim prapa, pasi turqit punonin
për këtë dhe grekët për këtë çështje të veçantë u lidhën
bashkë me turqit, duke mos lejuar shkollat në gjuhën
shqipe. Për më tepër, kishte një dënim të ashpër për
cilindo që kapej me një botim në gjuhën amtare shqipe,
shpesh deri edhe syrgjynosje dhe ndonjëherë vdekje.

Në këto rrethana studiuesi i historisë shqiptare e ndien
veten para kësaj mëdyshjeje: ose t’i pranojë armiqtë
tradicionalë të kombit shqiptar si burime të
mjaftueshme, ose t’i ndreqë e t’i plotësojë ato me traditat
e vjetra që mund të gjenden vetë në Shqipëri. Kjo është
një metodë e përligjur, por që mjaft lehtë të shtyn në
gabime, nëse nuk je shumë i kujdesshëm për të mos u
mbështetur tepër lirisht në këto burime gojore. Përveç
kësaj, ka edhe mjete të tjera për kërkime. Ka fakte
gjuhësore, të dhëna topografike, ndonjë copë aty-këtu
të autorët perëndimorë, që japin sugjerime për gjendjen
e vërtetë të disa problemeve, ndonëse edhe ata gjithashtu,
ndoshta pa dashur, shpesh janë të anshëm. Madje edhe
autorët e hershëm nganjëherë janë me vlerë të madhe.

Një historian rumun, duke folur për Karlin e Madh
Anzhu, mbretin e Sicilisë, që në shkurt 1272 u bë gjithashtu
edhe mbret i Arbërisë, e quan atë “pushtues” të Shqipërisë
dhe shqiptarët i quan “të mundurit”. Ky është një shembull
i mirë për subjektivizmin. Rumunët, ashtu si grekët e sotëm
dhe sllavët, po ashtu si gjithë kombësitë e tjera të Perandorisë
Bizantine, i përkisnin kishës lindore “ortodokse”. Për ta
Stambolli ka qenë një qendër tërheqëse e pandalshme, kur
erdhi puna për të zgjidhur a do të shkonin me alternativën
e evropianëve perëndimorë. Kështu e marrin si të mirëqenë
se edhe shqiptarët do ta ndjenin veten po njësoj si ata. Por
kështu harrojnë një fakt të thjeshtë e themelor, pra se
shqiptarët ishin katolikë romakë dhe të vetmit katolikë
romakë në Perandorinë Bizantine. Shqiptarët gjithnjë kanë
ushqyer ndjenja antipatie kundrejt Bizantit, ndërsa Karli
Anzhu, ashtu si më parë Bohemundi, i biri i Robert
Guiskardit, nuk u prit nga shqiptarët si pushtues, por u
brohorit si çlirues.

Edhe lidhur me Shqipërinë e sotme ka një keqkuptim
të përgjithshëm, që e errëson vështrimin e qartë për këtë
vend. Për shembull, disa vjet më parë, në një mbrëmje ku
unë do të quhesha si mik nderi, e zonja e shtëpisë, një grua
tërheqëse, më pyeti: “Po ku ishte kjo Shqipëria?” Në fund
të Luftës së Parë, kur çështja shqiptare doli për shqyrtim,
thuhet se sekretari i shtetit Robert Lansing kishte
përshtypjen se Shqipëria ndodhej diku në Amerikën e
Jugut. Përgjegjësi i atëhershëm i Degës për Lindjen e Afërt
në Departamentin e Shtetit, dr. Albert Putnej (Putney) më
ka treguar pas disa vjetësh për këtë keqkuptim të vogël.
Dr. Putnej, një burrë shumë i hijshëm, ishte një janki nga
Masaçusetsi, që nuk ia kishte qejfi shakatë. As nuk duhet të
habitemi për mungesën e përpikërisë nga zoti Lansing. Po
t’i pyesësh shumë burra shteti të Evropës për pozitën
gjeografike të vendeve të tilla të vogla, si Hondurasi ose
Paraguaji, ka shumë mundësi që aty për aty të mos japin
një përgjigje të kënaqshme.

Në këtë libër termi “Evropa Juglindore” do të
përdoret rregullisht në vend të “Ballkani”. Emri
“Ballkan”, i përdorur për herë të parë më 1808 nga një
gjeograf gjerman, i quajtur A. Cojne (Zeune), është një
fjalë turke me kuptimin “mal”. Malet e Ballkanit do të
thotë Malet e malit. Këtë emër nuk e kanë përfillur për
shumë kohë gjithë autorët, nuk ka asnjë gjurmë të tij në
botimin e nëntë të Enciklopedisë Britanike (1875), ndërsa
një shqyrtim i hollësishëm i treguesve të “Tajmsit” të
Londrës që nga fillimi e deri më 1878 nuk na ka zbuluar
asnjë rast që të jetë përmendur e pas kësaj ne nuk e vijuam
më kërkimin. Nuk përmendet as në “Fjalorin e Gjeografisë
së Përgjithshme”, një fjalor i madh i botuar më 1879 nga
Vivien dë Sen-Martën (Saint-Martin). Edhe në kohën tonë
studiuesi anglez i Bizantit, Bëri (Bury) gjithnjë përdor
emrin “Gadishulli Ilir”, ndërsa si përjashtim ka përdorur
pak herë termin “Haemus Peninsula”. E vlen të shënohet
se deri kohët e fundit popujt e “Ballkanit” vetë nuk e
kishin dëgjuar kurrë këtë emër, kurse autori i këtij libri,
ndonëse është një lexues i palodhur librash, e ka mësuar
vetëm kur ishte njëzet e gjashtë vjeç. “Ballkani” u
popullarizua në brezin tonë nga gazetarët, të cilëve u
pëlqeu emri ndoshta nga tingëllimi i pazakonshëm, por
autorët më të thelluar ende parapëlqejnë ta quajnë Evropa
Juglindore. Së fundi, duhet përmendur se Evropa, në kohët
klasike përdorej vetëm për “Ballkanin”; emri i Evropës
për herë të parë në Mesjetë u shtri për pjesën tjetër të
kontinentit të bardhë.

Kam bërë çmos që këto ese të jenë objektive dhe të
paanshme. Nëse ndonjëherë mund të duket se jam
ndikuar nga një anim i natyrshëm kombëtar, e vlen barra
që lexuesi të peshojë vetë nëse është e përligjur një
përshtypje e tillë, si dhe mos vjen nga fakti që historia e
Shqipërisë gjithmonë është trajtuar mbi bazën e
pohimeve subjektive e të anshme që kanë bërë armiqtë
e saj. Një paraqitje e ndryshme nga një autor shqiptar
detyrimisht do t’i trazojë disa shprehi të caktuara të të
menduarit dhe disa opinione të gatshme për çështjet në
diskutim. Kokëfortësia ishte një qëndrim jo shkencor
dhe unë vetë nuk pretendoj se s’kam asnjë gabim. Por
mund të përsëris me qiltërsi thënien e shkrimtarit të
vjetër grek, Hekateut të Miletit, tekstin e të cilit e kam
cituar në faqen e titullit: “I shkruaj këto gjëra ashtu si më
duken mua se janë të vërteta.”




Shqipëria: Kopshti shkëmbor i Evropës juglindore

Shqipëria gjendet e vendosur gjeografikisht në pjesën
juglindore të Evropës, në mes të Greqisë dhe Jugosllavisë,
me të cilat ka kufij tokësorë dhe e ndan nga Italia deti
“i shqetësuar” Adriatik, i quajtur dikur nga Horaci
“inquietus Hadriaticus”. Në pjesën ku afrohen më tepër të
dy vendet, tek Kanali i Otrantos, një largësi prej vetëm
gjashtëdhjetë miljesh e ndan Italinë nga Shqipëria.
Italianët e Puljes shpeshherë e quajnë Shqipërinë
“L’altra sponda”, që do të thotë “bregu tjetër”.
Shqipëria u njoh si shtet i pavarur në vitin 1913.
Deri në atë kohë ishte skaji më perëndimor i Perandorisë
turke otomane. Sikundër u vendos nga ish atëherë gjashtë
fuqitë e mëdha, vendi ka një sipërfaqe prej afro 11.000
miljesh katrore, me një gjatësi veri-jug prej afro 180
miljesh dhe nga perëndimi deri në skajin më lindor prej 85 miljesh.

I

Në kohët e lashta Shqipëria quhej Iliri dhe deri në mesjetën e vonë, pikërisht deri në shekullin e njëmbëdhjetë ajo njihej vetëm me këtë emër. Pastaj, për disa qindra vjet me radhë nisën të përdoren njëkohësisht emrat Arbëri (Albania) dhe Iliri; vetëm nga fundi i shekullit të katërmbëdhjetë emri Arbëri (Albania) fitoi mbi emrin e vjetër.

Është interesante të kujtojmë se Shekspiri e ka vendosur në Iliri ngjarjen e një prej komedive të tij më të bukura me titull “Nata e dymbëdhjetë”; shumica e lexuesve nuk e dinë se aty bëhet fjalë për Shqipërinë e sotme.

Populli vetë e quan vendin Shqipëri. Nuk dihet çfarë do të thotë emri Iliri. Emri “Arbëri” (Albania) është shpjeguar sikur ka lidhje me rrënjën alp, prandaj do të thotë “vend malor”. Porse kjo është një etimologji popullore; sipas mendimit të dijetarëve një fis me emrin Arbër (Albanë) i dha emrin të gjithë vendit në një epokë të caktuar. Ky proces i shtrirjes së një emri është i njohur edhe për vende të tjera; për shembull krahina e Heladës në Thesali i dha emrin të gjithë Greqisë, emri i fisit të Anglëve në Britaninë e Madhe arriti të përfshinte të gjithë Anglinë, emri i kantonit të vogël Shvic u shtri për të treguar të gjithë Helvetinë, nën formën e re Svicerland. Dyshimi në rastin tonë lind nga fakti se Arbërit (Albanët) nuk kanë luajtur ndonjë rol të veçantë në histori dhe është e vështirë të kuptohet si arritën të mënjanojnë një emër aq të njohur si atë të Ilirisë. Besohet përgjithësisht se emri Shqipëri do të thotë vend i shqipeve; disa të tjerë e lidhin me fjalën shkëmb, pra “vend shkëmbor”. Të dyja këto janë etimologji popullore, të cilat dijetarët i shikojnë me një farë përbuzjeje tallëse. Sipas këtyre dijetarëve emri Shqipëri rrjedh nga fjala shqipe shqiptoj2. Pra Shqipëri do të thotë “vendi ku njerëzit e kuptojnë njëri-tjetrin”; por edhe kjo etimologji profanëve u duket artificiale. Kjo vjen sikur Anglia të quhej Jes-land. Kjo është diçka për t’u krenuar. Poeti i madh Dante, a nuk e quajti Italinë, në një varg të pavdekshëm “vendi i bukur ku tingëllon si-ja”? (il bel paese dove il sì suona).

Sido që të jetë puna, etimologjitë popullore, megjithëse nuk mund të merren seriozisht nga pikëpamja filologjike, janë me interes për faktin se shumë herë shërbejnë si pikënisje opinionesh dhe besëtytnish të ndryshme. Në Shqipëri është kaq rrënjësor besimi që kjo fjalë do të thotë “vendi i shqipeve”, saqë një besëtytni e çuditshme e ndalon vrasjen e shqipeve; ky shpend për popullin është po aq i shenjtë sa ishte dikur ujkonja për romakët e vjetër. Kjo etimologji popullore duhet të jetë shumë e vjetër, sepse historianët na kanë lënë të shkruar një pohim të sulltan Mehmetit II, i cili pushtoi Kostandinopolin më 1453 dhe i drejtoi vetë ushtritë kundër Shqipërisë. Kur po thyhej qëndresa e një kalaje shqiptare, ai thirri: “Më në fund do të hyjmë në folenë e shqipes”.

Etimologjia tjetër popullore, sipas së cilës Shqipëri do të thotë vend shkëmbor, i ka bërë të besojnë shumë njerëz (për çudi edhe disa shqiptarë) që Shqipëria qenka një vend i thatë, joprodhues. Më kujtohet këtu një ngjarje e vogël në Londër më 1913. Një anglez, me qëndrim miqësor ndaj Shqipërisë, e pyeti një delegat në Konferencën e Ambasadorëve, çfarë do të eksportonte Shqipëria për të nxjerrë shpenzimet e mbajtjes së qeverisë. Ai delegati, që kishte lindur jashtë shtetit nga prindër shqiptarë dhe që nuk kishte qenë ndonjëherë në vendin e vet, u përgjigj më shumë me humor se me takt dhe vërtetësi, se Shqipëria do të eksportonte gurë. Kështu pra kemi dy etimologji, që ndonëse asnjëra nuk i përgjigjet së vërtetës, na interesojnë mbasi nga ato kanë zënë fill shumë besime të çuditshme. Më mirë ta lëmë mënjanë çështjen e etimologjisë dhe të mbajmë një qëndrim shkencor, duke pohuar që nuk kemi dokumente të na ndriçojnë me saktësi në lidhje me kuptimin e fjalës Shqipëri (Albania). Le të kujtojmë vetëm tri gjëra; që ky vend në kohët e vjetra u quajt Iliri, në kohët e reja u njoh me emrin Arbëri (Albania), kurse vetë banorët e quajnë atdheun e tyre Shqipëri.

Shqipëria rrethohet në të tri anët nga male të papërshkueshme, të cilat kanë formuar një si mur të natyrshëm të paracaktuar për ta veçuar vendin. Në dëm të zhvillimit të marrëdhënieve tregtare dhe të përparimit shoqëror. Nga ana tjetër, pikërisht ky veçim (izolim) ka ndihmuar për ruajtjen e gjuhës, të zakoneve dhe të individualitetit kombëtar. Izolimi i Shqipërisë në të kaluarën ka qenë kaq i madh, saqë historiani i njohur i shekullit të tetëmbëdhjetë Eduard Gibbon pat shkruar se “Shqipëria është një vend që shikohet nga Italia, por është më pak e njohur se brendësia e Amerikës”. Një shkrimtar i sotëm e ka quajtur Shqipërinë “Tibeti i Evropës”.

Në letërkëmbimin e Lord Bajronit me Shellin (Shelly), gjendet një letër në të cilën Shelli mundohet të bindë Bajronin të mos shkojë në Shqipëri, për shkak të rreziqeve që mund t’i ndodhin aty. Mendimi i Shellit për Shqipërinë pasqyrohet në këto vargje të Bajronit në veprën “Çailld Harold”:


Po nisej për në trevë të panjohur,

Shumëkush e mburr, pakkush guxon ta shohë



Me sa duket Bajroni nuk ua vuri veshin këshillave të mikut dhe u bë një nga miqtë më besnikë që ka pasur ndonjëherë Shqipëria.

Rruga më e lehtë për të hyrë në Shqipëri nga deti është të nisesh nga Bari, liman i Italisë. Avullorja komode italiane niset vonë në mbrëmje dhe arrin në limanin e Durrësit në mëngjes herët kur:


Agimi lind: me të po çohen brigjet

E Shqipërisë së rreptë, shkëmbi i Sulit,

Dhe larg të Pindit çuka mjegull veshur,

Të lara përrenjsh, të bardhë si dëbora,

Me ngjyra mashkullore e kuqërreme,

Dhe ndërsa retë nisin të shpërndahen,

Spikasin tëbanat e malësorëvet:

Këtu bredh ujku, shqipja sqepin mpreh,

Zogj, bish, njerëz t’egër zënë e duken,

Stuhitë rrotull tundin motin që mbaron.



I përmenda vargjet e bukura madhështore nga “Çailld Haroldi”, mbasi aty zënë një vend nderi malet e Shqipërisë, shumë prej të cilave kapin lartësinë tetëmijë këmbë. Madhështia e tyre i bëri kaq shumë përshtypje natyralistit romak Plinit Plakut, saqë disa herë në shkrimet e tij thotë për to se “janë të lakuara si një amfiteatër”. Edhe në ditët tona madhështia e tyre e egër i ka dhënë Shqipërisë emrin “Kopshti Shkëmbor i Evropës Juglindore”3. Mali i Shqipërisë, qoftë i lartë ose i ulët, është diçka unikale për profilin e tij me prerje të qartë, për hijeshinë me të cilën drejtohet nga qielli. Ke përshtypjen sikur gjendesh para monumentesh të ndërtuara nga vetë natyra. Këtu e njëqind vjet më parë një piktor peizazhist anglez, Eduard Lir (Lear), vizitoi Shqipërinë dhe ja si e përshkruan Tomorin, malin më të lartë të vendit: “Atje lart ngrihet forma e çuditshme e malit vigan, me njëmijë të çara e gremina, i cili me një thjeshtësi të madhe sundon me vetminë e tij vijat e fushës së pandërprerë”.

Nëse udhëtari nuk dëshiron të hyjë nga Veriu ose nga Jugu, por parapëlqen të hyjë nga perëndimi, atëherë, pasi të ketë përshkuar vetëm njëzet milje nga Durrësi, do të arrijë në Tiranë, kryeqyteti i Shqipërisë, një vend me pamje natyrore shumë të bukur. Këtu, si padashur të vete mendja menjëherë tek shatërvanët e Trevit të Romës. Artisti që ndërtoi ato shatërvanë kishte ndërmend të paraqiste ujin në të gjitha aspektet: duke rrjedhur si përrua, duke zbritur si ujëvarë ose të qetë si kënetë. Duket sikur Tiranën e ka zgjedhur vetë natyra për të paraqitur të gjitha tipet e maleve, të cilat e rrethojnë qytetin në të katër anët. Mund të shihni shkëmbinj të zhveshur, kodra me pemë, maje të mbuluara me borë dhe çdo gjë që mund të krijojë imagjinata, duke vënë në përdorim ngjyrat dhe hijet.

Shqipëria numërohet si një nga vendet më të pasura me ujë të Evropës. Një shumicë përrenjsh dhe burimesh rrjedhin në çdo drejtim. Dhe ata që në tekstet e gjeografisë quhen lumenj – qofshin Drini i Bardhë në Veri, Shkumbini në Shqipërinë e Mesme ose Vjosa në Jug – në të vërtetë janë rryma të fuqishme uji që zbresin nga malet poshtë në lugina drejt detit Adriatik, me një oshtimë të veçantë që i bën të duken si persona të gjallë. Këto janë gjëra piktoreske, por që e vështirësojnë shumë ndërtimin e rrugëve dhe i rritin shumë shpenzimet për ato. Pak kohë më parë autoritetet përuruan një rrugë të re afro dyzet milje të gjatë, dhe për një largësi kaq të vogël ishte dashur të ngriheshin jo më pak se njëqind ura me madhësi të ndryshme. Aty ku nuk ka ura ose lumi është tepër i thellë për ta kaluar më këmbë, kalimi me not është e vetmja mënyrë për të dalë në bregun tjetër njerëz e kafshë. Në Shqipëri lumenjtë më të shumtën e herës bëhen pengesë për komunikacionin. Shumica prej tyre janë të cekët për lundrim dhe gjatë stinës së shirave dalin nga shtrati dhe përmbytin e izolojnë fshatra të tëra për javë e javë me radhë.

Tashti në Shqipëri ka mbi njëmijë milje rrugë automobilistike, një pjesë të ndërtuara nën regjimin turk dhe të tjerat nga ushtritë austro-hungareze në Veri dhe forcat italiane në Jug, për qëllime ushtarake gjatë Luftës Botërore4. Këtyre qeveria shqiptare u ka shtuar edhe qindra milje rrugë të reja. Kështu tani vendi përshkohet nga një rrjet i mirë rrugësh malore, që duke marrë parasysh natyrën e përthyer të vendit dhe lumenjtë e përrenjtë e furishëm, është një sukses i rëndësishëm5. Për të pasur një ide për rëndësinë e këtyre rrugëve për një vend si Shqipëria, mund të sjellim si shembull faktin se, për të shkuar në qytetin e Jugut Korçë, duhen tri ditë me kalë dhe deri tani vonë kjo ishte e vetmja mënyrë udhëtimi. Me rrugë automobilistike duhen vetëm shtatë orë për të përshkuar të njëjtën largësi, kurse me vënien në veprim të aeroplanit mjaftojnë vetëm dyzetë e pesë minuta. Megjithatë të vetmet rrugë komunikimi në mes të vendeve të vogla të largëta dhe qendrës mbeten akoma shtigjet e ngushta malore, nëpër të cilat nganjëherë mezi kalon edhe mushka. Edhe ato shtigje shpesh bëhen të pakapërcyeshme gjatë muajve të rreptë të dimrit. Është me interes të vihet në dukje se disa milje të rrugës së përmendur Egnatia janë edhe sot në gjendje të mirë përdorimi, një fakt i gjallë ky i gjeniut ndërtues të Romës. Rruga Egnatia (kjo duhet kujtuar) ishte vazhdimi i rrugës së madhe romake Appia, e cila shkonte nga Roma në Brindisi, fillonte rishtas në Durrës e pastaj vazhdonte për në Elbasan, Ohër, Selanik, Bizanc e Jeruzalem; një rrugë me rëndësi të madhe, që, si të thuash, ruan ende gjurmët e këmbëve të legjioneve të Cezarit e të Pompeut.

Megjithëse vetëm një pjesë e vogël e vendit është e zhveshur, mbasi në pjesën më të madhe mbulohet nga një bimësi e dendur, prapëseprapë drunjtë e lartë janë relativisht të pakët në Shqipëri; nga këta të fundit gjenden më shumë lisi dhe ahu. Në disa vende ahet janë viganë dhe arrijnë të kenë diametrin dhjetë këmbë. Për çudi fauna është tepër e varfër, me përjashtim të disa kafshëve si: dhelpra e kuqe, shqarri e sidomos derri i egër, i cili gjendet kudo dhe është armiku i ujqve, por shkakton dëme ndër ara. Nga ana tjetër bariu duhet të jetë kurdoherë syhapët për të ruajtur tufën nga sulmet e ujqve, kafshë të egra grabitqare, të cilat, kur bën dimër i fortë, futen deri brenda në fshatra për të bërë pre në njerëz dhe në kafshë. Me shumicë gjenden në Shqipëri edhe dhitë e egra, të cilat gjahtarët i ndjekin këmba-këmbës me javë të tëra; këtë e bëjnë për sport por edhe nga nevoja, sepse kanë një mish shumë të mirë. Një hartograf gjerman, dr. Herbert Luis (Louis), i cili u porosit nga qeveria shqiptare të studionte topografinë e vendit, dhe mbas dy vjet studimesh botoi të vetmen hartë të Shqipërisë të saktë nga pikëpamja shkencore, shkruan se ka kaluar përjashta ditë e net pa mundur të takojë ndonjë kafshë të egër, me përjashtim të një ose dy lepujve6. Kjo shpjegohet me faktin që në të kaluarën nuk ekzistonte asnjë ligj për kufizimin e gjuetisë; dhe gjuetia e vazhduar gjatë tërë vitit mund ta ketë varfëruar vendin në gjah. Por duhet shqyrtuar edhe një aspekt tjetër i kësaj çështjeje. Disa dyshojnë që të ketë pasur ndonjë herë në Shqipëri kafshë të egra me shumicë. Më kanë tërhequr vërejtjen duke më thënë se nga mungesa e drurëve, të cilët janë shkatërruar nga shpërdorimet gjatë shekujve, në një vend ku gjithkush pret por askush nuk mbjell dhe dhitë e egra kanë dëmtuar kudo bimët e reja, është vështirësuar patjetër mbirrojtja e gjahut. Përkundrazi liqenet dhe lumenjtë janë të pasur me trofta, blinj, shojza, peshq të njohur për mishin e tyre të shijshëm.

Karakteristikë e klimës shqiptare është ndryshueshmëria e madhe. Gjatë bregut të Adriatikut do të takosh të ashtuquajturën klimë mesdhetare, që në vija të trasha, mund të krahasohet me atë të Kalifornisë së Jugut. Në brendësi të vendit mbizotëron ajo klimë që gjeografët e quajnë klimë kontinentale. Këtu lartësia e maleve e ftoh mjaft klimën.

II

Mbasi dhamë një përshkrim të shkurtër të Shqipërisë fizike, le të shohim tani çfarë i kanë shtuar natyrës shqiptare duart e njerëzve, çfarë qytetesh dhe shtëpish kanë ndërtuar, përveç rrugëve që përmendëm më lart.

Shtëpitë shqiptare, me përjashtim të godinave prej qerpiçi të Tiranës dhe të kasolleve prej balte e kashte të Veriut, janë ndërtesa një ose dykatëshe të ngritura me gurë dhe të rrethuara me oborre ose me kopshte. Në pjesën e sipërme kanë ca të çara që populli i quan mazgalla; këto s’janë gjë tjetër veçse frëngji të gjera nga brenda dhe të ngushta përjashta, që shërbenin për t’u mbrojtur, kur hakmarrjet vetjake ishin ngjarje të përditshme.

Të gjithë udhëtarët, këtu e një shekull më parë e deri në ditët tona, shtëpinë shqiptare të të varfrit ose të të pasurit, e kanë cilësuar si një kështjellë më interesante brenda se përjashta. J. C. Hobhauz (Hobhouse), më vonë Lordi Brautën (Broughton), i cili udhëtoi nëpër Shqipëri së bashku me Lord Bajronin në fillim të shekullit të nëntëmbëdhjetë, ka botuar një libër të vëllimshëm, ku na jep edhe një përshkrim të shtëpive; “Shtëpitë e shqiptarëve janë shumë të pastra edhe banesat e tyre rrallëherë kanë më tepër se një kat, … gjithashtu janë të fshira mirë dhe, meqë i kanë ndërtuar me kujdes nuk mbajnë lagështirë… Shtëpitë nuk mbështeten njëra tek tjetra, por secila rrethohet nga kopshti i vet. Shtëpia ku bujtëm ne ka përreth një copë tokë prej disa dynymësh, të mbjellë me duhan, rrush dhe pemë frutore; rreth e rrotull kishte një mur prej guri, kurse vetë shtëpia gjendej brenda një oborri, edhe ky i rrethuar nga një mur tjetër, kështu që krijohej një farë fortese. Na ranë në sy në shumë frëngji të vendosura në largësi të barabartë njëra nga tjetra në muret e dhomës ku na pritën. Na thanë se ato frëngji shërbenin për të nxjerrë grykët e pushkëve”7.

Brendësia e një banese shqiptare zakonisht paraqitet fare e thjeshtë. Nuk sheh zbukurime të tjera, përveç ikonave në shtëpitë e kristianëve dhe shkronja në ato të myslimanëve. Shumë pak familje kanë tryeza dhe karrige, kurse për fjetje përdorin dyshekë të mbushur me lesh, me pambuk ose me kashtë, që i përgatitin vetë në shtëpi. E vetmja orendi që të bie në sy, shpeshherë është një arkë e gdhendur prej druri lisi, me prejardhje venedikase; në këtë arkë ruhen gjëra të tilla me vlerë si gërshetat e nuses, thesaret e familjes dhe stoli të ndryshme. Praktikisht pjesa kryesore e një dhome dhe qendra e jetës familjare është vatra. Aq i shenjtë është zjarri i ndezur në vatër, saqë një nga betimet kryesore të shqiptarëve është “për këtë zjarr”. Në këto shtëpi vërehet diçka e veçantë, “një notë personale” një shije artistike shpeshherë e pavetëdijshme. Miss Edith Durham na ka lënë këto përshtypje nga një shtëpi shqiptare, kur sapo ishte larguar nga Mali i Zi dhe kishte hyrë në Shqipëri; “Në Podgoricë e takova përsëri karrocierin shqiptar Shanin, i cili në vizitat e mëparshme më kishte shërbyer me besnikëri të madhe. Më mori në familjen e vet, ku më ra në sy kontrasti me shtëpitë e malazezëve. Këtu çdo gjë ishte e re flakë, madje e hijshme, sepse shqiptarët kanë prirje artistike, kurse malazeztë jo. Shija e këtyre të fundit është e vajtueshme”8.

Një shkrimtar tjetër anglez thotë këto fjalë për shtëpinë shqiptare ku kaloi një ditë: “Megjithëse shtëpia ishte e një të varfri, ajo ma kënaqi shijen time artistike, jo vetëm me paraqitjen e saj të jashtme piktoreske, por edhe me diçka më tepër. Mbasi u mendova më gjatë, arrita në përfundimin se ajo më pëlqente, ngaqë çdo gjë ishte e punuar nga duart e të zotërve të shtëpisë: qilimi ku ishim ulur, veshjet e punuara me leshin e dhenve të rritur në shtëpi. Edhe gurët e gdhendur, me të cilët ishin ndërtuar muret, kishin kaluar nëpër duart e të zotit të shtëpisë. Çdo gjë aty ishte fryti i një punë dore të ndershme, e një arti të ndershëm, në të vërtetë më të kulluar nga ajo që quhet me këtë emër në rrethet artistike të Evropës, me një qytetërim më të lartë”9.

Qytetet dhe fshatrat shqiptare janë në përgjithësi një grumbull shtëpish me nga një kopsht përreth; por arat i kanë të vendosura ndonjë milje larg shtëpisë dhe çdo shtëpi zotëron disa dynymë tokë. Por ka edhe një tip tjetër shtëpie; ajo që gjendet në mes të tokave të pronarit dhe kështu atë e ndan një largësi e konsiderueshme nga shtëpitë e tjera të fshatit. Një tip të tillë shtëpie e shohim në krahinën e Mirditës (në Veri), ku mund të themi se nuk ekzistojnë në fakt as qytete as fshatra, por mijëra shtëpi të veçuara njëra nga tjetra dhe që i përballojnë vetë nevojat e jetesës. Emrat e vendeve që shohim në hartë tregojnë vetëm qendrën e famullisë ose kishën (e gjithë krahina e Mirditës është katolike). Njëherë më ndodhi t’i bëj një vizitë priftit të një fshati të quajtur Gomsiqe, ku ishte famullitar Atë Kostantin Gjeçovi, një françeskan i ditur, me karakter fisnik, i cili vdiq më vonë në mënyrë tragjike nga dora e vrasësve serbë. Ishte vizita ime e parë në Mirditë dhe më shoqëronte edhe një françeskan tjetër; Atë Gjergj Fishta, poeti kombëtar i Shqipërisë. Pasi admirova koleksionin me objekte e monedha të vjetra greke e romake të Atë Gjeçovit, bëra propozim që të dilnim e të shikonim fshatin. Atë Gjeçovi vuri buzën në gaz. Më tregoi se shtëpia më e afërme ishte dhjetë minuta më këmbë larg; e kështu me radhë edhe të tjerat; me pak fjalë do të na duheshin nja dy orë të mira për të shikuar “katundin”. Në disa fshatra shtëpitë janë aq të shpërndara, saqë priftit i duhet të bëjë deri në gjashtë orë rrugë për t’u gjetur pranë ndokujt në çastet e vdekjes.

Ato vende ku shtëpitë janë të grumbulluara afër njëra-tjetrës, shpesh kanë një panoramë shumë të bukur; një udhëtar i shekullit të nëntëmbëdhjetë e solli një fshat shqiptar si model për t’u kopjuar edhe në vende të tjera. Miss Durham na e jep me këto fjalë përshtypjen e parë që i bëri një fshat i vogël shqiptar. “Leskoviku është një vend shumë i vogël; me ndërtesat e tij prej guri i përngjan më tepër një fshati të Uellsit të Veriut, por është i pastër dhe i rregullt”.

Disa nga qytetet kryesore të Shqipërisë do t’i përshkruajmë shkurt për rëndësinë e tyre historike.

Durrësi, në breg të detit Adriatik, është sigurisht qyteti më i vjetër i Shqipërisë dhe ka qëndruar më këmbë vazhdimisht, që nga themelimi i tij në vitin 627 p.e.re. Dikur metropol madhështor dhe i pasur i kohëve të lashta, në ditët tona është shndërruar në një liman të vogël anemik. Porse dëshmitë e lavdisë së dikurshme e nxitin edhe sot imagjinatën e studiuesit të historisë. Nga Durrësi niste rruga Egnatia dhe po aty, në vitin 48 p.e.re, u zhvillua beteja historike në mes të Cezarit dhe Pompeut. Mendohet se Shën Pali ka mbajtur predikime në këtë qytet. Profili i nëntë kullave mesjetare na kujton sundimin e Karlit Anzhu, mbretit të Sicilisë, i cili u zgjodh mbret i Shqipërisë në vitin 1272 dhe mund të quhet si themeluesi i kombit të ri shqiptar, mbasi i dha vendit atë ndjenjë uniteti që nuk e kishte pasur deri atëherë.

Tirana, kryeqyteti i Shqipërisë, megjithëse e vendosur në një pozicion me bukuri të rrallë natyrore, e rrethuar me male nga të katër anët, ka mungesë gurësh, prandaj dhe shtëpitë janë të ndërtuara prej qerpiçi; kjo është diçka fare pak tipike për Shqipërinë. Edhe ndërtesat e reja, vulgare dhe pa shije, me bulevarde tepër të gjera, e bëjnë këtë qytet më të shëmtuarin e vendit.

Tirana është themeluar nga turqit aty nga viti 1600; thuhet se emri i saj ka dalë nga shtrembërimi i “Teheran”, kryeqyteti i Persisë. U bë kryeqyteti i Shqipërisë më 1920, atëherë kur Shqipëria rifitoi pavarësinë, fill pas Luftës Botërore. Parapëlqeheshin qytete të tjera si Shkodra dhe Korça, por kishin të metën se gjendeshin tepër afër kufijve, ku mund të ngjanin turbullira.

Kruja, kryeqyteti i Shqipërisë gjatë sundimit të Skënderbeut, është një vend shumë i bukur, i ndërtuar në faqe të një mali, prej nga shihet deti Adriatik. Për më shumë se një çerek shekulli, për hir të gjenisë ushtarake të Skënderbeut dhe të aftësisë së tij si burrë shteti, ajo u bë mburojë e krishterimit dhe e lirisë së Shqipërisë kundër pushtimit osman. Emri i Krujës rrjedh nga fjala shqipe “krua”. Pushtuesit e huaj i vunë një emër të ri qytetit (ndoshta sepse emri i vjetër u kujtonte atyre shumë ngjarje të palavdishme, kurse shqiptarëve shumë fitore të shkëlqyeshme) duke e quajtur Ak Hissar, që në gjuhën turke do të thotë “kështjellë e bardhë”.

Elbasani është një qytet me rëndësi historike, për faktin se u themelua nga turqit në shekullin e pesëmbëdhjetë (1466). Emri i tij i vërtetë është turk. Mehmeti i Dytë, pushtuesi i Kostandinopolit, e ndërtoi atë në fillim si një fortesë ushtarake dhe kështu ai qytet, që u krijua për shkatërrimin e të tjerëve, më vonë do të luante një rol me rëndësi për shkëputjen e Shqipërisë nga Perandoria Turke. Elbasani ka rëndësi edhe për pozitën e tij gjeografike buzë lumit të Shkumbinit, i cili merret si caku që ndan Gegërinë nga Toskëria. Thuhet se e folmja e Elbasanit është më e bukura e Shqipërisë dhe ndoshta për këtë arsye qeveria ka bërë përpjekje për ta ngritur si gjuhë të shkruar zyrtare të mbarë Shqipërisë. Më  26 gusht të vitit 1908 në Elbasan u mbajt një kongres arsimor kombëtar, i cili vendosi themelimin e shkollës së parë normale në vend.

Të gjitha vendet që përmendëm më lart ndodhen në Shqipërinë e Mesme. Në Veri, i vetmi qytet që i përket Shqipërisë është Shkodra, që njihet nga të huajt më tepër me emrin venedikas Skutari. Ky është një vend i bukur dhe i lavdishëm, me një kala të ndërtuar që në periudhën para romake, me shtëpi të mira e kopshte, me një pazar piktores, me rrugë buzë liqenit, me kuvende katolike dhe xhami myslimane dhe me një histori të vjetër me ngjarje të stuhishme. Shkodra, e cila edhe sot është metropoli i Shqipërisë, ka qenë kryeqyteti i Ilirisë dhe një qendër e lulëzuar në shekullin e katërt para e.re. Nën sundimin e mbretit Bardhyl mbretëria arriti shtrirjen më të madhe, nga Triesteja në perëndim e deri te Gjiu i Artës në Jug. Livi e përmend Shkodrën, kur përshkruan luftërat me ilirët (229 dhe 219 p.e.re); kjo është një histori po aq aktuale sa dhe ajo e imperializmit evropian të shekullit të nëntëmbëdhjetë. Piratët ilirë pengonin trafikun greko-romak në Adriatik dhe Roma dërgoi dy përfaqësues për t’u marrë vesh me mbretëreshën Teuta. Gjatë bisedimeve të dy palët e humbën gjakftohtësinë dhe si përfundim u vra njëri nga të dërguarit, ndërsa po kthehej në vendin e vet. Kjo ngjarje ishte një casus belli i mjaftueshëm për pushtimin e Ilirisë nga Roma.

Berati, qytet i jugut në brigjet e lumit Osum, po ashtu si Kruja në Veri, ka merituar admirimin e artistëve që e kanë vizituar. Qyteti është ndërtuar mbi faqet e dy maleve dhe emri i sotëm është një transformim i emrit të tij më të vjetër Beligrad (qytet i bardhë), që ia ngjitën pushtuesit serbë më 1345. Berati u qëndroi sulmeve të turqve për shumë vjet me radhë, por u pushtua më në fund në vitin 1405. Në përpjekje për ta shtënë në dorë përsëri, Skënderbeu pësoi disfatën më të rëndë gjatë gjithë karrierës së tij. Nën pushtuesit e huaj Berati u bë kryeqyteti i Shqipërisë së Jugut, i Toskërisë. Është me interes të kujtohet se Berati ka qenë vendlindja e Ptoleme Lagosit, birit të paligjshëm të Filipit të Maqedonisë, themeluesit të dinastisë egjiptiane të Ptolemejve, e cila zuri fill me vdekjen e Aleksandrit të Madh dhe u shua kur vdiq Kleopatra.

Më në jug ndodhet një vend tjetër, i cili është quajtur si qyteti më tërheqës i Shqipërisë. E kam fjalën për Gjirokastrën. Një vizitues anglez së bashku me të shoqen, na japin këtë përshkrim të vendit: “Mbasi kishim vizituar Tiranën, Elbasanin, Pogradecin, Korçën dhe Shkodrën, mbasi kishim parë më shumë se një qytet të Jugosllavisë, Gjirokastra na u duk diçka madhështore dhe krejt e veçantë. Nuk besoj të gjendet në botë një qytet i tillë si Gjirokastra. Ka shumë elemente të një qyteti përrallor. Pjesët më magjepsëse i shohim në banesat e qytetit. Mbi kodrina janë vendosur shtëpi trekatëshe me dhjetë dritare në ballin e përparmë, me pjesë anësore të zgjatura përjashta, me ballkone të çuditshme. Katet e sipërme të disa shtëpive të zotërinjve janë pikturuar me stema, lule, zbukurime të ndryshme. Në shumë raste shtyllat e holla të ballkoneve janë të gdhendura, tavanet e ballkoneve janë të praruara dhe të pikturuara, po ashtu si dhe qemerët dhe trarët mbajtës. Koha u jep këtyre një pamje lashtësie dhe dekadence njëheri. Kështu ju mund të formoni një ide për këtë qytet të çuditshëm. Mbi majën e një kodre, jo larg nga shpati i malit të zhveshur, ngrihet një manastir (teqe) i bardhë i bektashinjve, i rrethuar me qiparisa. Ky manastir (teqe) qëndron krejt i veçuar nga qyteti…”10. Gjirokastra, e ndërtuar mbi rrënojat e qytetit të vjetër romak Hadrianopolis, thuhet se është themeluar nga Gjin Bua Shpata, një mbrojtës i flaktë i nacionalizmit shqiptar. Është kuptimplotë fakti që Gjirokastra, së bashku me Korçën, kanë qenë në krye të lëvizjes kombëtare të shekullit të nëntëmbëdhjetë.

Korça, në Jug të Shqipërisë, është qyteti më i përparuar nga pikëpamja kulturore dhe shikohet si djepi i lëvizjes kombëtare shqiptare të kohës sonë. Korça është relativisht një qytet modern. Në vitin 1487 nuk kishte më shumë se pesë deri në pesëmbëdhjetë shtëpi, prandaj quhej edhe “Pesë shtëpi”. Qyteti u bë i rëndësishëm në gjysmën e dytë të shekullit të nëntëmbëdhjetë, kur bijtë e Korçës emigruan në Rumani, Bullgari, Egjipt dhe Greqi. Në vitin 1881 shumë prej këtyre morën pjesë në themelimin e shoqërisë së parë shqiptare, “Drita” e Bukureshtit, që shtypte libra, të cilët dërgoheshin fshehurazi në Korçë. Këtu, për herë të parë në vitin 1886 u lejua për një kohë të shkurtër hapja e një shkolle në gjuhën shqipe. Në Korçë kishte selinë e vet edhe Shkolla Misionare Amerikane, ku nën mbrojtjen e flamurit amerikan, mësohej gjuha shqipe. Për shumë vjet me radhë, nën Perandorinë turke, Korça ishte qendër për pjesën më të madhe të Shqipërisë së Jugut, sidomos për krahinën e Devollit. Korça lidhej me portin e Selanikut, ku zbarkoheshin manifakturat nga vendet e Evropës Perëndimore. Mbas Luftës Ballkanike të vitit 1912, kur Selaniku i mbeti Greqisë, Korçës i ra rëndësia ekonomike si qendër tregtare. Gjatë Luftës Botërore, kur qyteti ishte i zënë nga francezët, u hap në Korçë një lice frëng dhe ata që mbaronin këtë shkollë pranoheshin lirisht në universitetet e Francës. Mbas pushtimit italian gjuha frënge u zëvendësua me italishten.

Vlora, limani i dytë i Shqipërisë për nga madhësia, e lakmuar nga Italia që në kohën e Romës antike, ka një rëndësi të madhe historike për vendin, pse këtu, më 28 nëntor 1912, plaku Ismail Qemali shpalli pavarësinë e Shqipërisë, pikërisht mbas katërqind e gjashtëdhjetë e nëntë vjetësh nga dita kur Skënderbeu i pavdekshëm u zgjodh princ i Shqipërisë (më 1443). Pavarësia e Shqipërisë u shpall në orën katër pasdreke, para dyzet e shtatë përfaqësuesve, që kishin ardhur si të dërguar nga të gjitha krahinat e Shqipërisë. Flamuri i Skënderbeut valoi i lirë mbas afro pesë shekujsh tiranie turke.

Vlora është e përmendur për minierat e bitumit, që janë shfrytëzuar që në kohën e Romës e të Venedikut. Në vitin 1875 minierat kaluan në duart e një shoqërie angleze, më vonë i mori një koncern francez dhe në vitin 1922 iu shitën një firme italiane. Më 15 dhjetor 1914 Italia pushtoi Vlorën, por u detyrua ta braktisë nga lufta e popullit shqiptar më 17 gusht të vitit 1920; megjithatë Italia mban ende ishullin e Sazanit, që është një mburojë për qytetin11.




Ç’është liria?

… Ç’është liria? – Më mbetet pakë kohë akoma. Dua të marr shpatën, t’u çanj kokën gomarëve, edhe, në vënt të tmerit, të kllas këtë: ç’është liria?

Të mos të kisha nisur këtë fletën (vaftë në djall!) s’do të humbja kokën time të mësonj gomarëve ç’është liria? Dy muaj janë që u nis kio punë dhe që tani jam lodhur nga shkaku i gomarëve. Më mirë të shesë pleh njeriu se të nis punë për shqiptarët.

Janë nj’a 50 shqipëtarë që kuptojnë ç’është liria: ata nukë më shkrojtin gomarërira. Se dinë që ësht’ i lirë njeriu të thotë si e ka në funt të shpirtit. Po të tjerët janë gomarë, dhe, si të shtyp 12 numëra; mbas fjalës që dhaçë, a e dini ç’kam për të bërë?

Qibarët le të mbyllin veshët: kam niet të vete të shes mut, në vend që të mbanj të përkohëshmen; më mirë të shesë mut njeriu, se të shkrojë për shqipëtarët. Gomarëve pra le të përpiqem akoma njëherë t’u mbush kokën me këtë: Ç’është liria?

Liria është të mundet njeriu: 1) të besojë ç’i do zëmbëra; 2) të thotë ç’i do zëmbëra; 3) të shkrojë ç’i do zëmbëra; 4) të bëjë ç’i do zëmbëra, veç ato që janë kundrë lirisë tjatëri njeriu.

Shqipëtarët më të shumtë janë shpirtrobër.

Unë thom: “Ata janë të lirë të kenë fe, janë të lirë të thonë që kanë fe, janë të lirë të shkrojnë që feja ësht’ e mirë, janë të lirë të bëjnë ç’urdhëron feja”. Dhe kur më dërgojnë artikëlla për të lëvduar ferat, i shtyp (i botoj) se s’kam të drejtë t’u pres lirinë e fjalës.

Po kur unë shkronj që më vjen për të vjellur për çdo fe, ata shpirtrobërit më thëresin: “S’të lëshojmë lirinë të shaç ferat!” S’më lëshoni të shaj ferat? Por unë, shpirtrobër, pse u lëshonj lirinë t’i lëvdoni ferat? A kini, në mos fillosofi, pakëzë mënt për të kuptuar që fjala juaj është fjalë gomari?

Vëllezër shqipëtarë! Mjaft vojti e gjora Shqipëri jetën e kurmit, duhet dhe ajo të nisjë tani të rrojë jetën e mëndes (La vie intellectuelle). Jeta e mëndes është të hapim të tërë zëmbërat t’ona, të flasim vëllezërisht njëri kundër fjalët tjatërit, të kuvëndojmë si njerëzit e qytetëruar qi mlidhen të lëftojnë me fjalë për ideat e tyre.

Mos besoni se kshu do të largonemi njëri-tjatërit! Përkundrë, do të qasemi më shumë, se do të njihemi më mirë, s’do të kemi mendime të fshehura, dhe do të kuptojmë që të tërë jemi të lidhurë me dy lidhje të arta: dëshërimi i Vërtetës e dëshërimi i Shqipërisë.

Për të qënë e mirë e përkohëshmja (gazeta), duhet të jetë si Pazar, – nji Pazar ku gjenden njerëz të pasur, njerëz të varfër, gra, burra, djem, të krishterë, muslimanë, të pafe, të tërë tok, dhe, duke kuvënduar, miren vesh për mbrothësin’ e punërave të tyre.

Revista “Albania”, 1897




Dialektet shqipe dhe nevoja e një shkrirjeje të tyre

Dy dialekte të mëdha, – të cilat edhe ato vetë ndahen në
dy dialekte të tjera, sidoqoftë me më pak rëndësi – e ndajnë
Shqipërinë: dialekti gegë në Veri, e dialekti toskë në Jug. Një
lum, Shkumbini, shënon pikën e dallimit në mes dy dialekteve.

Duke studiuar, qoftë edhe shkurtimisht, natyrën e gegërishtes
e të toskërishtes, menjëherë bie në sy se ndryshimi që i ndan
nuk është më i madh se ai që shquan mënyrën e të folurit të një
Normandi nga ajo e një Gaskoni. Do të thotë se në thelb ky
ndryshim kufizohet në disa ngjyrime shqiptimi. Por në një vend
ku mungon një traditë shkollore, këto ndryshime shqiptimi më
tepër janë theksuar se sa janë zbutur; dhe Shqiptarët, duke mos
pasur si udhëheqës drejtshkrimorë as fjalorë, as akademi, ka
rrjedhë qëkur ua ka marrë mendja të lëvrojnë gjuhën e vet –
nuk kanë ndjekur rregulla të tjera drejtshkrimore përveç atyre të
transkriptimit të fjalëve ashtu si shqiptohen. Kështu, sikur t’u
jepshit sot një Shqiptari të Veriut dhe një Shqiptari të Jugut një
tekst për ta përkthyer, do të kishit dy përkthime gjuha e të
cilave, në pikëpamje morfologjike, do të ndryshonte po aq sa
ndryshon spanjishtja nga italishtja.

As rreziku i bashkjetesës së këtyre dy dialekteve të
përkundërt, as vështirësia për t’i shkrirë, nuk do t’u shpëtonin
Shqiptarëve të cilët janë të pajisur me njëfarë mendjemprehtësie.
Çështja nuk qëndron a të zhduket gegërishtja ose toskërishtja, as
madje të bëhet që Shqiptarët të ndryshojnë, në përdorimin e
përditshëm, dialektet e tyre përkatëse për të arritur te njëfarë
njësie të foluri; gjë e pamundur. Përveç kësaj kjo do t’ishte
ngathtësi, sepse të duash të ndryshosh të folmen e një populli,
do të thotë të ndryshosh karakterin e tij e të shkatërrosh personalitetin e tij.
Dialekti toskë, i gjallë, i zhdërvjellët, i mprehtë,
vijimisht në evolucion, e përmbledh mirë karakterin e toskës, që
është plot dhunë të përmbajtur, plot shpirt, shkathtësi, dredhi e
paqëndrueshmëri; dialekti gegë, përkundrazi, i ngadalshëm, i
rëndë, i pandryshueshëm, i zhveshur nga format me kuptim të
dyfishtë, përmbledh për mrekulli karakterin gegë, që është
hijerëndë e me nji shpirtdlirësi të bukur, shpesh pa djallëzi, e
sidomos armik i risive. Çështja qëndron te fakti që të arrihet të
krijohet, përtej bashkjetesës paralele të të folmeve toske e gegë,
një gjuhë letrare, një gjuhë e shkruar që të jetë e përbashkët për
të gjithë Shqiptarët.

Po t’ua vinim veshin disa Shqiptarëve të shkolluar të cilëve
ua kemi kërkuar mendimin, çështja as duhet parashtruar. Sipas
mendimit të tyre, do të vijë një ditë në të cilën dialekti toskë –
posa të arrijë, nëpër një zhvillim që ne e shohim çdo ditë në përparim,
te lartë sa e gjuhëve të mëdha moderne – ka për ta
thithur në mënyrë të pashmangshme dialektin gegë, që ka qëndruar
i palëvruar; dhe ata çekun, në mbështetje të mendimit të
tyre, këtë fakt, në vetvete të saktë, se shumë Shqiptarë-Gegë përdorin
toskërishten kur shkruajnë. Por ne nuk e përkrahim këtë
mendim; sepse, ndonëse fakti që ata sjellin nuk na duket fort
bindës, dialekti gegë përmban me qindra trajta të humbura nga
Toskët e që janë visare të vërteta të trashëguara nga të parët tanë
të lashtësisë. Mjaft të sjellim në mend mbaresën -mun të pjesores
gegë, që daton së paku dymijë vjet, e që s’është gjë tjetër veçse
-μένος i pjesores greke (khs. shkrumun, γεγραμμένος).

Ndoshta çështja mund të kishte një zgjidhje të lehtë e të shpejtë,
po qe se toskërishtja do të ruhej si gjuhë e prozës, dhe gegërishtja e poezisë.
Karakteri përkatës i dy dialekteve padyshim do të rregullohej në këtë rol.
Ecja e gjerë dhe fisnike, ndonëse pak e lakueshme, e gegërishtes
duket se i përshtatet ritmit të mendimeve e të ndjenjave. Tash vonë kemi botuar
(A. 91) nji tingëllim të mrekullueshëm, i pari në gjuhën tonë, prej një autori
të ri shkodran, i cili jep një idë të asaj që mund të bëhet dialekti
gegë ndër duar të afta. Herën e fundit kemi botuar dy tingëllime
të tjera, prap të një autori gegë, bukuria e fuqishme e të cilave e
vërteton këtë përshtypje.

Por, të thuash të drejtën, realizimi i këtij mendimi nuk do të
ishte i mundur në një vend ku njerzit, në përgjithësi me pak
dijeni për dialektin e vet, janë më pak të aftë të mësojnë ta
shkruajnë dialektin fqinj. Jo! Zgjidhja më e mirë e problemit, ajo
më praktike, do të ishte krijimi i një gramatike – të miratuar nga
Shqiptarët e shkolluar dhe nga Albanologët – në të cilën të
gjitha elementet dialektore, të grupuara, të pajtuara, të
bashkërenditura, sipas një metode racionale e shkencore, do të
lindnin një gjuhë të përbashkët për të gjithë Shqiptarët, sikurse
Grekët që kanë Koïnê glôssa.1213




Ju rrëfej grekërit

Prej disa kohësh, ndërmjet Italisë e Greqisë, po zhvillohet për
Shqipërinë një përleshje paraprake me fjalë, që mund të jetë pragu
i një konflikti të armatosur. Italia ngre çështjen se Greqia mbante
një pjesë të madhe territori që i përket Shqipërisë, ndërsa Greqia
e mohon me zë të lartë këtë pretendim. Shumë amerikanëve u është
dukur e çuditshme që, ndërsa zëri i italianëve dhe grekëve dëgjohej,
nuk ndihej zëri i pavarur i Shqipërisë. Porse a nuk ka thënë një
herë një autor anglez se një nga karakteristikat e shqiptarëve
është se ata janë të “paartikuluar”? Kërkesave të përsëritura
unë iu jam përgjigjur se nuk kisha gjë për të thënë, ndërsa
atyre miqve amerikanë, të cilëve ndjenjat e tyre dashamirëse
u japin të drejtën të më pyesin përse ashtu, u jam përgjigjur
se më kishte ardhur gjithçka në majë të hundës dhe se kisha
vendosur që këtej e tutje të mbetesha një spektator i thjeshtë
i tragjedive dhe i farsave të botës. Por, tani, është një grup
atdhetarësh shqiptarë që më kërkon të bëj një deklaratë.

Këta miq shqiptarë dinë për mua disa gjëra që miqtë e mi amerikanë
nuk i dinë. Ata e dinë se unë kam lindur në zonën kufitare
shqiptaro-greke që bën pjesë në krahinën e vënë në diskutim,
kështu që trojet, ku unë kam luajtur si fëmijë, janë fushat e
betejave të ardhshme; ata mendojnë se askush tjetër më mirë se
unë nuk e njeh historinë e kësaj krahine dhe ata më përmendin
vazhdimisht se si drejtues i rinisë, unë njëherë e një kohë
kam qenë mbrojtës i palodhur i tërësisë tokësore të Shqipërisë.
Prandaj, ndonëse me lëkundje, vendosa të thyej heshtjen dhe
t’i paraqes popullit amerikan disa fakte të kontrollueshme rreth
sfondit historik të konfliktit që po vjen rrotull.

(I)

Siç dihet nga të gjithë, në periudhën e lashtë shqiptarët
quheshin ilirë. Rajoni i diskutueshëm në lashtësi njihej si
Iliria e jugut dhe më vonë është quajtur Shqipëria e Jugut,
ndërsa grekët kanë vendosur ta quajnë Epir, një emër që do
të thotë “kontinent” dhe në zanafillë përdorej për këtë rajon
nga banorët e ishujve të vegjël përtej bregut të Shqipërisë,
po ashtu si peshkatarët e ishujve Bahamas do ta quanin Floridën
“kontinenti”, me një emër që nuk ka asnjë lidhje me kombësinë
e popujve që banojnë në kontinentin në fjalë. Ky rajon gjatë
afër pesë shekujve të sundimit turk përbënte vilajetin ose
provincën e Janinës, me qytetin e Janinës si kryeqendër.

Jo vetëm që ky rajon ka qenë gjithmonë shqiptar nga gjuha edhe
kombësia, por kufijtë e fiseve ilire shkonin shumë larg përtej.
Madje, edhe ishujt Joniane kanë qenë kryesisht ilire. Në një
libër të famshëm që e njohin mirë studiuesit, “Fjalor i antikiteteve klasike”
të Lybkerit, tek artikulli për Kërkyrën (Korfuzin) vihet në
dukje se ai ishull “në zanafillë banohej nga ilirët”. Kurse
ata që do të marrin mundimin të lexojnë veprën e studiuesit
të njohur suedez, Martin P. Nilson, botuar në Lund më 1909 me
titullin “Studime mbi historinë e Epirit të Lashtë”, do të
shërohen nga prirje për të menduar se Epiri ka qenë ndonjëherë
grek. Ky rajon e ka ruajtur natyrën e vet ilire të pandryshuar.
Deri dhe kaq vonë sa i bie në shekullin e dhjetë të erës sonë,
perandori i Bizantit Leoni i Mençuri, në një nga librat e tij
përmend faktin që “banorët e Epirit janë shqiptarë”. Pak nga
pak depërtimet greke nisën të ndiheshin në disa pjesë të këtij
rajoni. Se si u bënë të mundshme këto depërtime, ne e dimë nga
disa autoritete të dorës së parë.

(II)

Në gjysmën e dytë të shekullit të katërmbëdhjetë, Janinën
e qeveriste një princ bizantin (ose një despot, siç e kishte
titullin zyrtar) i quajtur Thanas. Këtij Thanasi i hipi në
kokë ideja e bukur për të vrarë gjithë shqiptarët. Ju mund
të dyshoni se mos këto ngjarje janë nxjerrë nga ndonjë
legjendë shqiptare e shtrembëruar ose nga ndonjë fletushkë
propagandistike italiane. Aspak. Autoriteti që na e njofton
këtë mizori është një grek besimtar dhe i ndershëm, Mihail Dukas,
pjesëtar i Shtëpisë perandorake bizantine me po atë emër,
kronika e të cilit përfshihet në koleksionin e madh të
historianëve bizantinë, që ndodhet në Bon dhe mund ta studiojë
çdo studiues. Me neveri dhe mosmiratim Dukasi njofton të
gjitha egërsitë dhe vrasjet që ka bërë Thanasi kundër popullsisë
shqiptare të Janinës. Siç thotë Dukasi, një nga lojërat e tyre
të parapëlqyera ishte t’u priste hundët ose pjesë të tjera
shqiptarëve dhe t’i linte të vdisnin në agoni. Disa krerë
feudalë shqiptarë e kërcënuan Thanasin me një ekspeditë
ndëshkimore, nëse ai nuk do t’i ndërpriste krimet kundër
shqiptarëve. Thanasi u përmbajt një farë kohe dhe martoi
vajzën e vet me princin më të fuqishëm të asaj kohe, me
Gjin Shpatën. Pas një farë periudhe, Thanasi i nisi përsëri
përndjekjet, madje edhe më të egra se më parë. Siç shkruan
Mihail Dukasi, ndërsa Gjin Shpata mblodhi një ushtri dhe e
rrethoi Janinën, kryeqytetin e vjehrrit të vet, Thanasi çdo
ditë nën flamurin e armëpushimit i dërgonte Shpatës një
shportë me sy të nxjerrë nga kokat e shqiptarëve fatkeq dhe
kjo dhuratë e kobshme vazhdoi derisa u hoq rrethimi.

Siç e thotë historiani, ambicia e Thanasit ishte të fitonte
nofkën e Albanoktonos që do të thotë shqiptaro-vrasës. Dukasi
shton se despotit i pëlqenin shumë të huajt dhe të jashtmit,
prandaj pati sjellë shumë prej tyre në qytet. Së fundi thuhet
me marifet se Thanasi ia doli mbanë “të zbrazte” Janinën nga
banorët e rrënjës. Natyrisht, zor se mund të shpikte një
metodë më të efektshme për të ndryshuar përbërjen etnike të
një vendi, porse “të drejta” të krijuara në këtë mënyrë, ta
themi në folmen më të butë, janë të një cilësie të dyshimtë.
Krimet e përshkruara nga Mihail Dukasi kanë ndodhur më 1380
dhe në pak vite më parë.

Pas pesëdhjetë vjetësh, më saktë më 1431, një ushtri e fortë
osmane erdhi me gjëmime te portat e Janinës, e cila, ndërkaq,
ishte ripopulluar me të ardhur dhe me një sulm qyteti u pushtua.
Është për t’u shënuar fakti se, pasi i bënë një mbikëqyrje
krahinës, turqit e klasifikuan atë si pjesë të Shqipërisë. Por
ka edhe diçka më domethënëse dhe krejt të pakundërshtueshme.
Turqit bënë një regjistrim të kujdesshëm të qyteteve e të
fshatrave dhe emrat e këtyre vendeve kanë dalë më pas në botimet
zyrtare në trajtat e tyre shqip e jo greke. Për shembull, le të
marrim rastësisht dy emra, dy qendrat e quajtura shqip, Delvina
dhe Grevena. Ato janë regjistruar përkatësisht Dhelvinon dhe
Grebene. Turqit e hershëm kanë qenë të përpiktë me hollësi të
madhe për shënimin e emrave të vendeve, duke parapëlqyer
gjithmonë trajtat e mirëfillta popullore. Për shembull, pas
rrethimit të parë të Vjenës, turqit nisën ta shkruanin Wian
me një A të gjatë, që është trajta e vërtetë popullore dhe sa
kohë zgjati Perandoria Osmane, ata iu përmbajtën kësaj trajte,
duke flakur trajtën artificiale Wien. Në traktatin e Ajzenburgut
të nënshkruar më 1664 ndërmjet Turqisë dhe Perandorisë Romake
të Shenjtë e të hartuar turqisht e latinisht, kur numërohen
titujt e perandorit Habsburg, teksti latin e quan atë mbret
të Bohemisë, porse në tekstin turqisht turqit kanë ngulur
këmbë për ta thënë mbreti i çekëve.

(III)

Pushtimi turk solli një ndryshim të rëndësishëm në jetën
e Shqipërisë. Për arsye që janë tepër të gjata për t’i shtjelluar
këtu, shumë shqiptarë e lanë krishterimin dhe u bënë myslimanë,
e kjo lëvizje vijoi për dy shekuj, derisa rreth 65 për qind e
popullsisë u bë myslimane, pjesa tjetër mbeti e krishterë, në
veri si besimtarë të Kishës Perëndimore e në jug të asaj
Lindore, që shpesh quhet gabimisht kisha greke. Meqë në kishën
e dytë shërbesat bëhen greqisht dhe kleri është në pjesën më
të madhe grek, u krijua mundësia për grekët që të shkombëtarizonin
shqiptarët duke e përsosur kishën si mjet të propagandës.

Një faktor tjetër ka qenë ardhja tinëzare e banorëve që flisnin
greqisht, shpesh të favorizuar me budallallëk nga pronarët shqiptarë,
të cilët kishin nevojë për bujq për të zëvendësuar shqiptarët që
iknin në luftërat e pafund të Perandorisë Osmane. Ngritja e
Greqisë si shtet i pavarur i dha një shtysë të fuqishme
propagandës greke. Tashmë grekërit nisën haptas të shpallnin
se çdo besimtar i kishës Lindore, pavarësisht nga gjuha dhe
kombësia, ishte grek.

Një nga marifetet më të padëgjuara të grekërve ka qenë dhënia
e ryshfeteve zyrtarëve të lartë në Stamboll për të nxjerrë një
ferman që të ndalonte qarkullimin apo mbajtjen e librave shqip.
U quajt një veprim i dënueshëm, madje edhe po të mbaje libra
kaq të padëmshëm si gramatika ose aritmetika, po të ishin shkruar
shqip. Grekët ranë madje edhe më poshtë, nuk e kishin për gjë
të kallëzonin atdhetarët shqiptarë të ndershëm si rebelë dhe
bënin që ata t’i degdisnin në burgje të largëta.

(IV)

Pas luftërave ballkanike Turqia Evropiane u copëtua dhe
Fuqitë e Mëdha nuk mund ta injoronin ekzistencën e kombësisë
më të lashtë të gadishullit. Shqipëria u bë shtet, por u
rrëgjua në një të katërtën e madhësisë së vet natyrore. Dikush
mund ta mendonte se pas kësaj do të ishin të kënaqur dhe do të
rrinin urtë, se do të përpiqeshin po të ishte e mundur të zhvillonin
marrëdhënie të fqinjësisë së mirë me pjesën që mbetej të Shqipërisë.
Mirëpo, ndodhi e kundërta. Duke përfituar nga fakti që Turqia,
një vit më parë, i kishte çarmatosur plotësisht shqiptarët,
një ushtri me grekët e organizuar, e maskuar si njerëz civilë,
vërshoi mbi gjithë Shqipërinë dhe nisi të djegë e të vrasë
gjithçka i dilte përpara. Në Shqipëri, në atë kohë, kanë qenë
në qendër të këtyre krimeve të organizuara dy dëshmitarë të
huaj: autorja e njohur angleze, Meri Edit Durham, dhe një
korrespondent gjerman. Të dy ata u tmerruan dhe u morën vesh
që t’ia bënin të njohur të gjithë botës çdo gjë që ata e
quanin si një nga krimet më të mëdha të organizuara të të
gjithë kohërave. Për fat të keq, plasi Lufta Botërore dhe
e tërhoqi vëmendjen e të gjithëve. Por më 1920, me titullin
“Njëzet vjet ngatërresa ballkanike”, Mis Durham botoi një libër,
ku një kapitull i plotë u kushtohet njoftimeve për këto masakra.
Kushdo që dëshiron ta kuptojë konfliktin e sotëm nuk mund të
bëjë pa e parë këtë libër.

Pas Luftës Botërore, Greqia ua ndaloi shqiptarëve të kishin
shkollat e tyre në Greqi dhe vijoi punën e saj për të eliminuar
elementin shqiptar me çfarëdo mjeti. Një rast i rrallë iu paraqit
grekërve nga Traktati i Lozanës, i cili nxiti shkëmbimin e
familjeve turke me ato greke. Siç e kam thënë më sipër, një
shumicë shqiptarësh disa shekuj më parë e lanë krishterimin
dhe u bënë myslimanë, por ata i ruajtën gjuhën dhe traditat
kombëtare dhe kurrë nuk kanë mësuar turqishten. Mashtrimi i
grekërve kishte për qëllim që t’i paraqiste si turq shumë
myslimanë shqiptarë dhe t’i dërgonte me anije në thellësinë
e Azisë së Vogël, duke i bërë objekt shkëmbimi. Kjo është
njësoj sikur të syrgjynosësh, irlandezët në Poloni, duke u
nisur nga fakti se edhe irlandezët edhe polakët janë katolikë
edhe prandaj qenkan të një kombësie. Komisioni Ndërkombëtar
për shkëmbimin e popullsisë e zbuloi mashtrimin në pak raste
dhe e ndaloi, por shumë herë të tjera atij ia hodhën me mjeshtëri.

Po të shqyrtohen dëshmitë e vjetra për gjendjen e kombësisë në
viset e ndryshme të rajonit të diskutuar, habitesh me
ndryshimet që janë bërë nëpërmjet dredhive dhe mashtrimeve
të organizuara. Në fillim të shekullit të nëntëmbëdhjetë,
një anëtar i kishës së Anglisë me emrin Stjuart Hjuz, ka bërë
një udhëtim nëpër Shqipëri dhe ka lënë shënime për vëzhgimet
e veta, ka vizituar dhe qytetin tim të lindjes Konicën, një vend
i lashtë i cili mendohet nga disa studiues si Pukëvili se ka
qenë në mesjetën e hershme kryeqyteti i Ilirisë Jugore.
(Emri i vendit tingëllon në mënyrë të çuditshme si prusian,
por kjo vjen, ngaqë po ai ndikim sllav mbi toponiminë ka
vepruar në Prusi, ashtu edhe në Shqipëri). Hjuzi ka shënuar
se Konica kishte 800 shtëpi, nga të cilat 600 ishin shqiptarë
dhe 200 greke. Ku janë këta 75 për qind shqiptarë sot?

Megjithatë, në rajonin e diskutuar ka një krahinë të gjerë,
qëndresa e patrembur e së cilës i ka kapërcyer të gjitha
format e organizuara të vrasjeve, mashtrimeve dhe grabitjeve.
Kjo është Çamëria, të cilën grekët e shtrembërojnë në Çamuria.
(Nuk u vë faj grekëve për këtë shtrembërim që vjen nga
paaftësia e alfabetit grek për të riprodhuar gjithë tingujt
e gjuhës shqipe dhe të shumë gjuhëve të tjera për këtë
çështje). I ndjeri senator, Kabot Loxh (Cabot Lodge),
në shtypin grek dilte gjithmonë me emrin Kampot Lone.
Popullsia e Çamërisë tani vonë në 1913 ka qenë 96% shqiptare.
Ky përpjesëtim, tani është ulur me akte dhune dhe unë
mund të sjell si shembull shumë punëtorë, që derdhin
djersën në fabrikat e Amerikës, të cilët i kanë pasur
prindërit pronarë të lulëzuar në Çamëri më pak se një
vit më parë. E megjithatë, në kundërshtim me gjithë
këtë përndjekje ende shqiptarët përbëjnë 80 për qind
të popullsisë së Çamërisë.

(V)

Ndërsa tani Italia është gati të ndërhyjë duke na
shpallur si qëllim se kërkon të vërë në vend dëmet që i janë
shkaktuar kombit shqiptar dhe të rivendosë kufijtë natyrorë
e historikë të Shqipërisë. Është e arsyeshme që të presësh
nga çdo shqiptar i vërtetë se do të jetë i pakënaqur nga ky
veprim. Por ndonjë mund të kundërshtojë se me gjithë
metodat e dënueshme të përdorura nga grekërit ata kanë
arritur që ta përmbysin gjendjen e kombësive në shumë vise
të rajonit të diskutuar, kështu që të ndreqet një padrejtësi
e vjetër me një padrejtësi të re nuk tingëllon aq mirë. Për
këtë unë do të përgjigjesha se nuk mund të ketë një akt
ligjor që të përligjë krimet e organizuara e të vazhdueshme.

Por, ka dhe më. Shumë larg nga Shqipëria historike, në Greqinë
e brendshme ka pothuaj një milion shqiptarë, gati gjysma e
të cilëve ende e flet gjuhën e vet të lashtë. Këta njerëz
kanë një mall ideal për Shqipërinë dhe në të kaluarën kanë
nxjerrë dëshmorë të çështjes shqiptare. Ata mund të
shkëmbeheshin me grekërit e rajonit të diskutuar dhe më së
fundi të gjithë do të ishin të kënaqur. Porse siç pohojnë
grekërit, Italia kërkon të arrijë qëllimet e veta duke
zgjeruar kufijtë e Shqipërisë. Unë pajtohem me këtë plotësisht,
por më duhet të shtoj se ky pohim nuk ka peshë dhe është thjesht
një përpjekje për t’i bërë bisht çështjes. Çështja është a qe
një herë dhe a ka qenë gjithmonë pjesë përbërëse e Shqipërisë
ish-krahina turke e Janinës? Në qoftë se kjo është e vërtetë,
a mund të bjerë poshtë automatikisht kjo e vërtetë vetëm e
vetëm sepse e thonë edhe italianët? Fakti është i qartë, se
Italia ka këtu një përligje të mirë e të fortë, sepse rastis
që kërkesat e saj përputhen me një akt të vonuar drejtësie
kundër Shqipërisë. Po ndodh që një herë perënditë hakmarrëse
janë në anën e legjioneve të Çezarit.




Të veshurat shqiptare

Me gjithë luftërat, shkeljet dhe turbullimet e paprera
në tërë kohën e shkuar, populli shqiptar me forcën e
vullnetit dhe fuqinë e tij të kundërshtimit, ka qenë
i zoti të mbajë të gjallë, jo vetëm gjuhën e tij, të
njohur nga filologjistë si më të vjetrën në Evropë të
Juglindjes, po edhe ca nga traditat e tij të motshme.
Një nga këto është kostumi kombëtar. Baroni Francis Nopça,
një autoritet i njohur, në një nga librat e tij të fundmë
mbi Shqipërinë, të botuar tre vjet të shkuara në Gjermani,
ka botuar krah për krah dy fytyra, një të një kostumi të
sotmë të Shqipërisë dhe një tjetër të një shëmbelle
prehistorike të zbuluar në një qark të Ilirisë së vjetër,
të ngjarët në mes tyre është për të vënë re.

Kur flasim për kostum shqiptar, është nevoja për ca
shpjegime. Populli shqiptar është shumë individualist dhe
nuk vesh gjithnjë po një rrobë. E vërteta është se ka aq
kostume shqiptare, sa ka edhe qarqe të ndryshme në Shqipëri.
Po përmbi këtë ndryshim lokal, ka qenë gjithnjë njëfarë
veshjeje e përgjithshme në karakteristikat e saj që mund
të quhet kostum kombëtar. Flokja, midis të tjerash, ka
pasur në formë të saj një farë afrimi në gjithë vendin;
dhe fustanella gjer pak kohë më parë ishte një pjesë e
veshjes kremëtore të çdo njeriu prej dere të mirë si në
Shqipëri të Sipërme, ashtu edhe në Shqipëri të Poshtme.
Puna që të tilla moda veshjeje mund të gjenden dhe në vendet
fqinje, s’tregon tjetër gjë, veç influencës së fortë që
shqiptarët kanë ushtruar në kohën e shkuar mbi kombësitë
rreth e rrotull. Për shembull, është thënë me përsëritje
prej studimtarëve të këtij subjekti se i ashtuquajturi
kostum grek “modern” në të vërtetë është një imitim i poshtër
i kostumit shqiptar. Ky kostum u përhap në mes të grekëve
në shekullin e katërmbëdhjetë, kur shqiptarët nën Bua Shpatën
shkelën dhe pushtuan Greqinë.




Prejardhja racore

Si shkencëtarët, ashtu edhe ata që kërkojnë të jenë
studiues, e kanë vënë në dukje vazhdimisht se fjala “racë”
përdoret me një kuptim aspak të përpiktë nga publiku i
zakonshëm. Ndër këta kritikë shkencorë të fundit,
profesorët Julian S. Huxley dhe A.C. Haddon, në një
libër të shkëlqyer me titullin “Ne, Europianët”, bëjnë këto
vërejtje të ngjeshura për “racat” e Evropës:
“Cilatdo që të kenë qenë kushtet e Evropës në kohët
parahistorike, kudo në Evropën e sotme, e veçanërisht
në Evropën Qendrore, ka një përzierje njerëzore të
ngatërruar. Po të hidhej një vështrim në hartën që tregon
dyndjet e njohura të popullsive të Evropës gjatë shtatë
ose tetë shekujve të parë të erës sonë, do të na hiqej nga
mendja farëdo ideje për përbërjen ngulitur fisnore ose
për “pastërtinë racore”. Evropa ka qenë një kazan i vërtetë
përzierjeje dhe ajo që ka dalë jashtë prej tij duhet të ketë
qenë shumë e ndryshme nga ajo që është hedhur brenda.”14

Dhe më tej: “Askund nuk ekziston sot një grup
njerëzor, i cili i përgjigjet përpikërisht ndonjë nënlloji
sistematik si te kafshët, sepse nënllojet origjinale janë
kryqëzuar herë pas here dhe vazhdimisht. Për popullsitë
ekzistuese duhet të përdoret termi i tërthortë “grup etnik”!”

Nga ana tjetër, një shkencëtar i mirënjohur, profesori
Eugène Pittard, ngulmon për përdorimin e racës “në
kuptimin që i jep kësaj fjale publiku i përgjithshëm” dhe
bën një vërejtje tallëse me “bizantinizmin shkencor”.15

Nuk ka dyshim se profesorët Huxley dhe Haddon kanë
të drejtë, porse një ndryshim i thjeshtë i etiketës nuk do ta
ndryshonte prirjen e mendjes së publikut të përgjithshëm
dhe po ai keqpërdorim nga i cili vuan fjala “racë” tani,
brenda pak vjetëve do t’i kalojë termit “grup etnik”.

Shënimet e mësipërme kanë për qëllim të tregojnë se
unë i njoh kurthet e fjalës “racë”. E megjithatë, duke
ndjekur shembullin e profesorit Pittard, unë do ta përdor
me kuptimin e njerëzve të zakonshëm. Me “racën
shqiptare” unë nuk kam parasysh një nënlloj biologjik,
që përbën ndonjë bashkësi të dalluar, të veçuar qartë ndër
llojet njerëzore; me “raca shqiptare” unë kuptoj një grup
njerëzish, të cilët kanë jetuar së bashku për shumë shekuj,
kanë folur po atë gjuhë, kanë bërë një jetë të veçuar, janë
martuar vazhdimisht ndërmjet tyre dhe deri më sot kanë
luftuar me sukses kundër ngulmimeve të gjera të
pushtuesve dhe prandaj kanë disa ngjashmëri të qarta nga
pamja fizike dhe nga temperamenti.

Në Shqipëri ndeshen dy tipa: njerëzit e gjatë me sy
ngjyrë të çelët dhe flokë të verdhë, si dhe njerëzit me shtat
më të shkurtër, me sy gështenjë dhe flokë të zinj. Këta dy
tipa nuk janë gjeografikisht të kufizuar në disa krahina,
por gjenden kudo në Shqipëri. Për shembull, tipi i
shkurtër brun ndeshet në Veri deri në krahinën e Mirditës
dhe në Jug deri në krahinën e Labërisë; tipi shtatlartë
flokëverdhë ndeshet po ashtu në të dyja pikat skajore të
vendit. Shkurt, të dy tipat janë të përzier në të gjithë
vendin. Të gjithë këta njerëz kanë pak a shumë këto tipare
të përgjithshme të përbashkëta: ata e kanë kokën të gjerë
e të rrafshtë nga prapa, kërcinjtë e këmbëve tepër të hollë,
këmbët me kurriz shumë të lartë dhe lëkurën të bardhë,
e cila, për shkak se njerëzit përgjithësisht mbajnë qeleshe
pa strehë anash dhe gjithë ditën rrinë jashtë, nxihet nga
dielli në fytyrë dhe në duar, duke dhënë përshtypjen sikur
është e zeshkët, por kjo përshtypje del se është e gabuar,
po t’i shohësh këta njerëz kur lahen në breg të detit ose
në lumenj e liqene. Balli është i lartë, goja është e vogël,
dhembët janë shumë të rregullt, por u prishen shpejt,
hunda është e drejtë, me përjashtim të viseve verilindore,
ku mjaft njerëz kanë hundë shqiponjë. Zërat janë
zakonisht të lartë, ka fare pak baritone dhe kontralto;
kurse një zë bas, i njohur në gjuhën e vendit si “zë gomari”,
është kaq i rrallë dhe i pazakonshëm, sa prania e tij në një
vend ngjall habi. Më 1913 një malësor me një zë të trashë
kumbues zbriti në Durrës dhe njerëzit i mblidheshin
rrotull në një kafene për ta dëgjuar kur fliste dhe për të
qeshur. Shqiptarët janë të thatë, njerëzit e mbushur janë
të rrallë dhe në pesëdhjetë vjet unë kam takuar vetëm
pesë a gjashtë burra e gra që mund të quhen të dhjamur.

Ky përshkrim i shkurtër është sipas një vëzhguesi të
thjeshtë dhe jo nga një shkencëtar. Por unë kam udhëtuar
shumë nëpër Shqipëri, kam takuar gjithë llojet e njerëzve
nga të gjitha krahinat dhe më mbajnë për vëzhgues të
kujdesshëm. Megjithatë, nevojitet një studim i thelluar
nga një antropolog kompetent. A është bërë ndonjë
studim i tillë? Kur dëgjoj për njerëz që kanë vizituar
Shqipërinë dhe kanë bërë atje gjurmime antropologjike,
zakonisht unë mbaj një heshtje mirësjelljeje, por më
ndodh nganjëherë të mos jem me të mira dhe në raste të
tilla nuk mund ta mbaj një të qeshur të fortë. Shqipëria
është një vend me popullsi të rrallë, ku cilido e di se
çfarë ka ngrënë fqinji i tij për mëngjes dhe në veçanti
lëvizjet dhe veprimet e të huajve që vijnë për vizitë,
njihen deri në imtësi. Kurrë nuk ka pasur, me një
përjashtim të vetëm, ndonjë studiues të huaj ose
shkencëtar që të ketë bërë matje në përmasa të gjera ose
kërkime të tjera shkencore në Shqipëri. Të paktën një
gjë, druajtja dhe rezervimi i njerëzve do ta bënin këtë
punë shumë të vështirë. Dhe kjo vështirësi kthehet në
pamundësi, po të mendojmë ndjenjën e neverisë që ka
malësori, po ta prekë me duar i huaji. Ajo që ka ndodhur
ndonjëherë, ka qenë kështu: një profesor ose studiues
ka zbritur në Shqipëri, ka vizituar dy a tre qytete e
fshatra, ka vëzhguar disa njerëz të rastit, ka kapur disa
arixhinj për t’i detyruar që t’i matin dhe është ngutur të
kthehet në vendin e vet për t’i botuar zbulimet e veta të
mrekullueshme. Por, siç e thashë, ka një përjashtim të
shënuar. Nja pesëmbëdhjetë vjet para Luftës Botërore,
një antropolog nga Berlini, dr. Paul Treger, erdhi në
Shqipëri në kushtet më të mira të mundshme. Ai kishte
rekomandime të forta për autoritetet e atëhershme turke
nga ambasada e sulltanit në Berlin, gjithashtu kishte
rekomandime nga konsullatat austro-hungareze, që atëherë
ishin me shumë ndikim në Shqipëri dhe e fundit nga radha,
por jo nga rëndësia, kishte vendosur disa lidhje të dobishme
me prijës të njohur shqiptarë dhe me klerikë. Dr. Paul
Treger bëri disa vizita të gjata gjithandej nëpër Shqipëri
dhe u miqësua me këto për shkak të natyrës së tij të mirë
dhe të thjeshtësisë, mori pjesë në dasma e në festa të tjera,
duke u bashkuar me gëzimet plotësisht në frymën e
vendasve. Për shqiptarët më në fund ai u bë njëfarë njeriu i
çuditshëm, por i lezetshëm, mania e të cilit ishte t’u maste
trupat dhe t’i regjistronte të dhënat. Pasi u kthye në
Gjermani, dr. Paul Treger, i cili kishte matur disa mijëra
njerëz nga Veriu në Jug, nxori si përfundim nga vëzhgimet
e tij se shqiptarët në tërësi ishin një grup racor homogjen.16

Do të shtoja se pas dr. Tregerit, i vetmi që e meriton të
dëgjohet është profesori Pittard. Më 1920 ai bëri disa hetime
të gjera në Shqipëri. Ashtu si dr. Treger, edhe profesor
Pittard-it i bëri përshtypje homogjeniteti relativ i shqiptarëve.
“Është e vështirë, – thotë ai, – të gjesh një popullsi që t’i
ketë tiparet e kafkës të përcaktuara më qartë.”17

Më 1911 një studiues amerikan, dr. Daniel Folkmar,
i ndihmuar nga dr. Elnora C. Folkmar, u ngarkua nga
Senati i Shteteve të Bashkuara për të hartuar një raport
sipas rendit alfabetik për të gjitha racat me të cilat binin
në kontakt autoritetet e imigrimit në Amerikë. Duke u
bazuar kryesisht në gjetjet e dr. Paul Tregerit, ja se çfarë
thotë dr. Folkmar për racën shqiptare:

“SHQIPTARËT (emri vendas Shqiptar, emri i lashtë Ilir,
nga turqit quhen Arnautë). Raca ose popullsia vendëse,
rrënjëse e Shqipërisë ose e Turqisë Perëndimore. Ndryshe
nga shumica e të ashtuquajturave “raca” evropiane, kjo është
një racë e dallueshme fizikisht dhe jo vetëm nga ana thjesht
gjuhësore. Ajo përfshin popullsinë më të vogël në krahasim
me çdo degë tjetër të pavarur të arianëve në Evropë dhe
madje as nuk del me emër në statistikat e imigrimit.”18

Le të shpresojmë se kërkimet e dr. Paul Tregerit do t’i
vazhdojë në një shkallë më të gjerë ndonjë antropolog, i
cili e merr shkencën seriozisht. Puna tashmë do të ishte
më e lehtë, sepse Shqipëria ka shërbim ushtarak dhe rekrutët
nga të gjitha krahinat mblidhen çdo fillim viti në një numër
të vogël qendrash për të kaluar vizitën mjekësore paraprake.

Duke u mbështetur në të dhënat ekzistuese, studiuesit
i kanë klasifikuar shqiptarët në një racë, e cila ka marrë
emrin “raca adriatike” dhe tani vonë quhet “raca
dinarike”, ku përfshihen popullsitë e asaj treve të Evropës
që shtrihet nga Zvicra deri në Shqipërinë e Jugut dhe e
merr emrin nga vargmali dinarik i Alpeve. Antropologët
e kanë klasifikuar këtë grup si brakicefal, që në çdo gjuhë
do të thotë se këta njerëz kanë zakonisht kokë të
rrumbullakët ose jo të zgjatur.

II

Nga pikëpamja historike, shqiptarët janë pasardhës
të ilirëve, banojnë në trevat e tyre dhe flasin gjuhën e
tyre. Këtu kemi tre pohime që kanë nevojë për
shpjegime.

Që shqiptarët janë pasardhës të ilirëve dhe që flasin
gjuhën e tyre është pohuar shpesh jo për arsye historike
e gjuhësore, por për shkaqe të holla politike; disa herë
edhe është mohuar. Nuk është puna te fakti se ata
banojnë në viset e ilirëve, ndonëse edhe këtë do ta kishin
mohuar, po të kishin pasur mundësi, vetëm se deri më
sot nuk ka dalë ndonjë “shkencëtar” që të rrezikonte e
të paraqiste ndonjë teori se na paska ndodhur një
katastrofë gjeologjike, e cila mund ta ketë flakur Ilirinë
e vjetër në det dhe do të ketë sjellë një tokë të re në vend
të saj. Prandaj ne do të merremi vetëm me çështjen e
prejardhjes dhe të gjuhës.

Gjatë shekullit të nëntëmbëdhjetë, siç dihet nga të
gjithë, nisi një lëvizje për ringjalljen e shpirtit kombëtar
në vende të ndryshme, një lëvizje e mbarsur me
diskutime, sulme dhe përleshje të armatosura. Kudo që
binin në kontakt dy ose më shumë kombësi dhe kishin
konflikt, nuk lihej asnjë argument pa u përdorur nga
kundërshtarët, kurse një nga argumentet të cilit i
mëshohej më tepër, ishte ai i të ashtuquajturave “të drejta
historike” të një kombësie kundër tjetrës. Fakti që
studiuesit i mbaheshin mendimit se shqiptarët, si
pasardhës të ilirëve, zinin pothuaj gjithë Evropën
Juglindore, ishte një hale në sy për sllavët. Arsyeja ishte
se po të kishin banuar një herë e një kohë shqiptarët dhe
po t’i kishin pasur të tyret viset që sot ishin të pushtuara
nga sllavët e jugut, atëherë do të dilte si përfundim që
shqiptarët jo vetëm kishin të drejta mbi trojet ku ata
përbënin popullsinë e vetme, por kishin të drejta edhe
për trojet përtej tyre, atje ku popullsia ishte e përzier
me shqiptarë e sllavë. Për këtë arsye ishte me rëndësi të
veçantë për sllavët e jugut që të hidhnin dyshime mbi
mendimin e përkrahur nga studiuesit lidhur me
prejardhjen ilire të shqiptarëve dhe, po të ishte e mundur,
të përmbysej tërësisht ai mendim. Po si mund të arrihej
një punë e tillë? Disa filologë, me mendjelehtësi, por pa
dyshim me mirëbesim, u erdhën në ndihmë në mënyrë
të pavetëdijshme sllavëve të jugut. Ndërmjet
mbishkrimeve të shumta që nuk janë latinisht, të cilat
kanë shpëtuar nga rrebeshet e kohës, është edhe një
përmbledhje e madhe dokumentesh lapidare, që janë
gjetur në krahinën e Venedikut. Pa asnjë arsye objektive,
disa vendosën se këto mbishkrime venete ishin ilire dhe
menjëherë specialistë të gjuhës shqipe nisën një krahasim
të imtë ndërmjet shqipes dhe gjuhës së këtyre
mbishkrimeve. Ata gjetën se këto dy gjuhë nuk kishin
asgjë të përbashkët. Në atë kohë studiuesit i
përmbaheshin mendimit naiv se gjuha dhe raca janë e
njëjta gjë. Ta mendojmë vetëm për hir të mënyrës së
argumentimit se mbishkrimet venedikase do të ishin ilire;
kjo përsëri nuk do të thoshte asgjë për lidhje racore
ndërmjet shqiptarëve dhe ilirëve. Këtyre studiuesve nuk u
ka shkuar asnjëherë ndër mend se është një gjë e zakonshme
edhe ndërrimi i gjuhës, ndonëse shembuj për këtë ndërrim
ata i kishin parasysh nga faqet e vetë doracakëve të tyre. Sa
për të dhënë një shembull: a nuk ishte e njohur për të
gjithë se popullsia e galëve hoqi dorë si nga përdorimi i
keltishtes, ashtu edhe nga gjuha gjermanike e pushtuesve
më të vonë teutonë dhe pranoi si gjuhë kombëtare
latinishten? Por për këtë shkak popullsia keltë dhe teutone
e Francës a u bë një popullsi italike dhe i humbi të gjitha
lidhjet racore me trungun e vjetër? Dhe të vijmë te një
shembull i kohëve tona: a ka pushuar së qeni zezake
popullsia e Liberisë, një popullsi afrikane, vetëm sepse
tashmë gjuha e saj është anglishtja? Me kalimin e kohës
dhe duke hyrë në këtë diskutim edhe etnologët, filologët
erdhën në vete dhe hoqën dorë nga qëndrimi i tyre
joshkencor. Jo vetëm që këta studiues të vlefshëm nuk flasin
më për një lidhje të domosdoshme ndërmjet gjuhës dhe
racës, por ata janë bërë të vetëdijshëm edhe për faktin se
karakteri ilir i mbishkrimeve venete ka qenë një krijim i
mendjes së tyre. Një provë e kësaj është se në botimet e
fundit të këtyre mbishkrimeve në fjalë, të bëra nga dy
studiues të njohur anglezë, mbishkrimet nuk quhen më
ilire, po u jepet emërtimi venete, që është i papërcaktuar
dhe që i lidh thjesht me vendin ku janë gjetur.19

E kërkon arsyeja që për të krahasuar dy gjëra çfarëdo,
duhet t’i kesh të dyja parasysh pa u gabuar. Studiuesit
kanë plot tekste në gjuhën shqipe, por ku është një tekst
i vetëm ilirisht, autentik dhe i pamohueshëm? Loja naive
e një murgu mesjetar, i cili donte të hante mish pule të
premten dhe prandaj tha: “Unë të pagëzoj si peshk në
emër të Atit, Birit etj.”, është një shaka shumë e bukur,
por vështirë se mund të merret seriozisht në diskutimet
filologjike. Natyrisht, nuk është e pamundur që shqipja,
siç ka sugjeruar një shkencëtar anglez, t’i jetë imponuar
një popullsie ilire si “gjuha e pushtuesve fitimtarë”14,
por atëherë, po ta themi me një shprehje të marrë hua nga
terminologjia juridike, “barra e provës” për ekzistencën
e këtyre pushtuesve hipotetikë u bie ta mbajnë studiuesit
që bëjnë pohime të tilla. U takon atyre të tregojnë atëherë
jo vetëm që këta pushtues të trilluar kanë ekzistuar, por
edhe se nga erdhën ata, pse nuk paskan lënë ndonjë
gjurmë pas vetes dhe kur paskan ndodhur fitoret e tyre
të përmendura. Është një qëndrim diletantësh dhe jo
studiuesish me mendje shkencore, të heqësh dorë nga
diçka që ka shumë gjasë për të mbështetur diçka, që
vështirë se është e mundur.

Lidhur me lidhjet racore të shqiptarëve me ilirët, mjaft
shpesh harrohet se banorët e Ilirisë jo vetëm iu qëndruan
pa u lëkundur kryqëzimeve nga jashtë, por madje edhe
kur një pjesë e popullsisë u shfaros nga pushtimi romak,
ata që vërshuan për të zënë vendet e zbrazura, erdhën
nga krahinat e brendshme që ishin po njësoj ilire. Iliria
e vogël nuk ishte e rrethuar nga kombësi heterogjene,
por nga popullsi me lidhje afërie, që ledhet malore i kishin
mbrojtur jo vetëm nga pushtimi romak, por edhe nga
valët e mëpastajme të gotëve, hunëve dhe sllavëve. Me sa
duket, kjo është kuptuar më në fund edhe nga
kundërshtarët më kokëfortë të këtyre fakteve evidente
dhe ne tani e dëgjojmë si një teori të pranuar përgjithësisht,
që shqiptarët janë pasardhës të dardanëve, një popullsi
ilire. Me fjalë të tjera, këta studiues tani po pohojnë diçka
që është e njëjtë sikur të thuash se një grup etnik i caktuar
nuk e ka prejardhjen nga anglezët, por nga njerëzit e
krahinave angleze Jorkshir dhe Devon. Ne jemi të
kënaqur me këtë pranim të heshtur të një gabimi.

III

Shqiptarët përbëjnë një popullsi homogjene
kompakte, që flet të njëjtën gjuhë nga një cep i vendit në
tjetrin. Megjithatë ka pak elemente heterogjene, që
përbëjnë rreth katër ose pesë për qind të popullsisë së
përgjithshme. Kjo pjesë përfshin:

Vllehtë, që më shpesh thirren kucovllëh, për t’i dalluar
nga vllehtë e Rumanisë. Ata formojnë një grup prej rreth
njëzet mijë vetash, që flasin një gjuhë të afërt me
rumanishten. Kjo popullsi nuk ka gëzuar ndonjë nam
të mirë. Një shkrimtar grek i shekullit të njëmbëdhjetë,
Kekaumenos, që ka qenë guvernator i krahinës bizantine
të Thesalisë, në një libër të vetin për këshilla të bijve, i
paralajmëron me forcë që të mos u besojnë vllehëve:


“Po tërheq vëmendjen tuaj dhe të pasardhësve tuaj për
faktet e mëposhtme. Meqenëse kombi i vllehëve është tërësisht
i pabesë dhe i korruptuar, duke mos pasur besnikëri të
vërtetë ndaj Zotit, Perëndisë ose mikut… gjithmonë vete
gënjen… nuk i ka mbajtur besën askujt… unë prandaj ju
këshilloj të mos u besoni atyre në asnjë mënyrë. Edhe po të
ndodhë ndonjë trazirë dhe ata të premtojnë dashuri e
besnikëri, duke thirrur Zotin si dëshmitar për sinqeritetin
e vet, ju prapë të mos u besoni… Në rast se ata sjellin gratë
dhe fëmijët e tyre në kështjellë, lërini të hyjnë, por burrat
mbajini jashtë mureve të kështjellës. Dhe po që se burrat do
të duan të vizitojnë familjet e tyre brenda mureve, lejoni
dy ose tre që të hyjnë dhe kur të dalin këta jashtë, atëherë
lejoni disa të tjerë. Por muret dhe portat ruajini me kujdes.
Po të bëni kështu, do të jeni të sigurt. Po i lejoni të hyjnë me
shumicë përnjëherësh për të vizituar familjet e tyre, ata do
ta marrin kështjellën me tradhti dhe ju do të shkatërroheni
prej tyre ashtu si të shtypin nën mburojë dhe atëherë do ju
kujtohet këshilla ime.”20



Nuk ka dyshim që Kekaumenosi ka qenë i sinqertë:
ai nuk kishte aspak ndër mend që ta botonte librin, kjo
ishte më tepër një këshillë prindërore për të bijtë, një
lloj testamenti politik për ta pasur në arkivat e familjes.
Megjithatë akuza e tij e [tmerrshme] kundër një grupi të
tërë racor duhet të merret me rezervë shumë të madhe.
Kekaumenosi ka qenë një dinjitar bizantin, i ngarkuar
me qeverisjen e një populli të huaj dhe përshtypjet e tij
mund të kenë thjesht kuptimin që kucovllëhtë e
Thesalisë kanë qenë në kundërshtim të vazhdueshëm e
me dredhi kundër sundimit të tij.

Ka disa mijëra fshatarë që flasin greqisht në krahinën
e Gjirokastrës. Ata banojnë në një zonë të quajtur
Dropulli. Ata nuk janë shqiptarë të greqizuar, siç mund të
mendohej, por janë grekë që kanë ardhur nga Greqia në
pjesën e fundit të shekullit të tetëmbëdhjetë. I kanë sjellë si
krah pune në bujqësi shqiptarët që ishin pronarë tokash
si në Shqipërinë e Jugut, ashtu edhe në Greqinë e Veriut
dhe që e kishin zakon t’i lëviznin argatët e tyre nga një
pronë në tjetrën sipas nevojës.

Elementi i huaj më interesant në Shqipëri janë
arixhinjtë. Ashtu si dhe gjetkë, ata janë të ndarë në dy
grupe: arixhinjtë e mirëfilltë endacakë dhe arixhinjtë e
ngulur, evgjitët. Të parët merren me kuaj dhe thurin
shporta, të dytët janë kovaçë, kallajxhinj, sazexhinj dhe
valltare. Gratë ndonjëherë argëtojnë qejflinjtë. Po t’i lëmë
këto mënjanë, arixhinjtë e Shqipërisë janë një skotë mjaft
e padëmshme dhe e këndshme, kurse ata të Tiranës, të
cilët ndonjëherë janë mjaft të bardhë e madje flokëverdhë,
po për ato arsye që mund të gjesh zezakë flokëverdhë
në pjesën jugore të Shteteve të Bashkuara, kanë një
ndjenjë artistike në veshjet e në vallet e tyre.

Sllavët janë shumë të paktë në Shqipëri: më pak se dy
mijë veta. Shumica e tyre janë vendosur në Shkodër, ku
kanë ardhur si refugjatë politikë dhe lypës nga Mali i
Zi, në mes të shekullit të nëntëmbëdhjetë ose aty rrotull.
Ndonëse ata kanë ardhur tani vonë dhe këtë e mbajnë
mend ende pleqtë që ishin gjallë në fillim të shekullit
tonë, serbët dhe malazezët e përdorin haptas praninë e
këtyre njerëzve në Shkodër si pretekst për të kërkuar
nga Fuqitë për t’u dhënë jo vetëm Shkodrën, por edhe
gjithë krahinën me këtë emër. Mënyra e të vepruarit
dhe të menduarit e sllavëve janë një gjëegjëzë për të tjerët.
Gjatë sundimit turk në Serbi, një numër serbësh u
arratisën për të shpëtuar nga përndjekjet dhe gjetën strehë
nga hungarezët e mëshirshëm. Si shpërblim, nja dy a tre
shekuj më vonë, pasardhësit e këtyre refugjatëve, të cilët
kishin përfituar nga mikpritja, u bënë kërkesë Fuqive
që t’ia jepnin Serbisë vendin ku gjetën strehim
paraardhësit e tyre. Hapini derën një serbi dhe ditën tjetër
ai do të të kërkojë gjysmën e saj, sikur e ka të drejtën e vet,
ndërsa të pasnesërmen ai do të përpiqet të të flakë nga
dritarja e shtëpisë sate, sikur je ti ai që ke hyrë me zor. Një
nga argumentet e çuditshme të serbëve në përpjekjet e
tyre për të shtënë në dorë Shkodrën, ka qenë se emri i
Shkodrës vjen nga serbishtja Skadar. Kjo është njësoj
sikur Italia të pretendonte për Parisin, sepse italisht ai
quhet Parigi, ose sikur Franca të synonte marrjen e
Londrës, sepse frëngjisht ajo quhet Londres, ose së fundi,
sikur anglezët të kërkonin Leghornin, që është trajta
angleze e qytetit italian Livorno. Ky argument, i cili
sipas mendjes së serbëve ka vlerë, nuk ka asnjë kuptim
për gjithë botën tjetër. Shumë autorë të tjerë të asaj kohe
kanë vënë në dukje absurditetin e pretendimeve të tilla,
ndërsa një autor anglez, i përgatitur mirë për trajtimin e
këtij problemi, ka vënë në dukje se Shkodra ka qenë
shqiptare shumë shekuj përpara sesa serbët të kishin
kaluar Danubin. Ky autor, Wadham Peacock, thotë më tej:


“Fakti qendror dhe më i rëndësishëm është se kombësia
shqiptare është njohur nga vetëdija evropiane, ndërsa ky
qytetërim i është mohuar Polonisë së shekullit të njëzetë.
Ndërmjet shqiptarëve dhe sllavëve ka disa shekuj urrejtjeje
dhe hakmarrjeje. Shqiptari e sheh sllavin si pushtues dhe
grabitës; sllavi e sheh shqiptarin si njeri të padëshirueshëm,
i cili, ndonëse ndonjëherë është mundur, gjithmonë ka
kundërshtuar nënshtrimin. Duke pasur një përparësi të
paçmuar, sepse është më i shkathët në shkrime, ai
vazhdimisht e ka paraqitur shqiptarin e heshtur si bandit
dhe grabitës të fshatrave sllave. Që ta themi të vërtetën
historike, e ka tjetërkush mizën në kësulë.”21






Fustanella piktorike

Për shkak të sistemit politik-shoqëror individualist në
Shqipëri në të kaluarën dhe të zakoneve të forta të një
jetë të ngulur për gratë, të veçuara në krahina të pavarura,
kostumet e grave kanë një larmi të madhe formash. Pa
dyshim, më i vjetri është kostumi që mbahet në Malësinë
e Shqipërisë së Veriut, që përbëhet nga një jelek i ngushtë
dhe një fund si kambanë me zbukurime interesante.
Gërmimet kanë nxjerrë në dritë statueta të lashta ilire të
grave që mbanin veshje të po asaj trajtë dhe po me ato
zbukurime, gjë që është një provë bindëse si e lashtësisë
së veshjeve që mbajnë ende sot gratë e Malësisë, ashtu
edhe e mosndryshimit konservues të zakoneve.22

Ndër kostumet e ndryshme që mbajnë gratë
shqiptare, është një që përbëhet nga shallvare të gjera,
që janë huazuar prej turqve si trajtë dhe si emër; ato
gjendeshin vetëm në qytetet që i janë nënshtruar ndikimit
turk dhe, diçka që ia vlen të shënohet, pikërisht këtë
veshje të huazuar, duke u nisur nga një instinkt i
mbrapshtë për gjërat jo origjinale, gazetarët e huaj që
vizitojnë vendin me ngut, shpesh e kanë përshkruar si
veshjen “kombëtare” të grave.

Nga ana tjetër, ndoshta sepse burrat nga çdo cep i
Shqipërisë shpesh takohen për punë tregtie, për kuvende
ose për luftë, veshja e tyre prej kohësh që s’mbahen mend
ka marrë trajtë të njëjtë: fustanella e bardhë e famshme.
Në një krahinë të ngushtë, që është në kufi me viset e
banuara nga sllavët, ka një veshje të dytë për burrat; një
xhaketë e zezë dhe tirq të bardhë me gajtana të zinj.
Megjithatë, ky nuk ka qenë asnjëherë më tepër sesa një
kostum krahinor, ndërsa fustani (i njohur jashtë me trajtën
e italianizuar fustanella) është mbajtur gjithmonë nga një
cep i vendit në tjetrin. Është gabim të mendohet se
fustanella është veshje vetëm e Shqipërisë së jugut.
Karakteri i saj i përgjithshëm kombëtar ma ka tërhequr
me forcë vëmendjen një herë, kur më 1913 u këshillova
disa krerëve të familjeve të para të Shkodrës që do të ishte
mirë të bënin një pritje për nder të kolonelit Aubrey
Herbert, anëtar parlamenti, një mik besnik i Shqipërisë,
që kishte ardhur për vizitë. Në orën e caktuar kolonel
Herberti dhe unë vajtëm te një shtëpi ku po na prisnin
dhe, për kënaqësinë time, gjetëm një grup të madh
shqiptarësh të Veriut, të veshur të gjithë me fustanella të
bardha si bora. Dhe unë e kam mbajtur këtë veshje vetë
disa herë, ndonëse atë ditë vajta me rrobat e zakonshme.

Më kujtohet një incident i vogël në ambasadën austro-hungareze
në Londër. Ishte vjeshta e vitit 1913 dhe
ambasadori, konti Mensdorf, jepte një ballo dhe një
darkë për të mirën e Kryqit të Kuq në Evropën
Juglindore dhe në Turqi. Disa miq më kishin këshilluar
që unë të veja me veshjen e plotë shqiptare dhe unë ashtu
bëra. Ndërkaq, njëri nga miqtë, ambasadori grek në
Londër, një burrë simpatik, stërnip i fshatarëve të
ndershëm nga Bavaria që kishte emigruar në Greqi, tha
se unë kisha veshur një kostum “grek”. Megjithatë një
anglez e kundërshtoi me mirësjellje, por prerazi dhe i
përmendi faktin e mirënjohur se grekët e kanë huazuar
veshjen e tyre “kombëtare” nga shqiptarët.

Vërshimet e shqiptarëve në Greqi në shekullin e
katërmbëdhjetë u dhanë grekëve të kohës së re shfaqjen e
parë të fustanellave të bardha në shkallë të gjerë. Por
atëherë nuk kishte gjë më të palezetshme për grekët, sesa
të imitonin mënyrat e vërshuesve të rreckosur, sundimin
e të cilëve në Atikë e përshkruan me ngjyra aq të zeza
autori bizantin Kalkondilas. Shumë më vonë, nga fundi i
shekullit të tetëmbëdhjetë dhe fillimi i shekullit të
nëntëmbëdhjetë, greku praktik e pa se ishte në të mirën e
vet që ta pranonte veshjen shqiptare, në disa rrethana dhe
për disa arsye, që i kanë paraqitur disa autorë.

“Veshja shqiptare”, shënon koloneli Leake në ditarin e
udhëtimeve të tij nëpër More, më datën 28 mars 1805,
“po bëhet përditë e më e zakonshme, si në More edhe në
pjesën tjetër të Greqisë. Në këtë të fundit, për shkak të
rritjes së madhe të fuqisë shqiptare; në More ndoshta si
pasojë e lulëzimit të Hidrës, që është një koloni shqiptare,
dhe të ngulimeve të fshatarëve shqiptarë, që janë vendosur
në disa pjesë të Moresë, në veçanti në Argolis, si edhe në
krahinat fqinje të Atikës e të Beotisë. Kjo veshje ishte më
e lehtë dhe më e volitshme se ajo turke ose greke.”23

Admirali Jurien de la Gravière shkruan:


“Shqiptarët përbëjnë një racë të veçantë në Evropë. Gjatë
shekullit të fundit (18)… këta ushtarë malësorë… e kanë rritur
mjaft fuqinë dhe vlerën e tyre… Gjithë pashallarët janë
kujdesur ta rrethojnë veten me një rojë të përbërë nga
mercenarë aq trima. Veshja shqiptare u bë e modës dhe
osmanët me fodullë e mbanin me krenari fustanellën e bardhë
të shqiptarëve të Jugut. Vetë grekët, kur djali i dytë i Aliut,
Veli pasha, qeveriste Morenë, e morën këtë veshje si simbol të
trimërisë dhe e bënë uniformën elegante të palikarëve.”24



Historiani anglez Finlej e thotë edhe më shkoqur:


“Madje edhe turqit, që gjithmonë kanë ndikuar për shijet
dhe zakonet ushtarake, u bënë imitues të shqiptarëve. Në
fillim të këtij shekulli grekët nga dita në ditë nisën të kenë
më pak frikë prej turqve e më shumë prej shqiptarëve.
Historia e revolucionit grek do të ishte shpesh e errët në rast
se nuk vlerësohet plotësisht rëndësia e elementit shqiptar,
që kishte përmbytur shoqërinë ushtarake në Perandorinë
Osmane. Një shenjë të vockël, por që bie në sy, të pozitës së
lartë që fituan shqiptarët, na e tregon pranimi i përgjithshëm
i veshjes së tyre. Ndonëse turqit osmanë gjithmonë kanë
pasur një ndjenjë të fortë antipatie kundrejt shqiptarëve
myslimanë, nga fundi i shekullit të kaluar ata filluan t’i
paguanin jashtë vullnetit një peng nderimi famës luftarake të
mercenarëve shqiptarë. Atëherë u bëhej gjë jo e pazakonshme
në Greqi e në Maqedoni që të shihje fëmijët e osmanllinjve më
krenarë të veshur me fustanella ose me fundin e bardhë të
toskëve (shqiptarët e Jugut). Më pas, kur Veli pasha, djali i dytë
i Aliut të Janinës, ishte qeveritar i Moresë (1807-1812), madje
edhe të rinjtë grekë me pozita guxuan që ta pranonin këtë
veshje, veçanërisht kur bënin rrugëtime, meqë ajo u jepte
mundësinë që të mbanin armë.”25



Por imitimet shpesh janë si dardha që e ka bishtin
prapa: nëse nuk bëhen me mend, ato kthehen në
shformime qesharake. Në shformimin grek të veshjes
shqiptare ka një element të palaçove, që i bën shumë
shqiptarë të qeshin, ndonëse të tjerët janë të pakënaqur
e të zemëruar. “Nëse grekët kanë nevojë ta përvetësojnë
veshjen tonë kombëtare, – më ka thënë një herë një
shqiptar, – përse nuk mësojnë si ta mbajnë si duhet?”
Por unë i mbrojta grekët, duke argumentuar se
karikaturat janë një formë e ligjshme e artit.
Mund të jetë me interes këtu të vëmë në dukje dallimet
kryesore ndërmjet veshjes së mirëfilltë shqiptare dhe
karikaturës greke për të.

E para, xhaketa. Në veshjen shqiptare ajo ka një të çarë
të lirë te mëngët, për të lënë të kalojë krahu, ndërsa mëngët,
të qepura vetëm në pjesën e sipërme të supeve, hidhen prapa.
Ato edhe mund të përdoren, po përgjithësisht nuk u futen
krahët. Ndërsa grekët gjithmonë i fusin duart dhe nuk e
kanë vënë re se nuk e kanë kuptuar këtë tipar që, nga koha
e mbretërimit të mbretëreshës Elizabeta, ka tërhequr
vëmendjen e një poeti të madh anglez. Në veprën e tij
“Faerie Queene” (“Mbretëresha e Vendit të Magjepsur”)
Edmund Spenseri flet për mëngët që u vareshin si të shqiptarëve.

Këpucët janë tre llojesh: kundrat, që janë këpucë të
zeza me një zinxhir të gjerë argjendi, e mbahen për raste
ceremonish; shollat ose sandalet me rripa lëkure që lidhen
rreth këmbës pak gishta mbi nyjet; së fundi, opingat,
këpucë prej lëkure të butë, me maja të kthyera, që kur
janë për fëmijët, mbulohen me një xhufkë leshi të kuq
ose të zi. Grekët kanë marrë vetëm opingat, por në stilin
e fëmijëve dhe i kanë rritur disa herë përmasat e xhufkës.

Tashti të kthehemi te fustanella. Në veshjen origjinale
shqiptare fustani ka një numër të vogël palash, zakonisht
deri në gjashtëdhjetë, veç kësaj ai bëhet me pëlhurë liri të
rëndë, të endur në shtëpi dhe (siç e ka vënë re me të drejtë
Çajld Haroldi: “Shqiptari i egër i mbuluar deri në gju”),
gjithmonë është mjaft i gjatë, sa mbulon tërësisht kofshët
dhe lë të pambuluara vetëm pulpat. Burrat më të vjetër e
mbajnë fundin tetë deri dhjetë centimetra nën gju.
Përshtypja e përgjithshme që krijon fustanella shqiptare,
është, sipas fjalëve të Likut e të autorëve të tjerë, ajo e
cohave të lashtësisë. “Të gjithë këta njerëz, – shkruan Liku
duke përshkruar një skenë, – janë të veshur sipas modës
shqiptare, me një xhaketë ose pallto të mbuluar me gajtane
ari dhe me një këmishë që lëshohet teposhtë me pala mbi
tirqit, duke i shembëllyer cohës së shtatoreve romake.”26

Tirqit për të cilat flet Liku, mbulojnë pjesën e poshtme
të kofshëve; ata janë të ngushtë e puthiten si çorapet, bëhen
me lesh pa rrudha të endur në shtëpi ose me ngjyrë thjesht
të bardhë ose të kuqe, të qepur me gajtanë të artë ose të
argjendë. Liku këtu fustanin ose fundin e quan “këmishë”,
duke mos e ditur se fustani nis në brez dhe nuk lidhet me
këmishën. Por le të kthehemi te karikatura greke. Grekët
i kanë shtuar palat e fustanit nga gjashtëdhjetë në rreth
dyqind ose më shumë; në fillim ata kanë ruajtur gjatësinë
e rregullt të fustanit, por meqë nuk ishin të zotët ta mbanin
në vend rreth këmbëve, nisën ta shkurtonin gjithnjë e më
shumë, derisa sot ka arritur një shkurtësi të pahijshme
dhe ata përdorin një pëlhurë të lehtë pambuku. Në fakt
ata e kanë rrëgjuar fustanin në një fund të lirë baleti e në
tërësi ai të jep përshtypjen e diçkaje të neveritshme që
nuk u shkon burrave.

Njerëzit që e kanë parë oborrin shqiptar të Ali Pashë
Tepelenës dhe që më vonë kanë qenë në oborrin grek të
mbretit Oto, kanë bërë krahasime. Ja ku është një jehonë
e tyre te Finlej:


“Ka qenë fama e shqiptarëve që i ka detyruar grekët e
sotëm të pranonin fustanellën shqiptare si kostumin e tyre
kombëtar. Është pasojë e këtij admirimi për shqiptarësinë,
që oborri i mbretit Oto merr pamjen e vet melodramatike
dhe shkëlqen me një imitim të shtirë e verbues të veshjes së
ndritur e të pasur, që ka tërhequr vëmendjen e Çajld
Haroldit në galeritë e pallatit të Tepelenës, por fustanella
prej basmeje u varet rreth këmbëve grekëve si fund grash
prej letre, ndërsa fustanella e bardhë e toskëve, e përbërë
nga cohë e fortë e endur në vegjën vendëse, bie me pala të
hijshme si cohët e lashtësisë.”27



“Shqiptari, – thotë Hjuzi, – me qeleshen e vogël mbi kokë,
me gunën e leshtë të hedhur mbi sup shkujdesur, me
mëngoren e qëndisur, me këmishën ose fustanin e bardhë
dhe me opingat e kuqe të zbukuruara me argjend… e shfaq
me shpërfillje botën tjetër dhe gjatë ecjes merr atë pamje
karakteristike fodulleku, që në një shkallë më të vogël e
vëmë re edhe ndërmjet malësorëve tanë të Kaledonisë.”28

Në kohën e fëmijërisë sime mund të sodisje një pamje
të bukur me grupet e burrave që çdo ditë krekoseshin
me veshjen kombëtare, me jataganin e stolisur mënjanë
e në brez me dy kobure me doreza të gjata argjendi të
punuar. Por ato ditë kanë kaluar. Më tepër sesa për arsye
të shpenzimeve, meqë kostumi kombëtar është i
shtrenjtë dhe Shqipëria është një vend i varfëruar, shkaku
që nuk kanë më qejf ta mbajnë një veshje të rënë nga
vlera (sipas mendimit të popullit) është se atë e kanë
pranuar në Greqi dhe kjo gjithnjë e më shumë e ka
nxjerrë nga përdorimi në kostumin kombëtar. Për më
tepër, ka një kundërshti nga studentët gjysmakë të
universiteteve të ndryshme, si dhe nga dembelët
injorantë e të rreckosur, që kanë qenë më parë në shërbim
të Turqisë: këta njerëz besojnë se fustani është diçka
barbare dhe duhet të dënohet mbajtja e tij. Njëherë i
tregova një grupi njerëzish të tillë fotografinë e një reviste
me Gjergjin V, mbretin e Anglisë, me veshjen e Malësive
të Skocisë. Ata duket se u çuditën dhe dikush hodhi
mendimin se kjo ishte një fabrikim me mjeshtëri dhe jo
fotografi nga natyra. Megjithatë, shumë shqiptarë ende
e mbajnë veshjen kombëtare dhe e vënë në raste të rralla.
Kur Komisioni Ndërkombëtar për caktimin e kufirit
greko-shqiptar vizitoi Gjirokastrën më 1913, disa qindra
veta me veshjen e plotë kombëtare erdhën përpara
shtëpisë ku Komisioni kishte zënë vend dhe u thanë
përfaqësuesve të Fuqive se popullsia ishte shqiptare dhe
se nuk dëshironte ta ndërronte kombësinë. Siç më tha
një anëtar i Komisionit disa muaj me vonë, ishte një
pamje e shkëlqyer dhe përshtypjelënëse.

Portreti i bukur i Lord Bajronit me veshjen shqiptare
në Galerinë Kombëtare të Portretit në Londër për fat të
keq nuk është i plotë, por jep një ide të mirë për pjesën
e sipërme të kostumit. Si pamje të plotë të veshjes
shqiptare, ndër shumë raste që ka, mua më pëlqen një
paraqitje me ngjyra në librin e Hobhauzit “Udhëtim përmes Shqipërisë”
dhe një gravurë e artistit britanik S.
R. Kokrel me titull “Palikarët shqiptar ndjekin armikun”,
që është në fund të librit të T. S. Hjuzit “Udhëtime”.
Por shumë më të plota me të dhëna janë dy vizatime
nga natyra në vëllimin e parë të Elize Rekly (Elisée
Reclus) “Gjeografia universale e re” (1875-1893). Pa
dyshim, vjen nga dëshira e artistëve për të treguar të
gjitha imtësitë e veshjes, që portreti i Bajronit, si edhe
shumë gravura tregojnë modelin me mëngët të mbajtura,
në vend që t’i paraqesin të varura pas.

Për një studim arkeologjik të fustanit apo fustanellës
shqiptare, është me interes teoria e studiuesit Baron
Nopça. Ai mendon se fustani ka origjinë të mirëfilltë
ilire dhe se përmes elementit ilir në Itali ai mund të ketë
qenë modeli origjinal i veshjes ushtarake romake. Nopça
ka edhe disa vëzhgime për ngjashmërinë e fustanit
shqiptar me fundin e keltëve.29

Është për t’u menduar nëse ngjashmëria ndërmjet
dy rasteve vjen nga rastësia. A nuk ka mundësi që
legjionet romake në Britani ta kenë futur këtë modë
midis keltëve? Kështu do të mënjanohej hipoteza për
një përputhje të rastit. Veç kësaj, procesi i imitimit ose i
ndikimit mund të ketë ndodhur edhe anasjelltas. Ilirët
kanë qenë në kontakt me keltët në Alpet dhe në Italinë
e Veriut, Pirroja i kishte keltët në ushtrinë e vet; shumë
ngulime kelte kanë qenë në ato vise që sot i quajmë
Shqipëria. Nuk është e paarsyeshme të mendojmë se do
të ketë pasur disa ndikime reciproke që kanë vepruar, të
paktën për gjëra të tilla të jashtme si moda dhe veshjet,
dhe se ilirët ose e kanë huazuar fustanellën nga keltët,
ose ua kanë dhënë hua.




Shqiptarët – Çelësat për të kuptuar jetën dhe natyrën e tyre

Për të kuptuar historinë e një populli është e
nevojshme të studiohet natyra e tij, por një studim i
paanshëm është i vështirë, për shkak se dëshmitari mund
të ketë ose një qëndrim të keq, ose një simpati të
pambështetur, sipas përvojës vetjake që ka. Prandaj unë
do të përpiqem të jap një vështrim të shkurtër për këtë
çështje të veçantë, duke e parë nga disa kënde.

I

Së pari, ka shumë rëndësi të dihet se fyerja më e rëndë
në Shqipëri është ta quash dikë të pabesë, pra që nuk
është besnik. Shumë nga rastet e gjakmarrjeve kanë pasur
si pikënisje akuzën për pabesi. Natyrisht, kjo nuk do të
thotë se në Shqipëri nuk ka njerëz që tradhtojnë, por na
tregon pa u gabuar cila ishte kërkesa themelore për
sjelljen, idealin që synohet. Anasjelltas, ka interes të vëmë
në dukje se në Greqinë e sotme fyerja më e rëndë për një
njeri është ta quash analfabet dhe të trashë, pra ideali i
fqinjëve jugorë të Shqipërisë është zgjuarsia në vend të
karakterit të fortë. Siç e thotë një fjalë e urtë, që përmendet
shpesh kudo në Shqipëri, shqiptari për një plesht djeg
jorganin, që do të thotë se është i padurueshëm dhe i krisur.
Fjala e urtë ndoshta e ka prejardhjen nga ndonjë këshillë
e pamenduar që e ka dhënë ndonjë prijës, për të mos u
ngutur që të fillohet një përleshje e kushtueshme për
ndonjë gjë fare të kotë. Një rregull tjetër shumë i bukur
për sjelljen është thënia se “koka e falur nuk pritet”, që do
të thotë se kur armiku kapet ose nënshtrohet, nuk ka pse
të vritet. Historiani bizantin Nikifor Gregoras, për të
cilin mund të thuhet pa dyshim se nuk ka qenë
proshqiptar, na pohon faktin se shqiptarët as nuk i vrasin
e as nuk i kthejnë në skllevër armiqtë e mundur.30

Është e vërtetë që Gregorasi shton edhe emrat e disa
popujve të tjerë të Perandorisë Bizantine që kanë po këtë
etikë të luftës, por në kronikat bizantine mund të gjenden
shumë shembuj të kundërt me këtë. Sidoqoftë, në kohët
e reja ndër të gjitha kombësitë e Evropës Juglindore
vetëm shqiptarët njihen se i kanë mbetur besnikë traditës
kalorësiake për ta kursyer armikun e mundur.

Ka një rregull shqiptar të njohur botërisht e të provuar
në jetë: gruaja është e paprekshme. Edhe në gjakmarrjen
dhe në luftërat më të egra gratë nuk janë qëlluar. Kur
dikush ka armiq që i gjuajnë rastin për t’i marrë hakun
dhe e ka ngushtuar nevoja për të bërë një rrugëtim,
ndodh që ai, për ta bërë rrugën i sigurt, merr me vete
një grua, ndonëse një veprim i tillë quhet paburrëri.
Madje edhe cubat e rrugës së madhe e respektojnë këtë
rregull. Nja dyzet vjet më parë gjithë shtypi i botës u
mbush një ditë me lajmin për një bëmë trimërore: një
tren ndërkombëtar që shkonte nga Parisi në Stamboll,
u ndal nga banditët në Traki. Të gjithë udhëtarët burra
i detyruan të zbrisnin nga treni me plaçkat në dorë dhe
ua rropën të gjitha gjërat e çmueshme, kurse kryetari i
bandës u tha grave të qëndronin nëpër vende dhe disa
herë u kërkoi të falur për shqetësimin që u shkaktuan.
Nga urdhrat që ai u jepte shokëve të vet në gjuhën shqipe,
u bë e njohur kombësia e banditëve.

Kur flasin me vetëdije për veten e tyre, shqiptarët
krenohen se kanë shumë veti e virtyte. Kjo është një dobësi
e gjithë popujve dhe mendime të tilla nuk kanë ndonjë
vlerë. Përkundrazi, shprehjet e thëniet popullore janë
gjykime të vetvetishme, si të thuash, në to një popull është
kapur në çastin kur flet pa e pasur mendjen. Ne do të
vazhdojmë gjurmimin në këtë drejtim dhe do të përpiqemi
të zbulojmë mendimet e popujve të tjerë për shqiptarët.
Veçanërisht me interes është mendimi i turqve, sepse
ata kanë qenë me shqiptarët për pesë shekuj. Të gjithë
historianët turq flasin për kokëfortësinë e shqiptarëve.
Arnaud iunud (shqiptarët kokëngjeshur), është një shprehje
e ngulitur në kronikat e vjetra. Veç kësaj turqit mendojnë
se shqiptarët janë kokëshkretë. “Ka një damar shqiptari”
është një thënie e zakonshme e turqve. Zoti Xhejms
Redhauz (James Redhouse), i cili e ka përfshirë këtë
thënie në Fjalorin e tij monumental turqisht-anglisht,
jep këtë përkufizim në botimin e ri, të vitit 1921:
“Arnautligi tuttu”: “i kërceu damari shqiptarit, ka folur
ose ka vepruar siç bën zakonisht një shqiptar, me dhunë
impulsive”. Sipas mendimit të komandantëve të vjetër
turqit e ushtrisë, shqiptari është një luftëtar shumë trim
dhe i shkëlqyer për të sulmuar armikun ose për të marrë
një vend me sulm, por është indiferent kur vjen puna që
rrethanat kërkojnë një taktikë mbrojtëse. Sipas vlerësimit
të turqve, shqiptari është i zgjuar. Megjithatë, një historian
turk i shekullit të shtatëmbëdhjetë, Ibrahim Peçevi,
nuk është i këtij mendimi. Duke folur për vezirin e
madh, Peçevi thotë se “Ajaz Pasha i përkiste kombësisë
shqiptare, e megjithatë ishte jashtëzakonisht i zgjuar”.31

Sipas turqve, një tipar tjetër karakteristik i shqiptarëve
është dashuria për paratë; ata janë gjithnjë të gatshëm
t’u hyjnë aventurave më të rrezikshme, po të jetë se e
shohin që del fitim. Në kohët e Perandorisë Turke të
vjetër, ata tregonin një histori: “E pyetën shqiptarin: a
do të shkosh në ferr?” Ai u përgjigj: “Sa të paguajnë atje?”.

Në gjuhën e sotme greke ka dy shprehje të lidhura
me shqiptarët: kokë shqiptari që do të thotë njeri
kokëngjeshur, i patundur; kur dikush ka halle dhe miqtë
duan ta ngushëllojnë, ata i kujtojnë se zoti nuk është
shqiptar, pra zoti është i mëshirshëm. Nënkuptimi i
mosmëshirës është i shpjegueshëm në dritën e historisë.
Për mjaft shekuj grekët e kanë njohur shqiptarin vetëm
si sulmues, si pirat që grabit qytetet bregdetare, si ushtar
të dërguar në ishujt e Greqisë për ekspeditat
ndëshkimore, si xhandar ose si taksambledhës. Ana
fisnike e shqiptarit është e panjohur për grekun.

Është mjaft kureshtare që italianët, ndonëse kanë
pasur marrëdhënie të afërta e të gjata me Shqipërinë,
kanë në gjuhën e tyre vetëm një shprehje aspak e
këndshme: Far l’Albanese gjendet në të gjithë fjalorët e
mirë, për shembull, në fjalorin e Nikola Cingarelit
(Zingarelli), fjalë për fjalë do të thotë të bëhesh sikur je
shqiptar, që është një shprehje idiomatike për të thënë të
shtiresh si njeri që nuk di gjë. Ndoshta kjo shprehje vjen
që nga koha e Venedikut.

Gjatë mesjetës francezët kanë pasur marrëdhënie të
ngushta me Shqipërinë; në një pjesë të saj për afër njëqind
vjet kanë mbretëruar princa të derës Kapetiane. Në
kronikat e vjetra del një shprehje: “fier comme un Albanais” – krenar si shqiptar.

Njerëz nga ishujt britanikë duhet ta kenë vizituar
shpesh Shqipërinë gjatë kryqëzatave, rrugës për në
vendet e shenjta, ashtu siç ka ndodhur edhe me njerëz
nga vende të tjera, sepse rruga e Shqipërisë ishte nga
rrugët më të sigurta të asaj kohe, kur bëheshin udhëtime
të pasigurta nëpër det me anije të vogla. Por vizita të
tilla fluturake nuk kanë lënë gjurmë në histori. Për herë
të parë përmendet një grup anglezësh në Shqipëri më
1457. Atë vit një kalorës anglez me një kompani
harkëtarësh zbriti në Shqipëri për të ndihmuar
Skënderbeun në luftën kundër turqve. Nga këta ushtarë
anglezë kalorës që mbetën gjallë pas betejave në Shqipëri,
nuk kanë mbetur gjurmë, pasi u kthyen në atdheun e
tyre, sepse në atë kohë vendi ishte i përçarë nga Lufta e
Trëndafilave dhe nuk dihet gjë për përshtypjet që ata
mund të kenë sjellë me vete. Por tre a katër shekuj më
pas, kur pushtuan ishujt e Jonit, anglezët vendosën
marrëdhënie të ngushta e të gjata me Shqipërinë dhe na
kanë lënë disa vëzhgime të mprehta e të shkëlqyera për
karakterin e shqiptarëve, vëzhgime që shpesh janë të
favorshme, disa herë jo, por gjithnjë janë të çiltra, aq më
tepër që subjektet e këtyre studimeve kanë qenë njerëz
pa shkollë dhe nuk kishin mundësi as të falënderonin e
as të kundërshtonin.

Uiljam Martin Liku, i cili e nisi karrierën si inxhinier
ushtarak dhe e përfundoi si arkeolog i periudhës klasike,
punimet e të cilit edhe sot, pas më se një shekull, citohen
me respekt nga shkencëtarët profesionistë, disa herë
shkruan në librat e vet për tiparet e shqiptarëve.

“Plutarku na njofton, – shkruan kolonel Liku, – se Pirroja
ka qenë një oborrtar i zellshëm dhe i kujdesshëm, kur ishte i
ri e kërkonte miqësinë e njerëzve të fuqishëm. Ky është në
përgjithësi karakteri i shqiptarëve. Ata janë të shqetësuar për
të siguruar favoret e eprorëve të tyre dhe u rrinë besnik sa
kohë që paguhen në rregull. Rebelimet e tyre, që ndodhin aq
shpesh, përgjithësisht i shkakton shpërdorimi i besimit nga
punëdhënësit, të cilët shpesh i hyjnë një ndërmarrjeje pa pasur
mjetet e mjaftueshme monetare, duke shpresuar se do t’u
shtohen paratë, kur të korrin sukses. Shqiptarët, që
përgjithësisht janë më të varfër se turqit, janë më të përmbajtur
në kërkesat e tyre, janë më të duruar e të qëndrueshëm, janë
më të vuajtur që nga fëmijëria.”32

Në një vend tjetër koloneli Lik bën këto vërejtje:


“Ndryshe nga turku dembel e fodull ose nga fshatari grek i
varfër, që ka humbur gjithë gjallërinë nga pasojat e mjerimit
dhe shtypjes së vazhdueshme, këta shqiptarët janë të dalluar
për veprimtarinë e tyre të palodhur. Çdo pikë mbizotëruese
pranë rrugës kam parë se e kanë zënë një ose disa prej tyre, në
kohën që më dilte para syve, dhe dukej sikur bënin një garë
se kush do ta arrinte më parë. Gjithë pyetjeve për topografinë
ata u përgjigjen me përpikëri dhe me zgjuarsi të madhe,
ndërsa shpërblimi më i mirë për ta është leja që u jap të shohin
me goniometrin tim. Nuk ka gjëra më të ndryshme nga njëra-tjetra
sesa sjellja e shqiptarëve dhe sjellja e osmanëve, që janë
qeniet njerëzore më dembele e flegmatike, me përjashtim të
rastit kur i lëviz nga vendi ndonjë nxitje e jashtëzakonshme”33



Hobhauzit, mikut të Bajronit e që u quajt më pas
lord Brauton, i kishte bërë shumë përshtypje ndjenja
kombëtare si një tipar i shqiptarëve.


“Këtu ka, – thotë ai, – një shpirt pavarësie dhe dashuri për
atdheun nga gjithë populli e kjo në një masë të madhe e
mënjanon dallimin e thellë që vihet re në pjesët e tjera të
Turqisë ndërmjet pasuesve të dy feve. Kështu, kur banorët
e viseve të tjera i pyet se çfarë janë, ata përgjigjen: “Jemi
turq” ose “Jemi të krishterë”, ndërsa banori i këtij vendi
përgjigjet: “Jam shqiptar”… Ndjenja kombëtare bie fort në
sy në karakterin e tyre. Nëse ndonjë prej tyre largohet nga
vendi dhe duke rrugëtuar merr vesh se një bashkatdhetar i
tij banon në një fshat pranë të cilit mund të kalojë, ndonëse
nuk e ka parë e as nuk ka dëgjuar ndonjëherë për të, ai
ndërron rrugë dhe shkon për ta takuar. Disa herë kam qenë
dëshmitar i gëzimit që ata shprehin kur takohen kështu
rastësisht, e shfaqin më haptas sesa i tregojnë ndjenjat dy
anglezë miq në këto rasa. E gjithë mënyra e sjelljes së tyre
është e përzemërt dhe kur, pas një mungese të shkurtër,
ndodh që një shqiptar ndesh një të njohur, i jep dorën e
djathtë dhe e puth në faqe dhe po kështu bëjnë kur ndahen,
ndërsa po të jenë takuar në rrugë, kur largohen ca njëri
nga tjetri, qëllojnë me pistoletë ose me pushkë.”34



Po kështu një autor francez i shekullit të
nëntëmbëdhjetë, admirali Zhyrjen dë la Gravjerë (Jurien de la Gravière), i cili,
si komandant i flotës franceze në Mesdheun Lindor për
shumë vjet, u kishte bërë një studim të thelluar
shqiptarëve, ka vënë në dukje se “Kombësia i bashkon
shqiptarët shumë më tepër sesa i ndan feja”35

Vëzhgimet e Hobhauzit për frymën kombëtare janë
me interes të veçantë për studiuesin, sepse ndërmjet
viteve 1878 dhe 1920 serbët e grekët, këta humoristë të
pavetëdijshëm, vazhdimisht janë përpjekur që, kundër
formimit të një shteti shqiptar, të shfrytëzojnë
argumentin se nuk ekziston kombi shqiptar. Fuqitë e
mëdha kanë qeshur me ta, madje një diplomat bëri një
pyetje, pa i mishuar fort, se a ka një gjë të tillë që quhet
kombësia greke, të dalluar nga kisha greke.

Hobhauzi vë re se shqiptarët “nuk janë me shpirt të
keq dhe kur bëhen të pamëshirshëm, kjo nuk vjen aq
nga parimi i hakmarrjes sesa nga pasioni i çastit. Tradhtia
ishte një ves që zor se e gjen ndërmjet tyre”.36

Por vëzhgimet më të mira në studimin e thelluar të
Hobhauzit janë për dëshirën e shqiptarëve për argëtim.


“Kënaqësia e tij më e madhe, – shkruan Hobhauzi, – kur
nuk është i zënë me luftë, ishte të ngrohet në diell, të pijë
duhan, të hajë, të pijë raki, të dremisë ose të vijë rrotull në
kopshtin rreth kasolles së vet, duke i rënë lahutës me një
melodi të vetme. Ndonëse ishte i ngeshëm, përsëri ai ishte i
padurueshëm dhe i gatshëm të rrëmbejë pushkën e të fshihet
në pyll me thirrjen e parë të prijësit të vet.
Siç thotë Taciti, natyra e njeriut ishte çuditërisht e
paqëndrueshme, kur po ata njerëz janë sa përtacë, aq edhe të
pakënaqur që prehen… Por ngathtësia ose më mirë urrejtja
për punën, që vërehet te ky popull, në asnjë mënyrë nuk
shoqërohet me atë pamje rëndësie e dembellëku që e sheh
përgjithësisht tek turqit. Përkundrazi, shqiptarët janë të gjallë,
madje edhe lozonjarë; ndonëse lojërat e tyre popullore nuk
janë shumë aktive, përsëri ata kur lozin tavëll dhe lojëra të
tjera ulur, e tregojnë kënaqësinë me shpërthime të forta të
qeshurash ose me shenja të tjera gëzimi fëmijëror. Gjithashtu
kanë shfaqje shumë të forta kur shprehin pëlqimin ose
mospëlqimin e tyre dhe meqë fare pak e zotërojnë veten, si
dhe gjithmonë parapëlqejnë forcën kundrejt dredhisë, ata nuk
kujdesen për t’i fshehur pasionet e tyre”37



Libri i Hobhauzit e bëri Bajronin që të mos shkruante
shumë gjatë për Shqipërinë. Poeti na e thotë vetë kështu:


“Për Shqipërinë dhe banorët e saj nuk kam dëshirë të
zgjatem shumë, sepse këtë do ta bëjë shumë mirë
bashkudhëtari im në një libër, që ka shumë mundësi të
dalë nga shtypi përpara këtij (“Çajld Haroldit”), e prandaj
as dua ta ndjek atë, as t’i dal përpara.”



Pastaj Bajroni bën disa vërejtje kureshtare për shqiptarët dhe malësorët
skocezë:


“Arnautët ose shqiptarët më kanë bërë përshtypje të
fortë me ngjashmërinë që kanë me malësorët e Skocisë nga
veshja, shtati dhe mënyra e jetesës. Edhe malet e tyre dukeshin
si të Kaledonisë, vetëm me një klimë më të butë. Fustanella e
tyre, ndonëse e bardhë, ndryshe nga kilti, shtati i thatë e i
gjallë, e folmja e tyre që tingëllon si keltishtja dhe zakonet e
tyre të rënda, që të gjitha më kujtonin Morvenin.”38



Nënës së vet Bajroni i shkruante: “Mua më pëlqejnë
shqiptarët” dhe letrat e tij dërguar nënës nga Shqipëria
janë plot me hollësi piktorike.

Po në atë periudhë të Likut, Hobhauzit dhe Bajronit,
Shqipërinë e vizitoi dhe një klerik i kishës së Anglisë,
hirësia T.S. Hjuz, i cili në dy vëllimet e udhëtimeve ka
këto shënime të ngjeshura për natyrën e shqiptarit.

“Nga temperamenti shqiptarët janë pak grindavecë dhe
rrallë ta falin goditjen; pa asnjë dyshim nuk u mungon
talenti epërsia dhe ishte në fakt i shënuar që tre burrat
më të mëdhenj që ka nxjerrë Turqia në këtë shekull, që të
gjithë e kanë prejardhjen nga Shqipëria.”39

Disa vjet më pas Xhorxh Finlej (George Finlay), historiani i
kryengritjes greke, duke folur për rolin që kanë luajtur
shqiptarët në Greqi, gjen tek ata të gjitha tiparet e
karakterit shqiptar, që i analizon me këto fjalë:


“Hidriotët e të gjitha shkallëve shfaqin karakterin e
veçantë të racës shqiptare: ishin krenarë, fodullë, të
pashtruar dhe të etur për fitim. Paresia (domethënë: shtresa
e lartë), ishin ziliqarë dhe kërkues, populli ishte i pagdhendur
dhe i dhunshëm. Por dhe të dyja palët kishin disa virtyte të
shkëlqyera dhe dalloheshin prej grekëve sepse e donin të
vërtetën dhe ishin të ndërgjegjshëm kur plotësonin atë që
merrnin përsipër.”40



Për një mendim të fundit nga britanikët po vij në
kohën tonë dhe do të citoj të nderuarin Sër Edvin Piërz (Sir Edwin Pears),
i cili ka pasur një përvojë pothuaj prej gjysmë shekulli
me shqiptarët dhe prandaj meriton plotësisht të quhet
autoritet. Pesë cilësitë që ai i rendit si karakteristika të
shqiptarëve janë: kalorësia, mirësjellja, pavarësia,
toleranca, besnikëria. “Ata kanë zgjuarsi, – thotë Sër
Edvin, – dhe një dinjitet e mirësjellje që të bën përshtypje
të mirë.” Ai e pranon se e kanë si të metë tiraninë:
“Shqiptari i veriut jashtë vendit të vet e ka treguar veten
një tiran të pazotin, – thotë Sër Edvin, por, – shton ai në
mënyrë domethënëse, – pika për të cilën unë po tërheq
vëmendjen këtu është se ndërmjet tyre ka pasur edhe
një përzierje gjaku serb.”41

Dhe pikërisht kjo është çështja, sepse sa herë ka
ndodhur që shqiptarëve t’u ketë munguar instinkti i
kalorësisë, për të mos e prishur atë që është më i dobët,
gjithmonë ka dalë se një shqyrtim i imët ka treguar që
ata kanë qenë shqiptarë të përzier me sllavë.

II

E vlen të vihet në pah se askush në këtë galeri
vëzhguesish, me sa duket, nuk e ka gjetur karakteristikën
më kryesore të shqiptarëve e pikërisht atë, pa njohjen e
së cilës historia e tyre do të mbetej një mister, pra
individualizmin e tyre.

Një studiues gjerman, dr. Herbert Luis, i cili, siç e
kemi thënë tashmë, u ngarkua nga qeveria shqiptare për
të studiuar topografinë e vendit, pohon se në Shqipëri
nuk ekziston një dukuri e tillë si turma.


“Një nga përshtypjet më të forta, – thotë dr. Luisi, – që
më ka lënë kontakti i gjatë me popullsinë shqiptare, është
me siguri kjo: që çdo shqiptar është një njeri me vetëbesim.
Çdo individ, qoftë i zgjuar ose budalla, ka një aftësi të
habitshme për të vendosur vetë dhe e vë në kartë pasurinë
e gjakut të tij në një mënyrë prej biznesmeni. Nën një situatë
të paqartë, kushdo pa asnjë kufizim, qoftë i madh ose i
vogël gjykimi i tij, merr pjesë në mënyrë të ndjeshme e
ndërkaq secili ishte gati të marrë një nismë të fuqishme.
Shkurt, nuk ka masa indiferente në Shqipëri.”42



Mungesa e kësaj fryme të kotësisë mund të jetë
interesante, po ajo ka pasur pasoja fatale për unitetin e
Shqipërisë. Për shkakun se shqiptari gjithmonë ka dashur
të marrë pjesë personalisht, drejtpërdrejt, madje edhe
pa ndërmjetësinë e delegatëve, për diskutimin e çështjeve
të gjithë shoqërisë, ideja e tij për qeverinë nuk i ka
kapërcyer kufijtë e qytetit ose të malit të tij. Ashtu si
për grekët e lashtë dhe italianët e mesjetës, ideali i
shqiptarit ka qenë qyteti-shtet. Dhe kur një nevojë
kombëtare kërkonte unitetin e veprimit, vetëm pas
bisedimesh pa fund, arrihej të vendoseshin masat e
përbashkëta që do të merreshin ndonjëherë tepër vonë.
Sa herë që në të kaluarën është pushtuar Shqipëria,
gjithmonë kjo ka ndodhur për shkak se ka munguar një
qëndresë e bashkërenduar. Jo shumë larg, në fund të
shekullit të tetëmbëdhjetë autorët anglezë e francezë
flasin për Shqipërinë si konglomerat i një numri të madh
republikash të vogla dhe njësish gjysmëfeudale,
nganjëherë të lidhura në grupe, nganjëherë krejt të
veçuara e të mënjanuara, që e njihnin sulltanin si një
sundimtar të largët e të papërcaktuar, i cili nuk ndërhynte
në qeverisjen lokale. Është interesante të krahasohen dy
sundimtarë të Shqipërisë në vitet e fundit të shekullit të
tetëmbëdhjetë dhe në fillim të shekullit të
nëntëmbëdhjetë: Ali Pashë Tepelena në Jug dhe
Karamahmud Pashë Bushatlliu në Veri. Që të dy kanë
qenë shqiptarë dhe që të dy kanë pasur sukses. Por Ali
Pashën e urrenin, sepse me gjithë padijen dhe krimet e
tij, ai e kishte nocionin e një bashkimi të disiplinuar dhe
me dorë të përgjakur i shtrëngoi t’i bindeshin një
autoriteti qendror, duke i shpartalluar pa mëshirë ata
që do të kundërshtonin, ndërsa Karamahmudin e donin,
sepse ai kishte konceptin tradicional për një qeveri që
nuk ndërhyn dhe ruan tolerancën patriarkale kundrejt
mosmarrëveshjeve lokale.

Megjithatë duhet mbajtur parasysh se, megjithëqë
shqiptari është tepër i pavarur dhe tepër individualist e
prandaj nuk pranon t’i nënshtrohet ndikimit të askujt
kundër vullnetit të vet, ai përsëri beson fort te prejardhja
dhe tek e drejta e precedencës, si dhe te gjithçka lidhet
me ide të tilla. Për shembull, në historinë e kryengritjeve
shqiptare ka një tipar unik të çuditshëm: kryengritjet
kanë nisur disa herë pa asnjë arsye tjetër, veçse për të
kundërshtuar caktimin si qeveritar të një njeriu që nuk
ka mbështetje farefisi. Jo shumë kohë më parë (që të
jemi të përpiktë, më 1896), sulltani pati caktuar një
qeveritar të ri të përgjithshëm për Shqipërinë e Veriut,
ndërsa popullsia rroku armët dhe shpalli se nuk donte
të qeverisej nga një aga i ri. Një gazetar francez i asaj
kohe ka shënuar se “këta shqiptarët kanë një mënyrë të
menduari si të Montmorensit” (natyrisht, kjo do të thotë
si të dukës së madh të Montmorensit, të cilit ia prenë
kokën më 1632). Mirëpo qëndrimi i shqiptarëve është
pak më ndryshe: ai mbështetet në përvojën se njerëzve të
rinj shpesh u mungon vetëpërmbajtja. Një nga thëniet
më popullore në Shqipëri është: “Kur u bë evgjiti pashë,
puna e parë vari të atin.” Kjo copë e filozofisë popullore
është ana përgjegjëse shqiptare e proverbit anglez:
“Hipe lypësin mbi shalë dhe ai do ta ngasë kalin sa t’i dalë fryma.”

Një veçanti tjetër e shqiptarëve është neveria e
përgjithshme ndaj dënimit. Meqë ndërhyrja e një autoriteti
qendror në liritë lokale e individuale ndihet si uzurpim i
pushtetit, ligjet e vëna nga një autoritet i tillë quhen në
thelb të padrejta dhe zbatimi i tyre, sado e rëndë që të ketë
qenë shkelja, vështrohet thjesht si një veprim i paligjshëm.
Për më tepër, njëfarë ndjenje patriarkale bën që të shmangen
masat e rënda ndëshkuese. Dënimi me vdekje përgjithësisht
quhet diçka e tmerrshme, ndërsa është një fakt i shënuar
që sot, ashtu si dhe në shekujt e kaluar, nuk mund të gjesh
njeri në Shqipëri që të pranojë detyrën e xhelatit për të
varur. Për të ekzekutuar vendimet me vdekje të dhëna nga
gjyqet, policia është e detyruar të gjejë evgjitë, të cilët
kundërshtojnë me të madhe e megjithatë e kryejnë këtë
ceremoni të tmerrshme dhe, natyrisht, në një mënyrë
amatorësh, që ia zgjat vuajtjet viktimës.

Veçanërisht urrejnë shqiptarët vendimet me vdekje
për arsye politike. Njerëzit e ndiejnë se, të paktën për
këtë anë, si rregull duhet të jetë butësia. Kjo të kujton
një pjesë nga vepra e Skotit “Luhatjet”. Një prijës i ri nga
malësia skoceze ra rob, pasi humbi në një betejë ku kishte
shkuar për të mbrojtur një çështje shtetërore; e dënuan
me vdekje dhe para se ta ekzekutonin i tha një shoku të
vet anglez: “Ky ligji për tradhti të lartë është një nga
bekimet që vendi juaj i lirë i ka dhënë Skocisë plakë e të
varfër; me sa kam dëgjuar unë, ligjet e saj kanë qenë
shumë më të buta.” Po të ndërrohen emrat dhe situatat,
kjo shprehje mund të vihet pa gabim në gojën e çfarëdo të
dënuari politik shqiptar me vdekje. E vlen të vihet në dukje
se sipas kanunit të vjetër shqiptar të Lekë Dukagjinit, një
figurë interesante e sadopak misterioze, që i dha Shqipërisë
një kanun të ligjeve mesjetare, i cili ka qenë në veprim deri
kohët e fundit në malësitë e Shqipërisë së Veriut, vetëm tre
dënime mund të jepej ligjërisht nga autoritetet: gjoba,
djegia e shtëpisë së fajtorit, dëbimi nga krahina, por nuk
pranohen as burgu e as dënimi me vdekje. Dhe meqë është
fjala, kjo butësi e ligjit shpjegon pse ka lulëzuar hakmarrja
në Shqipëri, aq sa brenda caqeve të caktuara ajo përfundoi
duke u pranuar si një e drejtë ligjore.

Një koncept interesant shqiptar është se një burrë që
është burgosur, e fiton gjendjen e mëparshme morale,
pasi e ka kryer dënimin. Një herë bëra një gabim, duke
folur për dikë si “ish i dënuar”. Ra një heshtje e plotë
dhe pas pak njëri nga njerëzit e pranishëm tha: “Ai burrë
e ka bërë dënimin, kurse ju tani po i jepni një dënim të
ri, duke u rikujtuar njerëzve të kaluarën e tyre.” Një
nëpunës shteti, që disa vjet më parë e kishin futur në
burg për përvetësim parash, u caktua në po atë punë,
menjëherë pasi doli nga burgu dhe, duke qenë njeri i
zgjuar e i zoti, u ngrit shpejt në detyrë dhe arriti më në
fund të zërë një post mjaft të lartë. Por atëherë zuri të
merrte ryshfete me të dyja duart dhe më në fund e hodhën,
këtë radhë ndoshta për herë të fundit. Kështu shqiptarët
mund ta shihnin se koncepti i tyre për dënimin, që nuk
ka të bëjë me karakterin e njeriut, në fund të fundit mund
të jetë i gabuar dhe ka njëfarë të vërtete në mendimin e
kundërt mbizotërues në vendet e tjera dhe që mund të
përmblidhet në thënien e parë: “ai që ka qenë një herë
kriminel, është gjithmonë kriminel.”

Kur u përurua një burg i ri model në Gjirokastër, nja
dymbëdhjetë vjet më parë, një ministër mbajti një fjalim
pompoz drejtuar të dënuarve, duke u thënë se gjatë kohës
së burgimit ata do të kishin mundësinë të arsimoheshin
dhe, po të silleshin mirë, kur të liroheshin do të kishin
mundësinë të gjenin punë në shtet. Ndërmjet lëndëve të
tjera që mësoheshin në këtë burg ishin, në mënyrë mjaft
kureshtare, edhe mirësjellja dhe etiketa. Kjo ngjalli disa
komente sarkastike nga shkrimtarët shqiptarë me një
ndjenjë humori. Disa vjet më vonë më rastisi që të takoja
një funksionar të rëndësishëm dhe i sugjerova që të dy
klasikët e mëdhenj të sjelljeve të mira, pra “Letrat” e Erlit
të Çesterfildit dhe “Oborrtari” i kontit Baldassare Castiglione
duhej të përktheheshin për përdorim në lëndën e etiketës
në burg. Me sa duket, ai nuk e vuri re që unë po bëja
shaka; më bëri disa pyetje për botimet më të mira të këtyre
dy klasikëve dhe më kërkoi që t’i tregoja ndonjë përkthyes
të zotin. Megjithatë ai mund të ketë kuptuar lojën dhe do
të më jetë përgjigjur me po atë ton të ironisë së thatë. Kjo
mënyrë bisede nuk është e rrallë ndërmjet shqiptarëve,
kur secili dyshon se tjetri e ka me ironi dhe vazhdon me
një mënyrë të qetë e të patrazuar.

Është vendi të citojmë tashti një thënie të famshme
shqiptare: “Tjetrin vraje, por mos e shaj.” Nuk ka gjë tjetër
që ta ketë bërë qeverinë e fundit osmane të mos kishte
popullaritet, sesa mënyra fyese me të cilën kadilerët i
zhvillonin hetimet paraprake. Një gjykatës i këtij tipi
erdhi një ditë nga Stambolli, i shkolluar mirë për
procedurat ligjore, por nuk merrte vesh fare nga
psikologjia e popullit. I sollën përpara një të pandehur
dhe një nga gafat e tij të para ishte se e shau burrin si
brinar. Shqiptari i fyer tha me zë të ulët se nuk mund t’ia
kthente këtë kompliment, meqë nuk dinte asgjë për të
shoqen e prokurorit, vetëm se ishte i sigurt për një gjë: se
ai ishte frikacak. Pastaj ditën kur u hap gjyqi, kur pa
kunatin e tij në sallë, ai iu kthye atij dhe i tha: “Ky njeri,
duke treguar me gisht prokurorin, më ka thënë se motra
jote është kurvë.” Gjykatësi me përvojë që ishte në tryezë,
u përpoq ta ndreqte punën duke shpjeguar se në turqishten
brinar nuk do të thoshte se një burrë e tradhton e shoqja,
por ka në përgjithësi kuptimin njeri i keq. Megjithatë ky
shpjegim nuk e ndreqte punën dhe pas disa ditësh
prokurori u gjet i vdekur me një plumb në trup. Është e
pamohueshme se ndjekjet penale në Shqipëri, ajo që në
Amerikë quhet “shkalla e tretë”, nuk janë aspak të
panjohura dhe nuk shoqërohen fare me sharje e fjalë fyese
të drejtuara të pandehurit. Gjyqet shqiptare, siç mendoj
unë, janë më të sjellshmet në botë, nëse mund të flasim
për mirësjellje në çështje kur një njeri përpiqet ta fusë në
kurth tjetrin për pohime që i sjellin dëm.

Një tipar pa dyshim fatkeq i shqiptarëve dhe tipar
mjaft i dukshëm është mungesa e plotë e idealizmit. Në
një vend ku njerëzit vdesin aq kollaj për hiçgjë, nuk është
dëgjuar që të vdesë dikush për një ideal ose çështje. Do
të kërkonte shumë kohë të shpjegohej përse Shqipëria
nuk e ka fituar lirinë më herët dhe ka një listë të shkurtër
të dëshmorëve për lirinë kombëtare. Akte të trimërisë e
të devotshmërisë, që kanë shkaktuar vdekjen e mijëra
njerëzve, mund ta bënin të dukej i rremë pretendimi im
për mungesën e idealizmit. Por besnikëria e verbër ndaj
traditave të ngulitura dhe kanuni çfarëdo për nderin janë
pothuaj akte mekanike, që nuk nënkuptojnë se dikush e
rrezikon jetën për një ideal të zgjedhur lirisht.

Është folur shumë për mikpritjen e shqiptarëve dhe
kjo është fare e vërtetë. Kjo frymë mikpritjeje deri në
njëfarë shkalle kufizohet nga një prirje për të pasur
dyshime tek të huajt. Nuk ka njeri më të druajtur dhe
më të rrudhur sesa një shqiptar që ballafaqohet me të
porsaardhurit. Në breznitë e mëparshme vizitorët e huaj,
me përjashtim të rasteve kur paraqiteshin si duhet prej
dikujt, dyshoheshin se ishin spiunë, që kishin ardhur
për të bërë hartat e vendit dhe për të mbajtur shënimet
e nevojshme për ndonjë pushtim të planifikuar. Tozeri
na rrëfen për vështirësitë që ndeshi njëherë, kur u përpoq
të vizitonte një kullë të vjetër. Ai dhe bashkudhëtari me
të “… e nisën sulmin kundër kullës duke përdorur një
gur të madh, meqë mungonte trakullorja, sepse derën e
kishin shulur fort dhe ne dëgjonim të zotin që lëvizte
lart në katin e sipërm. Në fillim ai bëri sikur nuk na
dëgjonte dhe, kur më në fund zbriti, nisi një dërdëllisje
para se të na pranonin brenda; siç i tha përkthyesit tonë
fshehurazi, ai nuk mund ta kuptonte pse nuk donim ta
shihnim këtë vend, nëse nuk kishim ndër mend që të
vinim më pas si pushtues”.43

Sot dihet fare mirë se ndjenjat e dyshimit kundër të
huajve janë zhdukur krejtësisht lidhur me vizitorët që
nuk vijnë nga Evropa Juglindore. Zonjusha Durham,
që ka shëtitur gjithandej në Shqipërinë e Veriut në fillim
të këtij shekulli, na jep si shembull të mikpritjes shqiptare
një vizitë që ka bërë në një kasolle prej balte, ku i zoti i
rreckosur me një mirësjellje të zgjedhur i ftoi të rrinin:
“Ne jemi të varfër, – u tha ai. – Bukë, kripë e zemër, kjo
është gjithçka që mund t’ju ofrojmë, por ju jeni të
mirëpritur dhe mund të qëndroni sa të doni.”44

Një tipar tjetër i karakterit të shqiptarëve, që është
vënë në dukje shpesh nga vëzhguesit, është ndërshmëria
e tyre e rreptë. Standarti etik i shqiptarëve është besa, pra,
fjala e dhënë. Pavarësisht nga rrethanat, kur një shqiptar
jep fjalën, ajo nuk mund të shkelet dhe nuk ka nevojë
për asnjë lloj marrëveshjeje të shkruar. Si pasojë, kuptimi
i fjalës “i pabesë” është shkelja e fjalës së dhënë dhe pabesia,
për të cilën tashmë kemi folur.

Në një varg hartash tregtare shoqëruar me tekst, të
botuara më 1886 nga ministria franceze e Tregtisë,
fashikulli kushtuar Shqipërisë i njofton eksportuesit se
nuk ka nevojë për marrëveshje të shkruara për shqiptarët,
sepse fjala e tyre e thënë ka mjaft peshë dhe nuk njihet
asnjë rast që ta kenë shkelur.45

Henri N. Breilsford, në librin e tij të njohur për
Maqedoninë, ka këtë anekdotë:
“Gjëja më kuptimplotë nga të gjitha ishte pyetja
lakonike me të cilën iu përgjigj kërkesës sime një peshkop
bullgar. “A i besoni atij?” – e pyeta unë. – “Ai është
shqiptar. Apo nuk është?” – ishte përgjigjja. – Për shekuj
me radhë sllavët dhe shqiptarët kanë qenë në armiqësi
të pandërprerë për vdekje. Dhe ja, ky është komenti i
një armiku për karakterin e tjetrit”.46

Madje, edhe pas ankthit të Luftës Botërore, kur
Shqipëria u bë kundër dëshirës fushë beteje për disa
kombe dhe dëshmitare e shfaqjeve të përditshme të
pandershmërisë lakuriqe (ushtarët e huaj i parashikonin
kuponat për cigare si kartëmonedha dhe ua jepnin bujqve
të paditur, që nuk dyshonin se për t’u blerë mallra
oficerët mashtronin popullin dhe njëri-tjetrin ose shisnin
mallrat e vjedhura nga depot ushtarake e kështu me
radhë), përgjithësisht me sa duket, ndershmëria shqiptare
doli e paprekur, ndonëse pak e tronditur.

III

Le të vazhdojmë ende në disa drejtime të tjera për të
parë çelësat e tjerë që kanë të bëjnë me karakterin e
popullit shqiptar.

Shqiptarët nuk janë aq të prirur për fjalë të shumta.
Autori francez, Hyacinthe Hecquard, i
cili ka qenë konsull i Francës në Shkodër për shumë
vjet dhe e njihte mirë Shqipërinë e Veriut, vë në dukje
shkurtësinë me dinjitet të fjalimeve në kuvendet
popullore. Megjithatë kjo heshtje me dinjitet nuk është
e dukshme për brezin më të ri të shqiptarëve, që kanë
studiuar në universitetet e Italisë, Francës, Austrisë dhe
të vendeve të tjera.

Në një komb që ka shpirtin e aventurës, do të ketë edhe
ca vend për bixhoz. Shqiptarët janë humbës të mirë. Kur
kam qenë fëmijë, kam dëgjuar për një hanxhi, i cili u ul me
disa klientë për një lojë bixhozi, i humbi të gjitha paratë
dhe pasuritë e luajtshme dhe më në fund e vuri në bixhoz
edhe hanin dhe e humbi. Atëherë thirri një noter, ia kaloi
pasurinë fituesit, u përshëndet me të gjithë dhe zuri e iku
pa asnjë ankesë. Të burgosurit shqiptarë kanë shpikur një
tip me të vërtetë origjinal për bixhozin. Meqë nuk u lejohej
të mbanin as letra e as zare, atëherë një ditë filluan këtë
lojë: gjatë kohës së pushimit ulen rreth e presin mizat,
atij që i vjen të parit një mizë, fiton një pikë. Kjo shpikje
gjeniale i përket kohës së sundimit osman.

Një e metë që zakonisht nuk gjendet në karakterin e
shqiptarit, është provokimi. Megjithatë në të kaluarën
ka pasur një tip ngacmues të përbuzur, i cili kishte kënaqësi
të provokonte përleshje vetëm për hir të qejfit. Tipa të
tillë hynin në kafene ose në ndonjë vend tjetër me shumë
njerëz dhe e lëshonin një cep të brezit që të zvarritej për
tokë pas tyre. Dhe sapo dikush pa e parë e shkelte cepin
e brezit (dhe kjo ishte një gjë që doemos do të ndodhte),
ata ktheheshin, nxirrnin jataganin dhe i kërkonin
shkelësit që të nxirrte edhe ai jataganin e të ndesheshin.
Mbretërimit të këtyre provokimeve i dha fund më shumë
hyrja e pistoletës sesa trysnia e policisë.

Unë besoj se dihet gjithkund që shqiptarët janë
tolerantë për besimet e tjera dhe, ndoshta, ky është i
vetmi vend në Evropë, ku nuk ka pasur luftëra fetare.
Për këtë arsye disa kanë folur shpesh për “skepticizmin”
shqiptar.

Thënia mesjetare franceze “Krenar si një shqiptar”
është cituar herë tjetër dhe të rikujtojnë vargjet e lord
Bajronit në “Çajld Haroldi”:


Këtu shqiptari ecën kryelart, Greku dëgjohet duke pëshpëritur.



Krenaria ishte gjithmonë budallallëk, përveç që është
edhe qesharake. Megjithatë, kurdoherë ka interes të
bëhet studimi psikologjik i shkaqeve që fshihen prapa
krenarisë. Në librin e tij “Malësia e Turqisë” Tozeri ka
një pjesë argëtuese:


“Shpejt pasi lamë pas Elbasanin, ne e kaluam përsëri
Shkumbinin, që këtu ishte një rrjedhë e gjerë dhe e cekët.
Duke ecur gjatë luginës, ndeshmë një numër të madh djemsh
me pamje të sëmurë, punën e të cilëve e tregonin mirë armët
dhe shibukët e gjatë: do të ishin roja ose grabitës ose që të
dyja bashkë, sepse vija ndarëse ndërmjet këtyre dy shtresave
është tepër e hollë. Është kënaqësi të vësh re përzierjen
kureshtare të krenarisë me varfërinë, që dukej qartë te disa
nga këta burra. Mund t’i shihnit duke u krekosur me
fustanellat e bardha të ndotura, ndërsa mbanin trupin drejt,
dridhnin mustaqet e qeshnin hedhur mënjanë, kurse e bënin
veten sikur ishin zotërinj tepër të hollë, sa që nuk bëgenisnin
t’u hidhnin sytë kalimtarëve si ju, e megjithatë gjithçka e
tyre flet për mjerimin më të madh. Gjithashtu edhe mënyra
me të cilën e mban zakonisht një shqiptar pushkën hedhur
mbi zverk, me të dy krahët shtrirë në dy cepat e saj, i shton
një ngjyrë shkujdesie pamjes së tij.”47



Ajo që ishte një gjëzë për Tozerin, është fare e qartë
për çdo shqiptar. Krenaria ishte një gjendje e mendjes
pavarësisht nga pasuria ose rrethanat dhe djemtë që ka
parë Tozeri, i përkasin një tipi të njohur mjaft mirë. Brez
pas brezi ata me shpatë ose me pistoletë në dorë kanë
ruajtur pavarësinë e tyre kundër kufizimeve qeveritare të
Turqisë. Ata ia kanë dalë të kundërshtojnë pagimin e
taksave, i janë kundërvënë rekrutimit ushtarak, kanë
mbrojtur doket e ligjet e kanunit dhe në mënyrën e tyre
e kanë ndier veten njerëz të lirë. Ndërsa popujt e tjerë i
kanë përqendruar energjitë e tyre për të nxjerrë para, për
të grumbulluar sende të bukura ose për të kaluar kohën
këndshëm me rrugë të ndryshme, këta njerëz të thjeshtë
e të ashpër kanë pasur vetëm një qëllim në jetë dhe e kanë
arritur disa herë me çmimin e vdekjes së njerëzve të
familjes së tyre: të jenë individualisht të lirë kundër ardhësve.

Ky është një program i marrë, që injoron gjërat më të
hollë të jetës dhe vetëkënaqësinë që rrjedh nga bindja ndaj
rregullave të arsyeshme. Krenaria e tyre, sado qesharake
që mund të jetë, megjithatë nuk është përtej mundësive
për t’u shpjeguar. Meqë është rasti, fustanellat e bardha,
që i janë dukur “të ndotura” Tozerit, do të kenë qenë
ndoshta diçka krejt tjetër. Ka qenë zakon i përgjithshëm
në Shqipëri për t’i zhytur fustanellat e bardha në dhjamë
deleje të tretur me qëllim të dyfishtë: për t’i bërë që të
mos u depërtonte uji dhe që të mos dukeshin mirë në
largësi. Kur isha fëmijë, unë e kam parë këtë punë dhjetëra
herë që e bënin burrat me armë (shqip i quajnë trima) në
shtëpinë e babait tim. Pasi i nxirrnin nga kazani, i varnin
fustanellat për t’u tharë dhe pastaj me hekur të nxehtë u
bënin palat. Pas kësaj ato merrnin një ngjyrë të përhime
të zbehtë, por nuk ishin aspak të ndotura.

Përgjithësisht Tozeri ka një qëndrim kritik kundrejt
shqiptarëve. Ai ishte më tepër studiues klasik e nuk
mund të gjente gjë me interes në Shqipëri. Prandaj vlen
të vihet në dukje se i ka tërhequr vëmendjen një
mënyrë tradicionale për të kaluar kohën në jetën
shqiptare e pikërisht gjëzat, të cilat gjatë shekujve kanë
qenë për shqiptarët ashtu siç janë fjalëkryqet dhe bejtet
për një pjesë të popullit amerikan. Tozeri shkruan:


“Që shqiptarët janë të zgjuar e me imagjinatë të zhvilluar,
e tregojnë vjershat e përrallat e tyre e sidomos gjëzat e tyre,
nga të cilat Hahn-i na ka lënë një përmbledhje të gjerë.

Më poshtë po sjellim disa shembuj të përshtatshëm;
përgjithësisht ato paraqiten në trajtën e gjërave të
ngjashme dhe pasohen nga pyetja: “Ç’është?”

Ara e bardhë, fara e zezë, e mbjell me dorë, e korr me
gojë? – Letra e shkruar. (Është shumë interesante që kjo
fjali e fundit ilustron mënyrën se si njerëzit gjysmë të
arsimuar e përfytyrojnë një dorëshkrim!)

I ati me rroba jeshile, i biri me rroba të kuqe? – Karafili i çelur.

Lopa e bardhë milet e majmuni hidhet? – Boshti me furkën.

Ka s’është, brirë ka; gomar s’është, samar ka; ngado shkon, lëshon gjurmë? – Kërmilli.

Lesh përbrenda; mish përjashta? – Qiri prej dhjami.”48



“Bleta Shqiptare” e Mitkos ka gjithashtu një
përmbledhje gjëzash, nga të cilat po japim disa që mund
t’i pëlqejnë lexuesit:


“Dy vëllezër mbajnë zjarr në dorë e s’digjen. – Masha.

Helli prej mishi, mishi prej hekuri. – Unaza.

Gjithë ç’flitet përmbi dhe, në një vrimë futet. – Veshi.

I ati pa zjarr, i biri mori sefere. – Tymi dhe zjarri.

Dy vëllezër janë pranë e një brez i ndan në mes. – Sytë dhe hunda.

Në ç’të ecësh, gjithë të shkon, heq shtëpinë me vete. – Breshka.”



Dy mjete të tjera popullore të shprehjes midis
shqiptarëve janë muzika dhe vallja, ndërsa teatri nuk
mund të lëshonte rrënjë gjatë kohës kur Shqipëria
sundohej nga turqit. Muzika ka qenë kryesisht në
formën e këngëve, e mbështetur në përrallat e legjendat
popullore. Vetë këngët janë monotone e të zymta, po
ato janë i vetmi shembull i një muzike të vjetër
popullore që përmban disa zëra të ndryshëm, ndërsa
në vendet e tjera këngët popullore këndohen si
homofonike. Është shprehur mendimi se muzika
polifonike mund të ketë pasur origjinën në Shqipëri;
ku nuk mund t’u binte në sy kjo gjë e veçantë
italianëve që e kanë vizituar vendin në Mesjetë. Këngët
zakonisht ndahen në tri pjesë: ndërsa dy veta këndojnë
në dy linja krejt të ndryshme, ndonëse fare qartë të
lidhura, një grup mban ison në sostenuto të
krahasueshme me point d’orgue. Zonja Meri Uortli
Montegu, që ka udhëtuar përmes Turqisë më 1717, i
pa kalimthi shqiptarët dhe thotë për ta:


“Ata vishen e armatosen me shpenzimet e veta, janë
përgjithësisht djem të rinj të fuqishëm, të veshur me shajak
të bardhë e të pastër, mbajnë pushkë shumë të gjata, që i
hedhin në sup sikur nuk e ndiejnë peshën e tyre, kurse prijësi
i tyre këndon një lloj melodie të papërpunuar, që nuk është
e pakëndshme, ndërsa të tjerët i mbajnë ison.”49



Zonja Meri nuk ka arritur të dallonte se nuk ishte
një melodi, por dy, të përziera në një lloj kundërpunkti
primitiv.

Meloditë e valleve janë të një tipi tjetër krejt të
ndryshëm: është një muzikë e gjallë dhe me ritëm të
mirë, nga e cila janë botuar vetëm pak shembuj.

Shumë është shkruar për vallen kombëtare shqiptare,
që nga disa autorë është krahasuar me vallën pirrike të
grekëve të lashtë. Një përshkrim të mirë na e ka dhënë
hirësia e tij T.S. Hjuz, i cili e ka vizituar Shqipërinë në
fillim të shekullit të nëntëmbëdhjetë.


“U kënaqëm edhe më shumë nga një lloj tjetër argëtimi,
që e pamë te arvanitikoja, ose vallja kombëtare e
palikarëve shqiptarë, që e ekzekutuan disa nga rojat më
të shkathëta të vezirit, të cilin e kishin ftuar për vizitë.
Lëvizjet dhe figurat e këtij ushtrimi shërbenin për të
paraqitur gjallërinë e habitshme dhe forcën muskulore të
këtyre malësorëve të ashpër, të cilët, të kapur fort dorë për
dore, lëvizën për njëfarë kohe ngadalë para e prapa, pastaj
vrapuan rrotull me një lëvizje të shpejtë rrethore në
përputhje me nxitjet e muzikës dhe të zërave të tyre deri
në kupë të qiellit; ndërkaq udhëheqësi ose korifeu, që
ndërrohej shpesh, bënte kërcime të habitshme, duke u
përkulur përpara, aq sa balli gati i prekte tokën dhe pastaj
hidhej në ajër me hovin e telit të një harku, ndërsa flokët
e tij të gjatë i valëviteshin në një pështjellim të egër
përmbi supe.”50



Hjuzi nuk e ka vënë re që një pjesë e valles luhej mbi
majat e gishtave. Vallja shqiptare duhet të kërcehet me
veshjen kombëtare, atëherë del në pah e gjithë bukuria
e saj e çuditshme, por ajo mund të jetë pak qesharake,
kur kërcehet me një kostum të zakonshëm me
pantallona, siç e kam parë disa herë.

IV

Një anë tjetër e karakterit shqiptar është përkushtimi
i thellë i njeriut ndaj prindërve dhe familjes. Kjo ndjenjë
e natyrshme, si kudo gjetkë, merr një formë më të
mprehtë në Shqipëri, ku familja është një njësi shoqërore
që në një shkallë të gjerë zë vendin e shtetit në mendimin
e njerëzve. Fëmijët rriten me traditat pak a shumë
patriarkale për të respektuar më të mëdhenjtë e mbi të
gjithë babanë, fjala e të cilit sa të jetë gjallë është ligji
brenda caqeve të familjes. Ndërsa kur vdes babai,
autoritetin e të zotit të shtëpisë e merr mashkulli më i
moshuar i familjes. Nuk ishte nevoja të thuhet se një
femër e shtëpisë, me përjashtim të nënës, zë një pozitë
inferiore. Ky ligj i pashkruar i familjes ndoshta
mbështetet në idenë se femra është pjesë e familjes, vetëm
derisa nuk është martuar. Lidhur me këtë ishte
interesante të vihet në dukje se kur është koha që anëtarët
meshkuj, e pikërisht vëllezërit, të hapin shtëpinë e tyre,
gjithë pasuria e prindërve ndahet barazisht ndërmjet tyre.
Anëtarët femra nuk marrin pjesë në këtë ndarje. Në
Shqipëri pothuaj nuk njihen testamentet e bëra nga babai.
Në raste të jashtëzakonshme, kur pasuria është shumë e
madhe, gjë mjaft e rrallë ndër fshatarët babai mund të
ndajë një pjesë parash për të bijat. Ndonëse
nëna respektohet shumë, rrallë merret mendimi i saj për
zotërimin e pronës.

Tipari karakteristik kryesor i gruas shqiptare është
dashuria e saj për shtëpinë dhe për mjedisin e qetë, si
dhe përkushtimi ndaj traditave të vjetruara. Këtu fshihen
si fuqia e saj, ashtu edhe dobësia e saj, sepse kjo frymë
konservatore e bën atë përgjithësisht të dyshojë për idetë
e reja. Që në moshë të vogël vajza nis të përgatitet për
ditën kur do të bëhet nuse, bën qëndismat e rrobat që
do të jenë paja e saj. Kjo punë kërkon mjaft vjet. Ajo ka
pasoja të dyfishta: e pasuron shtëpinë e ardhshme me
sende artistike dhe njëkohësisht ka vlerë morale, duke e
përqendruar mendjen e vajzës së re te rëndësia e jetës që
do të bëjë si zonjë e re shtëpie. Kam frikë se ka edhe një
pasojë të keqe: i bën vajzat e reja shumë serioze, nuk i lë
të merren me lojëra të shëndetshme e të qeshin lirisht;
kjo u jep vashave shqiptare një pamje murgeshash të reja
të bukura, por të rënda.

Udhëtarët kanë qenë të pranishëm disa herë në
martesat shqiptare dhe i kanë përshkruar pak a shumë
me përpikëri. Një dasmë shqiptare është një punë e
madhe, që i ngjan një panairi ose një karnavali, me
muzikë, valle e me argëtime të gjithfarshme, që disa herë
zgjat deri një javë. Ndërkaq nusja merr mësimet e para se
çfarë është vjehrra. Komedia dhe letërsia gojore popullore
kanë përhapur kudo një tip të caktuar vjehrre, që nuk
është edhe aq e këndshme. Gjithmonë është e padrejtë të
bësh përgjithësime, por sidoqoftë në Shqipëri një nuse e
re e martuar shpesh e ka pisk punën në duart e një vjehrre
që i ka qëllimet të mira, por është tepër e rreptë.
Megjithatë, sapo bëhet e qartë se nusja pret të bëhet nënë,
gjithçka ndryshon për mirë. Në Shqipëri ka një mendim
të nderuar prej kohësh se fëmija nuk do të jetë i shëndoshë,
nëse nënës së ardhshme nuk i plotësohen të gjitha dëshirat
që ka për çdo gjë dhe nëse nuk i përmbushen trillet e
tekat. Kështu nëna e ardhshme shpesh përfiton nga kjo
gatishmëri tradicionale për ta kënaqur dhe çdo gjë të mirë
që kërkon të hajë ose të pijë ia gjejnë, madje dërgojnë
edhe një njeri veçan për ta gjetur në ndonjë qytet tjetër.
Dhe në të vërtetë ka një proverb në gjuhën shqipe, që do
të thotë: t’ia çosh si nusja e re në shtëpi.

Nuk ka mjek të pranishëm, kur lind një fëmijë
shqiptar. Nënën e ndihmojnë një a dy babo, gra të mira
që nuk dinë asgjë për anatominë e fiziologjinë dhe që e
bëjnë punën e tyre pa i sterilizuar duart, vetëm sa i lajnë
me sapun. Është e qartë që atëherë nuk janë të rralla
rastet e vdekjeve.

Pak kohë pas lindjes fëmijën e lidhën me dizgje. Këta
janë rripa të ngushtë prej liri të bardhë të pastër, disa
metra të gjatë dhe fëmija lidhet fort disa herë nga koka
te këmbët, duke lënë të lirë vetëm sytë, hundën dhe
gojën. Kjo mbështjellje absurde i ngjan pak veshjes së
një mumjeje egjiptiane. Fëmija kthehet në një të
burgosur, që nuk lëviz dot e ndonëse rripat i ndërrojnë
disa herë në ditë foshnja asnjëherë nuk lihet e lirë që t’i
ushtrojë gjymtyrët për një kohë të gjatë. Ky trajtim i
gabuar, i përgjithshëm në Shqipëri dhe i vjetër prej mijëra
vjetësh, vjen nga një frikë e tepruar se mos foshnja bie
nga djepi dhe mbetet i gjymtë. Djepi në Shqipëri është
shumë i lartë dhe pasi e kanë tundur mirë e foshnja është
nanurisur për ta zënë gjumi me një këngë të vjetër, nëna
largohet për punët e shtëpisë pa pasur frikë se do të ndodhë
ndonjë e keqe. Kjo lidhje e foshnjës ka edhe një epërsi të
dyshimtë: që lejon të mbahet më lehtë foshnja kur nxirret
nga djepi, sepse e mbështjellë si kopan ajo i ngjan një
kukulle të ngurtë ose një pakojë që mund ta vësh në çdo
pozicion, mjaft që të mos e vësh me kokë teposhtë.

Derisa arrin moshën tre vjeç, për fëmijën kujdesen
mirë, por me metoda të gabuara, tradicionale e të
paditura. Pasi mbush tre vjeç, atë e lënë praktikisht të
lirë të kujdeset për veten, të bredhë korijeve me shokët
e lodrave, të vrapojë arave, kur ka diell ose të rrokulliset
këmbëzbathur, kur ka dëborë. E ema e ushqen, e lan
dhe e vesh, por për të tjerat është i lirë të bëjë çfarë të
dojë. Kjo liri e pakontrolluar është në kundërshtim të
hapur me skllavërinë si mumje në djep dhe e zhvillon
që herët një ndjenjë pavarësie. Kjo ndoshta i bën fëmijët
edhe pak të pashtruar. Megjithatë në Shqipëri koha e
lodrave për fëmijët është e shkurtër. Nevojat e rënda
ekonomike i detyrojnë t’i drejtojnë energjitë për
veprimtari të dobishme që në moshë të njomë.

V

Pak gjë mund të thuhet për jetën seksuale të
shqiptarëve në një libër të caktuar për lexuesin e gjerë.
Disa vese nuk janë të panjohura në qytete, ndonëse
ardhja e tyre mund të gjurmohet lehtë nga ndikimet e
huaja, por zor se mund të gjendet një popull tjetër në
botë më i urtë sesa në fshatrat e Shqipërisë. Pafajësinë e
fshatarëve mund ta tregojë një zakon interesant që ka
mbizotëruar deri në kohët e fundit dhe që ende nuk
është zhdukur. Kur do të bëhej një martesë, që zakonisht
lidhej ndërmjet të rinjve pa i mbushur njëzet vjeç,
dhëndri ishte nga nëntëmbëdhjetë deri njëzet e një vjeç,
ose aty rrotull, ndërsa nusja nga pesëmbëdhjetë deri
shtatëmbëdhjetë vjeç, një anëtar mashkull më i moshuar
i familjes duhej t’i shpjegonte burrit të ardhshëm anën
fizike të martesës; ndërsa një femër e farefisit me një
copë gëlqere, qymyr ose diçka tjetër që shërben për të
shkruar, do të vizatonte një rreth të vogël përqark
depilata virginis pudenda, ut iuvenis inexpers, introitum
facilius inveniat. Kjo thjeshtësi baritore e një kohe të
vjetër na tregon shkallën e përhapjes së urtësisë e të
shëndetit moral, që i ka bërë shqiptarët gjatë shekujve
të jenë model i fuqisë dhe i shëndetit.

Në tërësi shqiptarët nuk janë njerëz sensualë. Shumica
e tyre bëjnë një jetë pothuaj si të asketëve dhe ndonëse
janë të urtë me gratë e tyre, burrat shqiptarë priren t’i
mbajnë ato më tepër si nëna sesa si gra të dashura.

Zonjusha Durham ka një anekdotë për këtë: “Kam
dëgjuar se i biri i një nëne austriake dhe i një babai
shqiptar u fejua dhe unë e pyeta nënën e tij nëse ai kishte
rënë në dashuri. “O, jo!” – thirri ajo. – “As një çikë, ai
është tamam shqiptar!”51

Megjithatë, Shqipëria ishte një vend ekstremesh,
prandaj kur njerëzit janë sensualë, janë të tërbuar fare.
Historianët e hershëm turq na flasin për një vezir të madh
të famshëm, i cili një kohë pati dyzet foshnja në djepe
dhe kur vdiq la njëqind e njëzet djem pas. Ky vezir i madh
ka qenë Ajaz Pasha, të cilin e kishin rrëmbyer nga familja
në Vlorë kur ishte fëmijë për ta futur në radhët e jeniçerëve
(këtë dukuri një historian e ka quajtur “taksa e gjakut”), e
rritën si mysliman dhe për arsye të talentit u ngjit në postin
më të lartë. Ndërkaq, në kontrast me të, tre vëllezërit e
tij që mbetën në Vlorë me nënën, që të tre u bënë murgër
dhe kaluan një jetë të ashpër si të krishterë, duke mbajtur
kreshmë e duke u lutur.52

Në përmbledhjen e paçmueshme të folklorit “Bleta shqiptare”
vështirë të gjesh ndonjë gjurmë sensualizmi.
Shohim një nuse të re që lan te kroi duke larë fustanellën
e të shoqit, i cili së shpejti do të niset për një rrugë të gjatë
ose një burrë që do të niset për luftë e i thërret nuses së vet:

“Qasu, moj lule, oh, të puthemi se kushedi se kur
piqemi. As qasem dot, as puthemi dot, se na mbushen
sytë plot lot. Mora dyfekthin e dola, dot me gojë unë
s’të fola”. Janë të gjitha gjëra të mira, të brishta, të hijshme
dhe unë gjej një prekje nga emocioni erotik vetëm në
vargun e fundit të këngës së mëposhtme, që anglisht e
kam dhënë të përkthyer me metrin origjinal, duke
ndryshuar vetëm një fjalë për shkak të rimës:


Dale, të të puth një herë,

pa merr një gur e më bjerë.

Të të puth e të të dua,

të të shtrydh porsi limua.



Në disa vise të Shqipërisë ka një paragjykim të shënuar
për seksin e ujërave. Disa ujëra quhen “mashkullore”
dhe mendohet se kanë vetitë afrodiziake të burrave; disa
ujëra të tjera janë “femërore” dhe thuhet se kanë po atë
veprim mbi gruan, ndërsa një lloj tjetër janë “asnjanëse”.
Një njeri i shkolluar më ka thënë njëherë u nis nga
vendlindja, Gjirokastra, dhe udhëtoi deri te një fshat
gjashtë orë larg, ku kishte ca punë. Kur arriti në vend,
piu një gotë ujë nga një burim dhe menjëherë ndjeu një
shtytje për t’u kthyer në shtëpi e të bashkohej me të
shoqen. Ua tregoi shokëve këtë ndjenjë të çuditshme
dhe ata e pyetën me të qeshur nëse nuk kishte pirë ujë
nga një burim tjetër i caktuar. Unë atëherë e ndërpreva
folësin dhe e pyeta a e dinte mendimin që ishte për ato
ujëra. “E kuptoj se ku ma hedh fjalën, – më tha. – Ju
besoni se më kanë ndikuar fjalët që kam dëgjuar për ato
lloj ujërash: jo, deri në atë kohë nuk kisha dëgjuar asgjë
për këto punë”. Pastaj ai shtoi se pasi e nisi mbrapsht
kalin në Gjirokastër, duke u dhënë udhëzime
shërbëtorëve që ta sillnin përsëri pas tri ditësh, u nis më
këmbë dhe u kthye në qytet me sa i hanin këmbët.

VI

Tani dy fjalë për ushqimin e pijet.

Kuzhina shqiptare ka huazuar mjaft gjëra nga Italia e
Turqia: me fjalë të tjera, ajo është pjesë e kuzhinës
mesdhetare, e cila me disa ndryshime, është e njëjtë që
nga Spanja e deri në Siri. Ndërsa gjellët janë të thjeshta
dhe të lehta për t’i gatuar, amvisa shqiptare është mjeshtre
për gatim. Atë e mësojnë që në fëmijëri të jetë gjellëbërëse
e mirë, përdor me zotësi erëzat e ndryshme e sidomos
specin e kuq, pa të cilin asnjë gjellë me mish nuk vihet
në sofër, si dhe perime gjithë lëng e gjalpë ose vaj ulliri
me dorë të lëshuar, për të gatuar gjellë që të lëshojnë
lëng nga goja. Pa i çuar kot gjërat, ajo gjithashtu mund
të gatuajë nga tri deri në gjashtë gjellë të ndryshme të
shijshme me pak copa mishi, gjellë që ndryshojnë sipas
garniturës që e ka stina.

Shqiptarëve u pëlqen më shumë mishi i qengjit sesa i
lopës ose ndonjë tjetër. Vendi është shumë malor dhe e
gjithë toka arë përdoret për të rritur drithë, që e hanë
njerëzit, prandaj rritja e bagëtisë së trashë është mjaft e
kufizuar. Dhentë e dhitë që janë me shumicë në Shqipëri,
kullosin në viset malore me toka jopjellore, ku drithi
nuk rritet nga vetë natyra e truallit. Shqiptarët përdorin
në sasi të kufizuar mish kafshësh të egra, si derri, lepuri,
dhie të egër ose pëllumbi, mëllënje dhe gjeli të egër.
Praktikisht çdo shtëpi mban disa pula për vezë e për
mish. Përdorin mjaft peshk, sidomos të krishterët. Nga
më të pëlqyerit janë troftat, ngjalat, putargat, belushkat
e skuqura, si edhe molusqet e kërminjtë.

Qengji përgatitet sipas mënyrës shqiptare, zakonisht
duke e prerë në copa të vogla, e futin në një poçe me
qepë të grira dhe me dy-tre thelpinj hudhre, i hedhin
kripë, piper e spec, i shtojnë gjalpë e perime (disa herë i
shtien edhe ujë) dhe e lënë të ziejë disa orë. Dy lloje të
kësaj gjelle të zakonshme quhen çomlek dhe tavë. Një
gjellë tjetër, që quhet dollma, bëhet me fletë lakre, me
gjethe rrushi ose me speca, të mbushur me iç të përgatitur
me mish, oriz, bukë, qepë e hudhra. Për raste të veçanta
shqiptarët gatuajnë një gjellë të zgjedhur, që quhet
kukurec, që bëhet me veshka dashi, mëlçi, zemra dhe
copa qengji e që zakonisht piqet jashtë. Copa të
ndryshme të kukurecit vihen në hell dhe pastaj
mbështillen gërshet me zorrë qengji të njomë, të lara
me kujdes, që lyhen me gjalpë e rrotullohen ngadalë duke
i mbajtur pak larg nga zjarri.

Ëmbëlsirat shqiptare, që gatuhen zakonisht për ditët
e pushimit dhe festat, janë në të vërtetë kryevepra të
gjellëtarisë, ku derdhen pa kursim gjalpi, sherbeti e
arrat. Një gatesë e tillë kombëtare janë petullat, që janë
brumë i skuqur në vaj ulliri të përvëluar ose në gjalpë,
kullohen kur nxirren nga tigani dhe u hidhet sipër
sheqer e arra të bluara. Bakllavaja, një ëmbëlsirë mjaft
e pasur, i ngjan një ëmbëlsire që kanë patisserie të
Francës. Ajo bëhet me petë shumë të holla brumi, të
hapura me gjalpë të tretur dhe me arra të bluara. Më e
mirë është me bajame. Pasi piqet, lihet të ftohet dhe
pastaj mbytet me sherbet, që bëhet me sheqer të tretur
dhe me copa të grira lëkure portokalli. Një lloj tjetër
gatesë është lakrori shumë i përhapur, i cili i ngjet një
byreku amerikan, por, ndryshe nga ai, mbushet me
perime të ziera e të grira imët, si lakra, presh, qepë ose
spinaq.

Tarator është emri i një gatesë tjetër kombëtare, që
është diçka kureshtare, e ndërmjetme midis sallatës dhe
supës. Ajo bëhet me kos (një lloj qumështi i fermentuar,
i cili njihet më tepër jashtë me emrin jogurt), të përzier
me kastraveca të grirë dhe me arra të bluara, një dorë
hudhra të shtypura e të ndrequra me kripë, vaj ulliri e
pak uthull. Ai shtrohet në sofër fare i ftohtë dhe hahet
me lugë. Mund të tingëllojë e çuditshme kështu e shkruar
në letër, por ai ka një shije të hollë dhe mjaft vizitorë të
huaj e gjejnë tërheqës pas habisë së parë.

Sa për çka pihet, kafeja turke, një lëng i trashë, i zi e
me sheqer është më popullore në gjithë vendin. Një pije
që praktikisht e gjen në çdo shtëpi është rakia, një lloj
xhini, që e blejnë ose e bëjnë në shtëpi nga rrushi,
kumbullat ose mani. Rakia u nxirret gjithmonë
mysafirëve dhe është e zakonshme në këso rasash që më
parë nxirret një ëmbëlsire, e quajtur llokume, ose ndonjë
lloj reçeli i bërë me lëkura portokalli, shalqini, kumbulla
ose fruta të tjera. Pastaj nxirret kafeja turke me filxhanë
kafeje ose gjysmëtasa. Vera përdoret më shpesh gjatë
bukës ose pas gjellëve.




Malli i atdheut

Kur vete njeriu, i lirë e i vetëm, larg atdheut – viset e reja, ndryshimi i zakoneve, ëmbëlsia e udhëtimit e një mijë gjëra që vihen re ndër popuj të huaj, të gjitha këto ta përgëzojnë zemrën e të bëjnë jo të harrosh Shqipërinë, po të mos të vejë tek ajo aq dendur mendja. Më tutje, si ngopen sytë së pari ndryshime, gazi shuhet pak nga pak. S’di ç’të mungon, s’di se ç’të duhet. Një hije trishtimi ta mbulon fytyrën; e, pikë së pari herë-herë, mbastaj më dendur e më në fund shpesh e pothuaj kurdo e kudo, kujtimi i prindërve, i miqve e shokëve, kujtimi i dheut ku u lindem e u rritem, ku qajtëm foshnja e ku lozëm djelm, kujtimi i atyre maleve larg të cilëve nuk rron dot mirë një shqiptar, kujtimi i kombit, që, me gjithë ca të liga që ka, është kombi ynë, e më tepër kujtimi e dëshira e etja e gjuhës sonë ta shtrëngojnë e ta dërrmojnë me të vërtetë zemrën. Ah, malli i Shqipërisë, malli i atdheut të dashur, i shenjtë mall e dashuri e shenjtë, kush është ai shqiptar që s’e ka pasur në dhe të huaj! Duhet të jeshë jashtë Shqipërisë, e të jesh larg, për të kuptuar se ç’forcë e ç’bukuri të ëmbël ka për veshët kjo fjalë: Shqipëri! Ajo më e zbrazura letër, ajo fjala më e vogël, na sjell, kur vjen nga Shqipëria, një gaz të parrëfyeshëm, se na sjell si një copë të atdheut…




I urti i malit

Tre miq, të quajtur Rëmbi, Gjëmbi dhe Shkëmbi, mbarojin së ngrëni. Plloska me verë shkoi nga duar në duar. Rëmbi nisi të dredhë cingare, Gjëmbi mori lahutën, Shkëmbi ia nisi këngës. Pastaj folën. Për çka mund të flasin tre miq, kur janë të rinj e kur mblidhen bashkë? Për qëllimet, për shpresat e tyre. Rëmbi, që shumë kohë e kish ndër mend të dilte në vise të huaja për fat, Gjëmbi donte të merrte udhën e Stambollit për të zënë punë. Shkëmbit zemra i thosh ta shkojë jetën e tij në mes të arave, të vreshtave e të bagëtive të veta. Ç’të mira, ç’të liga e prisjin sicilndo në udhë të jetës?

Ç’gëzim, ç’trishtime fshihte në gji të vet koha për të ardhur? Të tre miqve u vate mendja tek i Urti i Malit. Dhe Rëmbi, duke ndezur një cingare të re: “Pse, tha, s’vemi të pyesim magjistarin e madh, të na shfaqë fatin tonë?” I Urti i Malit rrinte në mes të një pylli; një vrimë shpelle ish shtëpia e tij. Magjistari me famë s’kish shok për të kënduar në kohë për të ardhur, dhe dija e tij qaste njerëz nga gjithë anët e Shqipërisë. Kur vanë të tre miqtë në shpellë, dolli t’i presë një plak i çuditshëm: tripëllëmbësh i gjatë, një hundë sa një opingë i ndante turinjtë në dy, dhe një mjekër e bardhë porsi bora i briste gjer në dhe e i binte nëpër këmbët; një rrobe e ngjyrë hiri i mbulonte trupin, dhe, në vend të brezit, një gjarpër i shtrëngonte mesin, gjithë jeta e këtij njeriu ishë në sy të tija, dy pishë të ndezira.

I urti i Malit – se ai ish – ua preu fjalën të tre miqve që deshën t’i thonë pse erdhën: “E dij pse erdhtë. Hyni!” Hyjtin në një odë të skalisur në gur, e të ndritur prej shtatë shandanesh. Shtatë misurë të gjelbër ishin duke zier në mes të odës. Magjistari mori një stap të verdhë: të shtatë qirinjtë u shuan njëri pas tjatrit, dhe misurët pushuan së zieri. Ahere plaku ra me stap tri herë, e, në fund të odës, si në një teatër kur hapet perdja, u hap një qytet i bukur. Një qytet i bukur me pallate të larta, me rrugë të gjera, ku vejin e vinin karroca të ndritshme, kuaj të lehtë, zonja me rroba të hijshme, njerëz të gëzuar a të ndrojtur, të nxituar a të ngadalshëm. Dhe pastaj karroca të tjera e kuaj të tjerë, e automobila, e botë në të gjitha anët. “Si e vini re”, tha plaku, duhet një zakon i madh për të ecur nëpër këto rrugë pa qenë i shkelur njeriu. Një fshatar i ardhur që pak kohë nga katundi i tij është në rrezik të shtypet në ditë të para.

Tani, rruga këtu është pasqyra e jetës: jeta, shoqëria, janë aqë të koklavitura në këto vise, aq të ngatrruara e të errëta, sa duhet një mjeshtri e madhe për të ecur, dhe kush s’është i mësuar me këto zakone, shpejt shtypet. Mos kujtoni se tregtia, punët etj, bëhen në ato vise me atë mënyrë të kulluar që bëhen në Shqipëri! Jo! Aty, tregtia është një shkencë, punët janë një sërë luftash të ashpra e të pamëshirshme. Që të fitosh me të vërtetë, duhet me një mënyrë të jesh një dijetar e një ushtar bashkë. Jeta, aty është një luftë, thashë – dhe në luftë, o djem, ka mundës, vërtetë, po ka dhe shumë të plagosur e të vrarë. Plaku i ra prapë tri herë stapit të verdhë, dhe në vend të qytetit të largmë, dolli një qytet anës detit, me shtëpi prej druri, me minare shumë, e me mijra qen rrugëve. E njohën Stambollin. Plaku shtroi përpara syve të miqve punët, me ç’dredhira, me ç’unjura, e, shumë herë, me ç’poshtërsira. “Këtu, tha prapë plaku, jeta s’është një luftë, por një lodër”…

“Sa për ty që kërkon ta shkosh jetën tënde në mes të arave, të vreshtave e të bagëtive” tha i Urti i Malit, “si lum ti! se në qoftë se breshri a vapa a këlbaza, të prishin drithin a të pakësojnë bagëtinë, ajo prishje e ai pakësim s’do jenë të rrënjshme, dhe as këlbaza, as vapa, as breshëri s’mund të vihen më një me ligësinë e njerëzve.”

Rëmbi, Gjëmbi edhe Shkëmbi, si u përshëndoshën me të Urtin e Malit dualën nga shpella e, mejtuar, muarën udhën e katundit. Nata po afrohet…




Nata po afrohet

Nata po afrohet. Drita e ditës tretet dalë nga dalë: e mbi tjegullat e shtëpive, mbi rrasat e gurëve, mbi fletët e pemëve, përmbi trupat e epta të çupave që shkojnë, një ngjyrë manushaqe – një ngjyrë gushëpëllumbi, si thonë në ca male tona – shtrihet e i mbështjell.

Mbasandej, pak nga pak manushaqet shfletohen. Hijet bëhen të dendura, më të zeza. Njëri pas tjetrit, yjtë çpojnë qiellin, e pikojnë dritë. Nata u afrua. Nata erdhi.

E kur afrohet nata, kur vjen nata, më pëlqen të vete të rri anës liqenit. S’është si liqeni i Ohrit me ujra të kulluara si të një rrëkeje, si liqeni i Janinës që shkëlqen si një fushë e shtruar me pasqyra, si liqeni i Shkodrës, det i vogël i rrahur tej e këtej nga lundra të metshme sa Shkodra e në anë të cilit gjallojnë malsorë të rreptë. Është një liqen jo më i madh se një kopsht, në mes të një pylli të punuar, liqen i ndyrë, i ndyrë sa uji i qelbet, i bukur se pemët që e rrethojnë mvarin degët e tyre gjer mbi faqen e tij, edhe mbi faqe të tij hëna ndrit e lot. Në pushim të natës bretkosat këndojnë. Herë-herë një peshk, një tjetër, e një tjetër, shumë peshq tingëllojnë ujët. Uji përsëri pushon e fle. Po një erë e ngadaltë (oh, shumë e ngadaltë!), unjet mbi liqen e i zubravit faqen.




Dita e verës

Miqve, shokëve të Lidhjes Shqipëtare “Verore”, u dërgoj kujtime miqësie, urime të zemrës, për Ditën e Verës që na afrohet. S’e festuam dot sivjet këtë ditë të bukur: po ne mos e festuam me trup, do t’a festojmë me zemër.

Ç’është Dita e Verës? Është dita në të cilën stërgjyshërit t’anë, kur s’kish lindur edhe krishtërimi, kremtojin bashkë me Romanët dhe me Grekët e Vjeter, perëndit’ e luleve, të shelgjeve, të krojeve. Kur çkrin dimëri, kur qaset Vera buzëqeshur e hollë dhe e gjatë si në piktyrë te Botticelli, zemra e njeriut çgarkohet nga një bare, shijon një qetësi, një lumtësi t’ëmblë. Në këtë gëzim, stërgjyshërit t’anë ndiejin një detyrë t’u falen perëndive që sillnin këto mirësira. Dhe ashtu leu festa hiroshe që quajme Dit’ e Verës.

Në pakë ditë, në Shqipëri, besnikët e funtmë të paganismit, besnikë pa dashur dhe pa ditur, do t’rethojnë me verore degët e thanave, të dëllinjave, të dafinave, të gjithë shelgjeve të nderuara. Do t’këputin degë të gjelbëra dhe do t’i vënë përmbi dyert e shtëpive dhe t’odave.

Të mos i lëmë të humbasin këto festa të vjetëra të races s’onë. Nuk i bëjnë dëm njeriu. Sjellin një gëzim të kulluar në shtëpitë. Në një vënt ku jeta e të vegjëlve është aq trishtë, djelmuria dhe vajëzat kanë një rasë të rallë për të dëfryer. Për të mëdhenjtë, Dita e Verës ka një shie poetike të hollë e të rrallë.




Ai që është i qytetëruar

E njihni të gjithë atë që “ka parë botë”, që është i qytetëruar. Çdo qytet i Shqipërisë e çdo katund sadomos i madh ka të tijën. “Njeriu që është i qytetëruar” i lag përditë me vaj leshrat, vishet me “të ngushta” (ca pak të idikura), mban një stap të lehtë në dorë – e shikon sipër-poshtë gjithë botën. Vajzat çuditen, pleqtë shkëndallëzohen, djelmtë i bien prapa, duke thirrur e duke vërshëllyer a duke i hedhur gurë, – mjeshtri i shkollës i qaset të lidhë fjalë. Mendjet e larta merren vesh aq udobisht njëra me tjatrën! – “Si vete sot? – Si vini?, – thonë në Evropë! Vërtet, ju kërkoni ndjesë! – Si vini, si shkoni? Si kurdoherë, më pëlcet zemra. Ku rrohet në këtë vend, me këta njerëz që s’dinë të vishen, të hanë, të flasin! Ah, Evropa e shkretë! Kur isha në Evropë…” Kur ish në Evropë, ish si peshku në ujë. Gjithë shijen, gjithë hollësinë e shoqërisë së qytetëruar i ka thëthitur. I ka parë të gjitha sa janë për të parë e ca të tjera, i njeh të gjithë. Ka folur, ka lidhur miqësi me fytyrat e njohura të Evropës së tërë. Po ku ka lindur, në pyeç, ky njeri aq i hollë e aq i çuditshëm? Pa dyshim, do të jetë rritur në “Rue de la Paix” të Parisit, në “Strand” të Londonit a në “Graben” të Vjenës. Mos kërko aqë larg… Ka parë ditën në Dardhë, në Mollë, a në breg të Pulës. Eshtë rritur në mes të bajgave të gomarit a të kakardhisë së deles.




Çipi i palaçove

“Avropa” dhe “Evropi” janë bisedimet e ditës dhe të orës në Shqipëri. Po Evropa s’përfillet aspak. Ç’është “Avropa” ose “Evropi”? Pas besimit të shqiptarëve, është një vend i çuditshëm, larg nga Shqipëria. Që Shqipëria është edhe ajo një pjesë e “Avropës” ose “Evropit” – asnjë shqiptari nuk ia qas mendja. Një njeri niset nga Vlora të vejë matanë të kanalit, fjala vjen në Pidochisull – Adriatico, dhe miqtë e tij thonë: “Shkoi në Avropë” ose “Shkoi në Evropi”. Për të zbuluar përsenë e errët të këtij mendimi, u bëra një pyetje katër njerëzve më të kuptuar që ka Shqipëria dhe më patundërisht të sigurt nga vetja e tyre.

Selim Qeroz-Fodulli më përgjigjet:

“Efendëm, çdo vend ku populli mban shapkë dhe ku s’ka bërë hyqm devlet-i-alie-osmanie-ja, është Avropë”.

Napoleoni i Gjirizave më thotë: “Tradhtor, tallesh me mëmëdhetarët! Ti e di shumë mirë ku është Avropa, dhe në ke harruar, të ta përmend unë: Avropa njihet tërë ai vend ku venë kapella, ku ka makina shumë, ku burrat s’kanë trimërinë tonë dhe ku gratë s’janë të ndershme.”

O Anaksagoras Uliksi më shkruan: “En onomati tu patras tu iu, qe tu ajiu pnevmatos, amin. Ne orthodhoksët besojmë se, atje ku mbaron i panajioteti imon anatoliqi ekslia dhe merr fund kalendari ynë i palajthitur, nis Evropi. Dhila-dhi Evropi është tërë ai vend ku urdhëron Pap dhe kisha latine me protestantët dhe mesonët dhe ku shkon i lajthitur, i cili shkel urdhrin eks anothen dhe i ha 13 ditë hakë Perëndisë. Po më duket, zot, se tallesh, tutesti peripezis. Prosohin, se në Amerikë kemi ton Papa laga Dyztabanin, kampionin e shpifjeve, i cil s’pret veç se një shenjë për të nisur nga zanati i tij, Lipon, prosohin!”

Gazi Punikua hedh nga goja jargë, një erë të qelbur dhe këto fjalë: “Avropa është vendi ku s’hanë mish të mbajtur në akull, pasta dhe shumë gjëra të tjera, që ne, aziatikët e ndershëm, nuk i përfillim. Mesela, pinë verëra të gënjeshtra të Francës, që s’kanë aspak erë rrushi. Nëm verë të Negozhdit që ndjehet një orë lart! Nëm raki! Nëm bozë! Atje ku s’i gjen këto, atje është Avropë.”

Dhe me të mbyllur këto bileta, gjej në tryezë një këngëzë që kisha shkruar pak javë më parë në mes dy shakave me ca “Vatrane”. Këngëza e ka titullin Avropa, Evropi – dhe Evropa, dhe ja ku e shtyp për të zbavitur këndonjësit një minutë:


Lot “Avropa”, me “Evropin”

Njëra-tjetrës i hedh topin

Edhe Evropa bën sehir.

Një të shtën’Avropa topit:

Nëpër dor’i shkoi “Evropit”.

Dhe Evropa bën sehir.

Pyet “Avropa”: Ç’u bë topi?

– E ke ti! – i thot’Evropi.

Dhe Evropa bën sehir.

Hop! “Avropa” me “Evropin”

Zihen, goditen për topin.

Dhe Evropa bën sehir.

Bam “Avropa”, bam “Evropi”!

Ulërijnë: Ku ishte topi?

Evropa s’bën sehir –

Po mbledh dhe në xhep vë topin

Dhe pastaj na rrëmben shkopin,

Dhe as qesh, as do sehir!



1922




Bora

Kthielltësia e qiellit shkoi me diellin, me lulet, me veren. Vjeshta e trishtimshëm erdhi e iku. Tani, po hyn dimëri, edhe qiellin e kanë mbuluar re të qeta e të ftohta. Edhe sot, për të parën herë, zuri të bjerë bora… Prapa qelqeve të dritores, po shikonj. Ngadalë, ngadalë, si kur ka frikë të ndegjohet, bora fluturon flokë-flokë e shtrohet mbi dhe. Bie kudo, e duket se kërkon të ndreqë e të zbukuronjë: Dy çupa të vockëla shkojnë, e, në leshërat e arta të tyre, të lëshuara mbi shpatullat, bora shkruan trëndafile të ergjenda. Djelmtë qeshin, hidhen, lozin, e lëftojnë me topa. Zoqtë vërtiten rreth e rrotull prakeve: ciu, ciu, një thrimë buke! Si në verë, gjithë bota janë veshur në të bardha. Flokë-flokë, ngadalë, po bie bora…




Pasurinë nuk e bën karta, e bën puna

Në këtë punë të “lekave” ka disa gjëra që s’jam i zoti t’i marr vesh as pakë. Fjala vjen, na thonë se, me të shtypur të “lekave”, Shteti do t’i afirmojë sovranitetin e tij faqe botës. Nga kjo kuptohet që, në mendje të Shqipëtarëve çdo Shtet duhet të ketë kart-monedhë, dhe që këtë privilegj të bukur (ah sa të bukur) e kanë vetëm Shtetet indipendente. Po ky mendim është plotësisht i lajthitur. Ka Shtete të lira, si Republika e Panamasë, që s’kanë asnjë biletë banke; nga tjatra anë, ka koloni britanike dhe frënge që përdorin monedhë fiduciare të veçantë. Nuk është një nder për një Shtet, të ri a të vjetër, të shtypë kart-monedhë: po nesër do të jetë një çnderim, kur një Shtet, pa borxhe dhe me pasuri latente që pret të nxirret, të ketë bileta banke pa nonjë fuqi blerëse fare. Në dëshëron me të vërtet’ Shqipëria të ketë monedhën e saj si një akt sovraniteti, do të kish bërë shumë mirë ato dollarë që mori nga Amerika t’i kish dërguar në Paris a në London ku, me një komision të vogël, mund të ktheheshin në “napolone” ari me fytyrën dhe emërin e Shqipërisë: dhe ashtu do të ndodheshin sot në pjacë para Shqipërie.

Një tjatër gjë që s’më hyn dot në kokë, është kjo: Guverna, faqe “lekave” prej karte, do të lërë në banka të huaja 3.000.000 franga ar, të cilat do t’a mbulojnë “100 për 100” monedhën fiduciare t’onën. Po këtu na del përpara një dilemë: ose Guverna s’do të lërë në bankat e huaja aqë ar sa ka për të shtypur kartë, dhe ahere gënjen popullin; ose do t’bankojë me të vërtet’ 100 për 100 flori, dhe ahere bën një marrëzi, se në vënt që t’u japë të huajve arin e saj t’a punojnë me 3 a 4 për qint, pse të mos e mbajë në vënt dhe të bëjë ndonjë punë publike të dobishme dhe pjellëse, e cila të japë ndofta 15 për qint fitim?

T’i lëmë fjalët. E vërteta e xhveshur është që Guverna ka nevojë për para; dhe me që nuk është e zonja t’i gjejë duke krrejtur pasurinë latente që ka vëndi, hidhet në nji trik myflizesh: shtyp kartë, me shpresën që do t’forcojë popullin t’a pranojë kartën për ar, – sa do që historia është plot me katastrofet e shkakëtuara nga ky sistem i quajtur cours forcé ose forced paper currency; po Ekselencat e Tyre vallë a kanë zënë nonji histori serioze të popujve me dorë?

I madhi vjershëtor gjerman Goethe e ka përqeshur në një mënyrë klasike kartën-monedhë. Në pjesë të dytë të Faust-it, e shpie heroin e tij bashkë me Mefistofelesin në [oborr] t’Imperatorit Gjermanisë: Atje gjejnë moskënaqësinë më çdo anë dhe kryengritjen gati të pëlcasë, se arkat e Shtetit janë të zbrazura. Mefistofelesi, që të tallet, i këshillon Kryeministrit të shtypë në copëra karte çmime, dhe t’i japë në vënt të parasë së vërtetë. Kryeministri bindet, – dhe shikoni çudinë: të gjithë gëzohen, dhe nisin valet dhe këngët, gjer sa tingëllon dita e fatit, kur këto levere s’i pranon më njeri, dhe karta bëhet kartë.

Po s’duhet të dëshpërohemi; se në Shqipëri, në ka shumë analfabetë, ka dhe shumë njerës të kuptuar prej natyre. Munt që t’a shohin lajthimin e tyre dhe të qëndrojnë me kohë në buzë të greminës. Shqipëria ka mjaft reziqe dhe mundime, dhe s’është nevojë t’i shtohet dhe një tjatër: monedha fiduciare. Kriza ekonomike që mbretëron sot në Shqipëri, varfëria që e ka mbuluar vëndin, kanë shkake më të thella se mungesa e kartës-monedhë: e kanë burimin e tyre te fakti që populli harxhon, po s’fiton gjësendi. Zgjidhja është pra te PUNA. Kur të lulëzojnë punët, do të nisë të dalë në shesh edhe ari. Bujqësia, rritja e kafshëve, industritë nacionale, të lehta për të krijuar në një vënt aqë të pasur me “qymyr të bardhë”, – këto dhe jo “lekat” janë bari i shërimit.

Po që të hapen punët, duhet Guverna të ketë një ekspert të mbaruar për financat dhe çështjet ekonomike, dhe atij eksperti t’i vënë nënë urdhër nj’a dhjetë milionë dollarë. Kyçi i shpëtimit është pra, në një hua. Po hua nuk i jep njeri një Shteti që s’ka stabilitet. Sa kohë Parlamenti përbëhet nga njerës pa patriotismë dhe pa ndërgjegjje, të cilët s’kuptojnë rëndësin’ e stabilitetit të Guvernës; sa kohë vendi duron dhe përkrah elemente të turbullta, gati të përmbysin kabinetin për një ambicje personale ose për një kockë që u-hedhin armiqtë, – jo 10.000.000 dollarë, po një kacidhe hua nuk i japin Shqipërisë. Në një fjalim që Peshkop Noli, ahere ministr’ i punëve të jashtme, pati me korrespondentin e Chicago Daily News-it, Zotin Mowrer, deputeti ynë i tha Amerikanit se Shqipëria është gati të japë gjithë koncesjet e mundura, të vërë peng gjithë pyjtë dhe metalet e saj, po të gjejë një hua të madhe. Mirë po pjacat e New York-ut dhe të London-it, të vetëmat ku munt të hapet sot një hua, duan përveç koncesjeve edhe një gjë tjatër: duan stabilitetin, i cili për ta është kryegarantia dhe të cilin mjerisht Shqipëria s’duket e zonja t’ua japë.




Për stërvitjen morale dhe sociale të popullit

Po të më pyeste njeri ç’ndryshim ka në mes të popujve të egër dhe popujve të qytetëruar, edhe po të më lutej të përgjigjesha mirë me katër a pesë fjalë me kuptim të plotë, do t’i thosha: Popuj të qytetëruar janë ata që kanë për themel “Dekalogun” ose ndonjë kanun që zë vendin e Dekalogut.

Popuj të egër janë ata që nuk njohin asnjë rregull të këtillë.

I pesti urdhër i Dekalogut thotë: MOS VRIT!

Për të vënë këtë urdhër në veprim janë bërë kanunet, gjyqet, xhandarët, burgjet. Katër vegla, të cilat kurrë nuk mbeten të ndryshkura, por punojnë si duhet, janë shenjat e para të një populli të qytetëruar.

Do të më presë njeri fjalën a do të më thotë: Pse në Francë, në Angli, në Amerikë etj., që janë pa dyshim vende të qytetëruara, nuk ka përditë vrasje, vjedhje dhe njëqind të liga të tjera?

Përgjigjem: Pa dyshim ka dhe do të ketë kurdoherë. Këtë nuk e mohon njeri. Po vini re një ndryshim me rëndësi shumë të madhe: në vende të qytetëruara, krimineli shikohet me sy të keq, si një gjë e fëlliqur dhe e poshtër; sicilido që i ndih policisë që ta zërë. Edhe nëqoftëse keqëbërësi shpëton nga të mos paturit mjaft prova, dyshimi që e rrethon arrin për të ftohur e për të larguar botën.

Po është një vend në faqe të dheut ku katilin e kanë për njeri të nderuar, hapen që t’i bëjnë udhë kur ikën, e fshehin nga i vetëthëni gjyq, në i’u tektë së vetëthënës policë të bëjë sikur e kërkon, edhe në daltë ndonjë i çmendur për të marrë anën e kanunit, e shajnë dhe e fëlliqin me një zell të çuditshëm. Prandaj ai vend ka fituar një famë shumë të shëmtuar në botë. Kur i dëgjohet emri në një sallon a në rrugë, njerëzve u ngjethet mishi e u vjen ndot. Në qendra diturie, e shikojnë si një shpellë kafshësh të egëra ku nuk është dukur kurrë ndonjë shenjë njerëzie. Në qarqet politike e diplomatike thonë se është për të qeshur të lihet i lirë një popull, i cili s’ka ditur gjë tjetër në më tepër se dymijë vjet, veçse të derdhë gjak dhe s’njeh tjetër zanat veç vrasjes. Të tilla fjalë janë thënë mijëra herë me gojë dhe me penë.

Për cilin vend, për cilin popull flas, do ta kuptoni menjëherë kur t’iu them që nuk ndodhet në mes të Afrikës, por në Evropë.

Kur nisa luftën time për çlirimin e Shqipërisë, njëzet e pesë vjet më parë, kujtoja, si shumë i ri që isha, se problemi ish vetëm një problem kombësie. Besoja se po të arrinte të zgjohej plotësisht ndjenja e kombësisë në zemër të shqiptarëve, themelimi i Shqipërisë së lirë ish një punë e mbaruar, porsa të vinte rasti dhe pa dyshim rasti do të vinte një ditë. Kur m’u poq mendja, që pesëmbëdhjetë vjet e tëhu, kuptova se problemi i Shqipërisë më tepër se kombëtar, ish një problem moral. Me të tjera fjalë, kuptova se ky popull që të shpëtojë, ka nevojë më parë se çdo gjë tjetër që t’i stërvitet e lartësohet karakteri, t’i zbutet e t’i pastrohet zemra. Dëshmimi i gënjeshtërt, shpifja dhe vjedhja kanë qënë kurdoherë buka e përditshme e çdo shqiptari “të ndershëm”, por më tepër se të gjitha kanë qënë pusia dhe vrasja.

Shikoni pak një fakt karakteristik dhe të tmerruar: Mblidhet në Lushnje një i vetëthënë “Kongres” për të zgjedhur një “Qeveri Kombëtare”, edhe s’gjen më të mirë se kryeministri Sulejman Delvina, një njeri i cili është anëtar i dorës së zezë xhon-turke dhe ka marrë një pjesë të njohur në vrasjen e përgjithshme të armenëve të mjerë në 1915-16. Sipas mendjes së këtyre patriotëve të “ndershëm”, të vetmit njerëz që mund t’a përfaqësojnë me vërtetësi Shqipërinë janë ata që i kanë duart të fëlliqura me gjak gjerë në sqetulla. Dhe ato gojë që qahen nga masakrat e Kosovës, gjithë ato gojë ftojnë një masakronjës të marrë kryesinë e qeverisë.

Unë mundohem që prej pesëmbedhjetë vjetësh t’i japë të kuptojë popullit se sa e shenjtëruar është jeta nga njëra anë dhe nga ana tjetër sa dëm i ka sjellë dhe do t’i sjellë Shqipërisë, emrin e saj si një fole katilësh.

Besoj se shumë shqiptarë në Amerikë mbajnë mend protestimet e mia të nxehta, të ashpra dhe shumë herë të përsëritura kur u vra despoti i Korçës (besoj 1906) dhe më 1912 kur u vra në Vlorë oficeri xhon-turk Niaziu. Nuk më hante malli mua për Fotin a për Niazinë, por urreja principin e vrasjes, edhe desha me atë rast t’i japë të kuptojë popullit tonë poshtërsinë dhe kafshërinë afrikane të pusisë.

Kur vajta në Amerikë më 1909, u nisa me mendimin të krijoj atje një qendër për stërvitjen morale dhe sociale të popullit tonë, që kur t’i jepej rasti i çlirimit, të ish gati për të kuptuar themelet dhe detyrat e një Shteti. Po të këndoni me kujdes kanunoren e vjetër të “Vatrës”, të shkruar që nga radha e parë e gjer tek e fundmja nga dora ime, do të shihni se s’është tjetër gjë veçse një plan për të stërvitur shpirtin dhe karakterin e popullit.

Në këtë pikë të artikullit, çdo këndonjës e ndjen që arritëm në kufij të fakteve edhe që duhet fjalëve t’u lëmë “me shëndet”. Ja pra një fakt lakuriq megjithë shëmtimin e tij.

Kur u kthye nga Amerika, dy vjet më parë, Kol Tromara qëndrojë në Romë që të piqet me mua. Si zbrazi mirë e mirë thesarin e mendjes së tij dhe më nginji me këshilla, iu tek një ditë kur ishim në odën time të më japë një raport me gojë të punimeve që mbaroi Federata jonë në vjetët e fundit. Bashkë me të tjerat më mësoi edhe një vrasje sensacionale që qenka bërë në Amerikë me urdhër dhe me pagesë të “Vatrës”!

Më thotë kapedan Kola se rronte në Worcester një Morait me të shoqen korçare, me të vjehrrën dhe me një vajzë të vogël që kishin marrë nga një fshat të Korçës dhe nga muhamedane e kishin bërë të krishterë. “Vatra”, që të fitonte influencë ndër muhamedanët, dëshironte ta hiqte vajzën nga dora e Grekut dhe t’ua kthente njerëzve të saj. Po “Vatra” s’mejtojë as të zërë një avokat që t’a marrë vajzën me gjyq, as të përdorë shtypin amerikan për shpëtimin e saj. Ja “Vatra” zuri të vetmen udhë që dinë barbarët, vuri dhe e vranë Grekun.

Kol Tromara m’i rrëfente këto me një erë trimërie edhe priste pa dyshim të ngrihesha dhe t’i shtrëngoja dorën me entuziasëm dhe ta uroj për punën e bukur që bëri. Po s’u tunda nga vendi, s’më lëvisnë buzët, mbeta i dalldisur në mejtime. Ca minuta pastaj pyeta: “Atë vajzën e mundonte Greku?” “Për kundër – tha Kol Tromara, – e ushqente mirë, e vishte bukur, e rriste me kujdes”.

Gjeta një shkak që të ndahem nga brigandi, edhe si mbeta vetëm rashë në shtrat me ethet e dëshpërimit. Mejtohesha: “Themelohet një shoqëri për të stërvitur e për të qytetëruar popullin dhe mësimi që i jep popullit është të shkelë kanunet e popullit dhe të njerëzisë, të zërë pusi dhe të derdhë gjak. O fat tragjik që më ke bërë shok me vrasësit dhe brigandët, mua që më vjen keq të shtyp një mizë kur eci udhës!”

Edhe s’e dija si të sillem, të heqë maskat dhe të bërtas apo të hesht nga frika e shkandullit?..

Eshtë për të besuar që vrasja e Worcesterit s’është i vetmi delikt që ka bërë “Vatra”, edhe të tjera vrasje në Amerikë do t’a kenë burimin në Tremont Street. Kryetarët e degëve dhe anëtarët e Federatës jo vetëm s’kanë gisht në këto gjaqe e në këto turpe, po jam i sigurt që edhe i dënojnë me tërë forcën e shpirtit të tyre. Pa dyshim, në Kuvend të afërm do t’i shfaqin ndjenjat që kanë duke qëruar me themel jo vetëm hesapet materiale, po ca më tepër edhe hesapet morale. Duhet që faqezinjtë që shkelnë dhe shkelin kanunet e Amerikës mirëbërëse, të marrin një mësim të fort, duhet që puna e Worcesterit të dalë në shesh dhe fajtorët të jepen në duar të policisë. Duhet që të gjithë ata që dinin edhe mbyllnë sytë, të zbohen një herë e mirë me çnderim nga Federata.

Vatra që të rrojë e t’i bëjë shërbime të vërteta Shqipërisë, duhet të pastrohet nga çdo qelbësirë, edhe nga një “Black-Hand” (dora e zezë) ose “Gang of hooligans and murderers” (gangu i huliganëve dhe i vrasësve), që e kanë bërë njerëz pa shpirt e pa tru, të lartësohet e të bëhet një “League for the social and moral education of the people” (lidhje për edukimin moral dhe social të popullit)

Jam i bindur që Kuvendi i afërm do të ketë kurajon e lartë dhe patriotizmin e thellë t’a reformojë Vatrën që nga rrënja, duke marrë masat e nevojshme për të bashkuar të gjithë shqiptarët e Amerikës për nderin dhe përparimin e vendit.

Romë 10 Maj 1921

